ސަރުކާރުގެ މުވައްޒަފުންނާ ބައްދަލުކުރައްވައި، ރައީސުލްޖުމްހޫރިއްޔާ އަލްއުސްތާޛު މައުމޫން ޢަބްދުލްޤައްޔޫމް ދެއްކެވި ވާހަކަފުޅު - The President's Office\nސަރުކާރުގެ މުވައްޒަފުންނާ ބައްދަލުކުރައްވައި، ރައީސުލްޖުމްހޫރިއްޔާ އަލްއުސްތާޛު މައުމޫން ޢަބްދުލްޤައްޔޫމް ދެއްކެވި ވާހަކަފުޅު\n1 ޖަނަވަރީ 1980، ރިފަރެންސް: MAG/1980/4\nމާލޭގައި ވަޒީފާ އަދާކުރާ ސަރުކާރުގެ މުވައްޒަފުންގެ ތެރެއިން ވަރަށްގިނަ ޢަދަދެއްގެ ބަޔަކާ ބައްދަލުކޮށްލުމުގެ ފުރްޞަތު މިރޭ އަޅުގަނޑަށް ލިބުނު ކަމަށްޓަކައި ވަރަށްބޮޑަށް އުފާކުރަން. އެންމެ ފުރަތަމަ، އާ އަހަރުގެ މުނާސަބަތުގައި ސަރުކާރުގެ މުވައްޒަފުންނަށް އިޚްލާޞްތެރިކަމާއެކު ތަހުނިޔާއާއި މުބާރަކްބާދީ ރައްދުކުރަން. މި އަހަރަކީ އަޅުގަނޑުމެންނަށް ހުރިހާ ގޮތަކުންވެސް ރަނގަޅު، ތަނަވަސް، އުފާވެރި އަހަރެއް ކަމުގައި ލެއްވުން އެދި މާތްﷲގެ ކިބަޔަށް ދުޢާކުރަން.\nއާދެ، އަޅުގަނޑު ސަރުކާރުގެ މުވައްޒަފުންނާ ބައްދަލުކޮށްލަން ބޭނުންވީ ވަރަށްގިނަ ކަންތައްތަކަކާ ދޭތެރޭގައި ވާހަކަ ދައްކާލަން ބޭނުންވެގެން.\nއެންމެ ފުރަތަމަ، ތިޔަ ހުރިހާ ބޭފުޅުންގެ ހިތްޕުޅުގައި މިހާރު އޮންނާނޭ މައްސަލައެއް ކަމަށް އަޅުގަނޑަށް ފެންނަނީ ސަރުކާރުގެ އޮފީސް އޮފީހުގެ ރަސްމީ ގަޑިއަށް މިއައި ބަދަލު. އާދެ، މާދަމައިން ފެށިގެން އަޅުގަނޑުމެން އޮފީހަށް ނުކުންނަންޖެހޭ ގަޑިއަކީ، ހެނދުނު 7:30 މީގެކުރިން އޮތީ، އޮފީސް ހުޅުވާ މީހަކު 8 ޖަހާއިރު ނުކުމެފައި، އޮފީހުގެ ދެން ތިބި މުވައްޒަފުން 8:15 އަށް ނުކުންނަގޮތަށް.\nމިގޮތަށް ބަދަލުވުމުން، ކުރީކޮޅުގައި ހިސާބަކަށް ދަތިވާނެ. އެހެންނަމަވެސް، އަޅުގަނޑު ހިތުން 7:30 ން 1:30 އަށް އޮތުމުން ގިނަގޮތްގޮތުން މާރަނގަޅު ކަމަށް ގިނަ ބޭފުޅުންނަށް ގަބޫލުކުރެއްވޭނެ. އާދެ، އެންމެ ބޮޑަށް މިހާރު ދަތިވާނެ އެއްކަމަކީ، ސްކޫލަށްދާ ކުދީން ސްކޫލަށް 7:30 އަށް ފޮނުއްވާފައި، ހަމަ އެ ގަޑިއަށް އޮފީހަށް ނުކުމެވަޑައިގަންނަވަންޖެހޭތީ އުފުއްލަވަންޖެހޭ ބުރަ. އެހެންނަމަވެސް، ޙަޤީޤަތަށް ވިސްނާއިރު، އެއީ މާބޮޑު ބުރައަކަށްވާނެކަމަކަށް އަޅުގަނޑަކަށް ނުފެނޭ. މިހެން މިދެންނެވީ، މީގެކުރިންވެސް އެގޮތަށް ސްކޫލަށް ކުދިން ފޮނުއްވަނީ ކުދިން ތައްޔާރުކުރައްވާފައި. މިހާރުވެސް ފޮނުއްވަންޖެހޭނީ ކުދީން ތައްޔާރުކުރައްވާފައި. އެހެންވީމާ، އޭރުވެސް އެކަމަށް އެ ހޭދަކުރައްވާ ވަގުތު މިހާރުވެސް އެކަމަށް ހޭދަކުރައްވަންޖެހޭނީ. ވަކި އިތުރު ވަގުތެއް ހޭދަކުރައްވާކަށް ނުޖެހޭނެ. އޮތް ހުރިހާވެސް ތަފާތަކީ ކުރިން ތެދުވެވަޑައިގަންނަވާ އިރަށްވުރެ ބައިގަޑިއިރު ކުރިން މިހާރު ތެދުވެވަޑައިގަންނަވަންޖެހޭކަން. އެއީ ފުރަތަމަކޮޅުގައި ހިސާބަކަށް ދަތިވެދާނެ ކަމެއް. އެހެންނަމަވެސް، އެގޮތަށް ހޭނިވަޑައިގަތުމުން އެއީކީ އެއްވެސްކަހަލަ ދައްޗަކަށްވާނެ ކަމަކަށް އަޅުގަނޑަކަށް ނުފެނޭ. ދިވެހީންނަކީ ވަރަށް ކުރިއްސުރެވެސް ވަރަށް ފަތިހާ ތެދުވެ ހެނދުނުގެ މަސައްކަތަށް ފަށާ ބައެއް. މިދޭތެރެއަކުން އަޅުގަނޑުމެންނަށް އެކަން ހަނދާންނެތިގެން ގޮސްފައިވަނީ. އަޅުގަނޑުމެންގެ އާދަ މަޑުމަޑުން އެހެންގޮތަކަށް ބަދަލުވެފައިވަނީ. އެހެންނަމަވެސް ރަނގަޅުގޮތަކީ އަޅުގަނޑު ދެކޭގޮތުގައި ވީހާ އަވަހަކަށް މަސައްކަތް ފެށުން.\nރަސްމީގަޑި ބަދަލުވުމުން ލިބޭނެ ފައިދާ:\nހެނދުނު ފިނިކަމުގެ ތެރޭގައި، ހެނދުނުގެ ތާޒާ ވަގުތުގައި މަސައްކަތަށް ލިބޭ ބައިގަޑިއިރަކީ، މެންދުރުފަހުން އޮފީހުގައި މިހާރު ހޭދަކުރަންޖެހޭ ވަގުތުތަކަށްވުރެ މާ ފައިދާ ބޮޑު ވަގުތުކޮޅެއް ކަމަށް އަޅުގަނޑު ދެކެން. މިގޮތަށް ގަޑި ބަދަލުކުރީމާ، ސަރުކާރަށްވެސް އެކަމުން ވަނީ ފައިދާ. އެއީ ހުރިހާ އޮފީސްތަކެއް އެއްގަޑީގައި ހިނގާކަން. މިހާރު ބައެއްފަހަރަށް ކަން ދިމާވާގޮތުން، މެންދުރުފަހާއެކު ރަސްމީ ތަނެއްގެ މަސައްކަތުގެ ތެރެއިން ބައެއްކަހަލަ މަސައްކަތް މެންދުރުފަހުން ނުނިންމި ހުރޭ. އެއީ އެ މަސައްކަތަކީ މެންދުރުކުރި އެކަނި ރަސްމީ ތަނަކާ ގުޅޭ މަސައްކަތަކަށްވާތީ، މެންދުރުފަހުން އެތަނެއް ބަންދުވެފައި ހުންނާތީ. ކޮންމެ ގޮތެއްގައިވެސް އެމަސައްކަތް ނުނިންމައި، ދެން އަންނަ ދުވަހަކަށް ލަސްކުރަން އެބަޖެހޭ. އެހެންވީމާ، ދުނިޔޭގެ އެހެން ތަންތާނގައިވެސް އޮންނަ ކަހަލަ އުޞޫލަކަށް މިކަން ބަދަލުކޮށްލައި، އެއްވަގުތެއްގައި ސަރުކާރުގެ ހުރިހާ އޮފީސްތައް މަސައްކަތް ކުރަމުން ގެންދިޔުމުން، ސަރުކާރުގެ މަސައްކަތަށް ވަރަށްބޮޑު ހަލުއިކަމެއް ލިބޭނެކަމަށް އަޅުގަނޑު ދެކެން.\nދެން މުވައްޒަފުންނަށް ބަލާއިރުވެސް، އަޅުގަނޑު ދަންނަވާނީ މިގޮތަށް ބަދަލުކުރުމުން، މުވައްޒަފުންނަށްވެސް ލިބޭނީ ފައިދާ ކަމަށް. އެއް ސަބަބަކީ، މުވައްޒަފުންގެ ތެރެއިން ގިނަ މީހުންނަކީ، އެމީހުންނަށް ސަރުކާރުން ލިބޭ މުސާރައިން ދިރިއުޅުން ހަމަޖެއްސުމަށް ދަތިވާތީ، ކޮންމެވެސް އިތުރު އަމިއްލަ މަސައްކަތެއްކޮށްގެން އުޅޭ ބައެއް. އެހެން ތަންތަނާ އަޅާބަލާފައި، ނުވަތަ މާލޭގައި ހުންނަ ބޭރުގެ އެކިއެކި ކުންފުނިތަކާއި ބޭންކްތަކާއި އަދި މިނޫންވެސް ތަންތަނާ އަޅާބަލާފައި ދަންނަވަންޖެހެނީ، އަޅުގަނޑުމެން ސަރުކާރުގެ މުވައްޒަފުންނަށް ލިބެނީ ކުޑަ މުސާރައެކޭ. ނަމަވެސް އެކަން އެއްފަހަރާ ހަމަޖެއްސޭކަށެއް ނޯވޭ. މުސާރަ ދެވެން އޮންނަނީ ސަރުކާރަށް ލިބޭ އާމްދަނީއެއްގެ ނިސްބަތުން. މުސާރަ ކުއްލިއަކަށް ބޮޑުކޮށްލުމަކީ، އެއްވެސް ހާލެއްގައި ކުރެވެން އޮތް ކަމެއް ނޫން. އެހެންވީމާ، އަޅުގަނޑުމެންގެ ތެރެއިން ގިނަ މީހުންނަކީ، އާމްދަނީ އިތުރުކުރުމަށް މަސައްކަތްކުރާ މީހުން ކަމަށްވާއިރު، އެމީހުންނަށް އަމިއްލަ މަސައްކަތް ކުރާނެ އިތުރު ވަގުތުކޮޅެއް ލިބުން. އެއީ އެމީހުންނަށް ނުސީދާގޮތެއްގައި މުސާރަ ބޮޑުކޮށްދެވުނީ ކަމަށް ފެނޭ.\nކުރިން އޮންނަ ގޮތުގައި ވިއްޔާ، މެންދުރުފަހާއެކު ރަސްމީ ތަންތާނގެ މަސައްކަތް ނިމޭނީ4ޖަހާއިރު. ގިނަދުވަސް ދުވަހު4ޖަހާއިރަކުވެސް ނުނިމޭ.5ޖަހަންދެން، ނުވަތަ ފަސްގަޑިބައިވަންދެން ހުޅުވާފައި ބަހައްޓަންޖެހޭތަންވެސް އާދޭ. އޭގެފަހުން އެމީހާ އަމިއްލަ މަސައްކަތެއް ކުރަން ބަލާއިރު އޮންނަނީ އިރުއޮއްސިފައި. ދެން ލިބޭ ވަގުތުކޮޅު ވަރަށްވެސް ކުޑަ. އެއާޚިލާފަށް މިހާރު މިއޮތްގޮތުން 1:30 ގައި މަސައްކަތް ނިމޭ ކަމަށްވަންޏާ، ގެއަށް ގޮސް ކައިބޮއި ހަދައިގެން ދުވާލުވެސް އިތުރު މަސައްކަތް ކުރާނެ ވަގުތު ކިތަންމެ ރަނގަޅަކަށްވެސް ލިބޭނެ. އެހެންވީމާ، އެގޮތުން އާމްދަނީ އިތުރުކުރުމަށް ލިބޭ ފުރްޞަތު، އެއީ އަޅުގަނޑު ދެކޭގޮތުގައި ގިނަ މުވައްޒަފުންނަށް ލިބޭ ވަރަށްބޮޑު ފަސޭހައަކަށްވާނެ.\nދެން ކުރިން އޮތްގޮތަށް ބަލާއިރު، މެންދުރުފަހާއެކު ރަސްމީ ތަންތާނގެ މުވައްޒަފުންނަށް ދިމާވެފައި އޮތީ، އަޅުގަނޑަށް ވިސްނޭގޮތުގައި، ވަރަށް ބޭއިންޞާފު ގޮތެއް. މިހެން މިދެންނެވީ، އެމީހުންގެ މުސާރައަށް ބަލާއިރު، މެންދުރުފަހާއެކު ރަސްމީ ތަންތާނގެ މުވައްޒަފުން ކޮންމެ ދުވަހަކު2ގަޑި 30 މިނިޓް މަސައްކަތް ކޮށްގެން ދުވާލަކަށް ޖެހެނީ 50/- ލާރި ކަމަށްވާތީ. އާދެ، މިހާރު ހުރިހާ އެންމެނަށްވެސް މުސާރަ އެއްގޮތްވީ. އަދި އޮފީހުގެ ރަސްމީގަޑިވެސް އެއްގޮތްވީ. އަޅުގަނޑުވެސް އެއްބަސް. މުވައްޒަފުންގެ މުސާރައަށް މިހާރުވެސް އިތުރުވީކީ މާބޮޑު އެއްޗެއް ނޫން. އެހެންނަމަވެސް، އެއީވެސް ސަރުކާރަށް މިވަގުތު ވެވެންއޮތް ވަރަކުން އިތުރުކޮށްދެވުނު ކޮންމެވެސް އެއްޗެއް. މިހުރިހާ ގޮތަކުން ބަލާއިރު، މިހާރު މި ހަމަޖެހުނު ގޮތް އަޅުގަނޑު ދެކެނީ މުވައްޒަފުންނަށްވެސް އެއީ ރަނގަޅު ގޮތް ކަމަށް. ފުރަތަމަކޮޅުގައި ހިސާބަކަށް ދަތިވިނަމަވެސް، އެކަމަށް ހޭނިވަޑައިގަތުމުން، އޭގެފަހުން އެއްވެސް ދައްޗެއް ނޯންނާނެ.\nއަދި މިގޮތަށް ހޭނުމުން ޞިއްޙީގޮތުންވެސް އަޅުގަނޑަށް ހީވަނީ އެއިންވާނީ ފައިދާހެން. އެއީ އަވަހަށް އޮފީހަށް ނުކުންނަންޖެހެންޏާ، އަނެއްކޮޅުން ތަންކޮޅެއް އަވަހަށް އޮށޯންނަންވެސްޖެހޭނެ. މިހާރު އަޅުގަނޑުމެންގެ ކަންތައްތައް ހުންނަގޮތުން، ނިދަން އޮށޯވެވެނީ މާލަހުން. އެއީ ޞިއްޙީގޮތުން އަޅުގަނޑު ހިތުން ރަނގަޅު ގޮތެއް ނޫން. އަޅުގަނޑުމެންގެ ކައިރީގައި އޮންނަ ސްރީލަންކާއަށް ބެއްޔަސް އެނގިވަޑައިގަންނަވާނެ. ހަމަ ގިނަމީހުން ރޭގަނޑު 9:30 ނުވަތަ 10 ޖަހާއިރު ނިދަން އޮށޯންނާނެ. އިންޑިއާގައިވެސް ހަމަ އެހެން. އޭގެފަހުން ގޭގެއަށް ދިޔުން އެއީވެސް ރަނގަޅު ކަމެއް ނޫން. އަދި ރީތިކަމެއްވެސް ނޫން. އަޅުގަނޑުމެން ރޭގަނޑު 11 ޖަހާއިރުވެސް 12 ޖަހާއިރުވެސް އެބަ ގޭގެއަށް ވަދެލަން. މީސްމީހުންނާ ބައްދަލުކޮށް ވާހަކަ ދައްކަން އެކެއް ދޭއް ޖަހަންދެން އެބަތިބެން. އެއީ އެއްގޮތަކަށްވެސް ރަނގަޅު ގޮތެއް ނޫން. ދެން ބޭފުޅަކު ވިދާޅުވެދާނެކަންނޭނގެ، އެއީ އެތެރެވަރީގެ ތަންތާނގައި އޮންނަގޮތޭ. އެހެނެއް ނޫން، ޔޫރަޕްގެ ތަންތާނގައިވެސް، އެމެރިކާގައިވެސް ކަންތައް އޮންނަނީ މިހެން. ވަކި ޚާއްޞަ ސަބަބަކަށްޓަކައި ރޭގަނޑު ހޭލާއުޅެންޖެހޭ މީހުން ނޫން މީހުން ވަރަށް އަވަހަށް ގޭގެއަށް ގޮސް ހިމޭންވާނެ. މިސާލަކަށް 9:30ގެ ބައިސްކޯފް ޝޯއަށް ދާ މީހުން ނޫނީ، އަދި އެހެންވެސް އެފަދަ ކަންކަމަށްދާ މީހުން ނޫނީ، އަޅުގަނޑު ދަންނަވާނީ ސަތޭކައަކުން 90 މީހުން ހަމަ އަވަހަށް ގެއަށްގޮސް، އަނެއްދުވަހު ފަތިހު 5:30 ނޫނީ6ޖަހާއިރު ތެދުވާ ކަމުގައި.\nއަޅުގަނޑު އަދި ބައެއް އެހެން ކަންތައްތަކުގެ ވާހަކަވެސް ދަންނަވާލަން އެބަހުރި. ތިޔަ ހުރިހާ ބޭފުޅުންވެސް ވަރަށް ސަމާލުކަން ދެއްވައިގެން އަޑުއައްސަވާނެކަމަށް އަޅުގަނޑު ހީކުރަން. އެއްކަމަކީ، ކޮންމެ މުވައްޒަފަކުވެސް އެމީހެއްގެ ކޮނޑުގައި އެޅިފައިވާ މަސްއޫލިއްޔަތު ދަތުން. އަދި ޒިންމާ އުފުލުން. ބައެއްފަހަރަށް ދިމާވާގޮތަކީ، ވަރަށް ފަސޭހައިން މަސްއޫލިއްޔަތުން ރެކެވޭތަން އަންނަނީ. އެއީ ތިމާގެ ކަމެއް ނޫންކަމަށް ބެލެނީ. ކޮންމެ މީހަކާވެސް ކޮންމެ އޮފީހަކުންވެސް ވަކިބާވަތެއްގެ މަސައްކަތްތަކެއް އޮންނާނީ ޙަވާލުކުރައްވާފައި. އެހެންވީމާ، އެމަސައްކަތްތައް އެއީ ތިމާގެ މަސްއޫލިއްޔަތެއްކަން ރަނގަޅަށް ދަންނަންވާނެ. އެމަސްއޫލިއްޔަތު ތިމާ އުފުލަންވާނެ. އަދި އެކަމުގައި ޒިންމާދާރުވާންވެސްޖެހޭނެ. އެއްވެސް ޙާލެއްގައި އެއީ ތިމަންނާގެ ކަމެއް ނޫނޭ ކިޔާފައި ބޮލުން ނައްޓައިލާ އުޞޫލެއް ގެންގުޅުމަކީ ރަނގަޅު ކަމެއް ނޫން. އަޅުގަނޑަށްވެސް އެނގޭ، ގިނަ މުވައްޒަފުން އެހެނެއް ނަހައްދަވާނެ. އެހެން ނަމަވެސް، ކިތަންމެ މަދު ޢަދަދަކަށް ނަމަވެސް މިގޮތަށް ކަންތައް ކުރައްވާ މުވައްޒަފުން ތިއްބެވުމާއެކު، މި ނުކުތާއަށް ސަމާލުކަމެއް ދެއްވުމަށް ދަންނަވާލަންޖެހުނީ.\nސަރުކާރުގެ ޚަރަދު ކުޑަކުރުން:\nދެން އޮތް އަނެއްކަމަކީ، ސަރުކާރުގެ ޚަރަދު ކުޑަކުރުން. ތިޔަ ހުރިހާ ބޭފުޅުންނަށްވެސް އެނގިވަޑައިގަންނަވާނޭ ފަދައިން، މިއަހަރު ކަނޑައެޅި ފާސްވެފައިވާ ބަޖެޓް އެއީ ވަރަށްބޮޑު ބަޖެޓެއް. އެހެންނަމަވެސް، ބަޖެޓް އެގޮތަށް ފާސްވިޔަސް، އޭގެ މާނައަކީ އެފައިސާ ޚަރަދު ކުރައްވަންވީކީ ނޫން. އޭގެތެރެއިން ބާކީކުރެވުނު މިންވަރަކަށް ބާކީކުރަންޖެހޭނެ. ޚަރަދު ކުޑަކުރެއްވެން އޮތް އެންމެ ބޮޑަކަށް ޚަރަދު ކުޑަކުރައްވަންޖެހޭނެ. މިކަމާ ބެހޭގޮތުން ދެންނެވުމެއް، ރައީސުލްޖުމްހޫރިއްޔާގެ އޮފީހުން އިރާދަކުރެއްވިއްޔާ މާދަމާ، ނޫނީ ލަސްވެގެން މާދަމާ ނޫން އަނެއްދުވަހުން ތިޔަބޭފުޅުންނަށް ލިބިވަޑައިގަންނަވާނެ. ޚަރަދު ކުޑަކުރެއްވުމުގައި ބައެއް ކަންތައްތައް ކުރެއްވުމާ ބެހޭގޮތުން މިހާރު ރައީސުލްޖުމްހޫރިއްޔާގެ އޮފީހުން ހަމަޖައްސާފައިވާގޮތް އެ ދެންނެވުމުން ސާފުވެވަޑައިގަންނަވާނެ. އޭގެތެރެއިން މުވައްޒަފުންނާ ސީދާބެހޭ ކަންތައްތައް މިހާރު ދަންނަވާލާފާނަން.\nއެއްކަމަކީ، ކަރަންޓުގެ ޚަރަދު ކުޑަކުރެއްވޭތޯ ބެއްލެވުން. ފަންކާ ބޮކިފަދަ އެއްޗެތި ބޭނުންނޫންގޮތެއްގައި ބޭނުން ނުކުރައްވައިވޭތޯ ބެއްލެވުން. ބައެއް ތަންތާނގައި އެންމެ މުވައްޒަފަކު މެންދުރުފަހުން އޮފީސް ހުޅުވާލައިގެން އިންނައިރު، ނުވަތަ2މީހުން ތިބޭއިރު، ހުރިހާ ތަނެއްގައި ފަންކާ ޖައްސާފައި ހުރެދާނެ. ނޫނީވިއްޔާ ރޭގަނޑު އޮފީހުގައި އިންނަ ވަގުތެއްގައިވެސް ހުރިހާ ބޮތްކެއް ދިއްލާފައި ހުރެދާނެ. މިކަހަލަ ކަންތައްތައް ދިމާވޭ. އެއީ އެހެން ދިމާވުމުން ސަރުކާރަށް ވަރަށްބޮޑު ޚަރަދަކަށްވާ ކަމެއް. އޮފީހުގެ ލިޔެކިޔުމުގެ ސާމާނުވެސް ގެންގުޅެންވާނީ ވިސްނައިގެން. ކަރުދާސް، ގަލަން، ފަންސުރު، ސިޓީއުރަ، މިބާވަތުގެ ހުރިހާ އެއްޗެއްވެސް ބޭނުންކުރަންޖެހޭނީ އޭގެ އެންމެ ޚަރަދުކުޑަގޮތަށް. ލެޓަރހެޑް ޗާޕުކޮށްފައި އެތައް ފޮތެއް ގެނެސްފައި ހުރީމާ، އޭގެ މާނައަކީ އެއްސިޓީއެއް ލިޔަން އެތައް ގަނޑެއް ހޭދަކުރަންވީއެކޭ ނޫން. އެންމެ ގަނޑަކުން ލިޔެވޭ ސިޓީއެއްވިއްޔާ، އެއްގަނޑުން ލިޔުނީމާ، އެހެން ސިޓީތައް ލިޔަން ދެން އޮތް ބައި އޮންނާނެ. ވީމާ، އެގޮތުން ވީހާ ބޮޑަކަށް ޚަރަދު ކުޑަކުރެއްވޭތޯ ބެއްލެވުން އެއީ ހުރިހާ މުވައްޒަފުންނަށްވެސް ކުރެއްވިދާނެ ކަމެއް.\nއޮފީހުގައި އަމިއްލަ ކަންތައްކުރުން:\nހަމަ އެގޮތަށް ޓެލެފޯނަކީވެސް ވަރަށްބޮޑު ޚަރަދެއް މިހާރު ހިނގާ ކަމެއް. އަޅުގަނޑަށް ލަފާކުރެވޭ ގޮތުގައި، މުވައްޒަފުންނަށް ވަރަށް ގިނައިން އަމިއްލަ ބޭނުމުގައި ޓެލެފޯނުގެ ބޭނުންކުރެއްވޭ. އެއީ ގަވާއިދުން މަނާވެސްކަމެއް. ހުރިހާ ބޭފުޅުންނަށްވެސް އެކަން އެނގިވަޑައިގަންނަވާނެ. އެހެންނަމަވެސް، އެކަން މާބޮޑަށް އަދިވެސް އޮތީ، ކޮންޓްރޯލް ނުކުރެވި. އެކަން ކޮންޓްރޯލް ކުރެވޭނީ، ހަމަ ކޮންމެ މުވައްޒަފަކުވެސް އެމީހަކު އަމިއްލައަށް އެ ކޮންޓްރޯލް ކޮށްގެން. ވެރިޔަކަށްވެސް އެންގެވޭނީ އެކަން ނުކުރުމަށް. އެހެންނަމަވެސް، ވެރިޔަކު ނެތް ތަނެއްގައި، ނުވަތަ އޮފީހުގައި ވެރިޔަކު ނެތް ވަގުތެއްގައި، މުވައްޒަފުން ބޭނުމީވިއްޔާ އަމިއްލައަށް އަމިއްލަ ކަންތަކުގައި ޓެލެފޯން ކުރެވިދާނެ. އެހެންވީމާ، ކޮންމެ މީހަކުވެސް ތިމަންނައަށް މިކުރެވެނީ ރަނގަޅު ކަމެއް ނޫންކަން ދަނެގެން، ވީހާ ބޮޑަކަށް އެކަން ކޮންޓްރޯލް ކުރެވޭތޯ ބެލުމަކީ ވަރަށް ބޭނުންތެރި ކަމެއް. އޭރުން ހަމައެކަނި ސަރުކާރަށް ޚަރަދު ކުޑަކުރެވެނީކީ ނޫން. އަދި އަމިއްލަ ކަންކަމުގައި ޓެލެފޯން ބޭނުން ނުކުރުމުން، ޓެލެފޯނުގެ ވަގުތުވެސް ސަލާމަތް ކުރެވެނީ. ވަރަށްގިނަފަހަރަށް އެއްވެސް ކަމަކަށްނުވާ ކަހަލަ ކަންކަމުގައި ހަމަ ކޮންމެވެސް ރަޙްމަތްތެރި ދެމީހަކު އާދެ، ދެ އޮފީހެއްގެ ދެމީހަކު ވާހަކަ ދައްކަން ޓެލެފޯނުން އެތައްއިރެއް ވަންދެން ތިބެދާނެ. މިކަހަލަ ކަންތައްތަކަށް އަޅުގަނޑުމެން ތަންކޮޅެއް ބޮޑަށް ވިސްނައިގެން ގަވާއިދާ އެއްގޮތްވާ ގޮތުގެމަތީން، އަމިއްލަ ކަންކަމުގައި ޓެލެފޯން ބޭނުން ނުކުރުމަށް، ވަރަށް ބޮޑަށް ބާރުއަޅަންވެއްޖެ ކަމަށް އަޅުގަނޑަށް ފެނޭ.\nބައެއް އޮފީސް އޮފީހުގެ ބޭނުމަށް އިތުރު ބައެއް އެއްޗެތި ދޫކުރެވިފައި ހުރޭ. މިސާލަކަށް، ސަރުކާރުގެ ބައެއް ތަންތާނގައި އެތާނގެ މަސައްކަތަށް ދޫކުރެވިފައި ހުންނަ ބަސް، ވޭންފަދަ އެއްޗެތި. އެ އެއްޗެތިވެސް އަމިއްލަ ބޭނުމުގައި ބޭނުންކުރެއްވުމަކީ މަނާކަމެއް. އެހެންވީމާ، އެތަކެތި ބޭނުންކުރައްވަންޖެހޭނީ ހަމަ ރަސްމީގޮތުން. ރަސްމީ މަސައްކަތުގައި، އެނޫން ގޮތްގޮތުން ބޭނުން ނުކުރެއްވޭތޯ ބެއްލެވުމަށް އަޅުގަނޑު ވަރަށް ބޮޑަށް އިލްތިމާސްކުރަން.\nއެއާއެކު ދަންނަވަންޖެހެނީ، ވަރަށްގިނަ މުވައްޒަފުން އޮފީހުގައި އަމިއްލަ ކަންތައް ކުރުން މިހާރު އާދަވަމުންދާ ވާހަކަ. މިދެންނެވިފަދަ އަމިއްލަ ކަންތަކުގައި ވަރަށް ކުދިކުދި ކަންތައްވެސް ކުރެވޭތަން އެބަ އާދޭ. މިސާލަކަށް، ވާހަކަކިޔުން. ވަރަށްގިނަ މުވައްޒަފުންނާއި މުވައްޒަފާއިން އޮފީހަށްދާއިރު ވާހަކަފޮތް ހިފައިގެން ގޮސް، ވާހަކަ ކިޔަން އިންނަނީ. ނުވަތަ ވާހަކަ ތަރުޖަމާކުރަނީ. މިބާވަތުގެ ކަންތައްތައް އެބަ ކުރެވޭ. އެއަކީ އެއްވެސް ހާލެއްގައި ކޮށްގެންވާނޭ ކަމެއް ނޫން. އެމީހަކު އޮފީހުގައި ހޭދަކުރާ ވަގުތު އެއީ މުޅިން ސަރުކާރަށް ޚާއްޞަކުރަންޖެހޭ ވަގުތެއް. އެވަގުތުގައި އަމިއްލަ އެބާވަތުގެ މަސައްކަތެއް ކޮށްގެން ނުވާނެ.\nހަމައެފަދައިން، ބައެއް މީހުންނަށް އަމިއްލަ ވިޔަފާރިއާބެހޭ މަސައްކަތްވެސް އޮފީހުތެރޭގައި އެބަ ކުރެވޭ. އަޅުގަނޑުވެސް އެއްބަސް. ކުރިން ދެންނެވިހެން އަޅުގަނޑުމެންގެ ތެރެއިން ގިނަ މީހުންނަކީ، ސަރުކާރުން ލިބޭ އެއްޗަކުން ދެކޮޅުޖެއްސޭނެ މީހެއް ނޫން. އަމިއްލަ މަސައްކަތް ކުރަންޖެހޭނެ. އަމިއްލަ ވިޔަފާރި ހިންގަންޖެހޭނެ. އެކަމާ ދޭތެރޭގައި އެއްވެސް އިޢުތިރާޒެއް ނެތް. އެހެން ނަމަވެސް، އޮފީހު ގަޑީގައި އަދި އޮފީހުގައި އެކަން ކުރެއްވުމަކީ ގަވާއިދު ތަންދޭ ކަމެއް ނޫން.\nއެކިއެކި ބޭނުމަށް އަންނަ މީހުނަށް ކަމޭހިތުން:\nދެން ދަންނަވަން އޮތް ޕޮއިންޓަކީ، އެކިއެކި ބޭނުމުގައި އަންނަ މީސްމީހުންނަށް ކަމޭހިއްތެވުން. ވަރަށްގިނައިން ދިމާވާގޮތަކީ، ކޮންމެވެސްކަމަކު އޮފީހަށް މީހަކު އަންނަން އަންގަފާނެ. އެމީހަކު އައިމާ ކޮންމެވެސް މުވައްޒަފަކު މަޑުކޮށްލާށޭ ބުނެފައި، ދެން ޚަބަރެއްނުވެ ގަޑި ދެގަޑިއިރުވެސް ވެގެން ހިނގައިދާނެ. ދެން އެންމެފަހުން ބުނާނީ މާދަމާ އަންނާށޭ. ނޫނީ ދެން ބޭނުންވީމާ އަންގާލާނަމޭ. މިކަހަލަ ކަންތައް މިހެން ހުރުން އެއީ ވަރަށްދެރަ ކަމެއް. ސަރުކާރުގެ ބޭނުމަކީ ޢާންމުންނަށް ޚިދުމަތް ކުރުން. އަދި އަޚްލާޤީ ގޮތުން ބެއްޔަސް، އިޖްތިމާޢީ ގޮތުން ބެއްޔަސް، އެހެން މީހުންނާ ދޭތެރޭގައި މިގޮތަށް ކަންތައް ކުރުމަކީ ވަރަށް އެކަށީގެންނުވާ ދެރަކަމެއް. ކޮންމެހެން ބޭނުންވެގެން ނޫނީ، ބޭނުންވާ ގަޑިއަކަށް ނޫނީ ޢާންމުންގެ މީހަކު އޮފީހަކަށް ގެންނަވައިގެން ނުވާނެ. އަދި ގެންނަވައިފިއްޔާ ވީ އެންމެ އަވަހަކަށް އެމީހަކު އެ ގެނެވުނު ކަންތައް ނިންމަވާފައި، އެމީހަކު ފޮނުއްވާލައްވަންޖެހޭނެ. އެތައްއިރަކު ބައިންދަވާފައި، [މާދަމާ އަންނާށޭ] އެހެން ވިދާޅުވާތަން އެއްގޮތަކަށްވެސް އައިސްގެންނުވާނެ. އަދި ހަރުކަށި ޢިބާރާތުން އެމީސްމީހުންނާ ވާހަކަ ދައްކައި ހެއްދެވުމަކީވެސް ވަރަށްދެރަ ކަމެއް. އަޅުގަނޑުމެން އެންމެންނަކީވެސް އިންސާނުން. ކޮންމެ މީހެއްގެވެސް ޝުޢޫރެއް ހުންނާނެ. ހަމަ މުވައްޒަފަކަށްވީތީ، އާދައިގެ މީހަކާ ދިމާއަށް ހަރުކަށި ޢިބާރާތުން ވާހަކަ ދެއްކުމުގެ އެއްވެސް ޙައްޤެއް އެމީހަކަށް ނޯންނާނެ. އިންސާނިއްޔަތުކަމުގެ ރޫޙުގައި އެކަކު އަނެކަކަށް އެހީތެރިކަން ބަހައްޓައި، އެކަކު އަނެކަކަށް ޙުރްމަތްތެރިކޮށްހިތައި، މިގޮތަށް އަޅުގަނޑުމެންގެ ކަންތައްތައް ހުންނަންވާނީ.\nދެން އޮތް ކަމަކީ، އޮފީހުގައި ސައިބުއިމުގެ މައްސަލަ. މިހާރު އަދި އޮފީހުގެ ގަޑި މިހާތަނަށް ދިގުވެގެން ދިޔައިމާ، މިއީ ވަރަށް ބޮޑަށް ނުކުންނާނެ މައްސަލައެއް. ކޮންމެހެން ކުރަންޖެހޭނެ ކަމެއް. 7:30 ން 1:30އާ ދެމެދުގައި އޮފީހުގައި އިންނައިރު ސައިބޯންވެސްޖެހޭނެ. ސައިނުބޮއި މަސައްކަތެއްވެސް ނުކުރެވޭނެ. އެހެންނަމަވެސް އެކަންވެސް ގަވާއިދުން އޮންނަގޮތަށް ކުރެއްވުމަށް ހުރިހާ މުވައްޒަފުންވެސް ވަރަށް ބޮޑަށް ސަމާލުކަން ދެއްވަންވާނެ. މިދެންނެވީ ސައިބޯން އޮފީހުން ބޭރަށް ދިޔުމަކީ ހުއްދަކަމެއް ނޫން. ހޮޓާހޮޓަލަށް ދިޔުމަކީ ހުއްދަ ކަމެއް ނޫން. އޮފީހަށް ސައިގެނެސް، އެމީހަކު އިންނަ މޭޒަކަށް ގެނުވައިގެން ސައިބުއިން އެއީ މިހާރުވެސް ގަވާއިދު ތަންދޭގޮތަކީ. އޮފީހުގައި ވަކިކޮޓަރިއެއް ޚާއްޞަ ކުރައްވައިގެން އެތަނަށް އެއްގަޑިއަކަށް ސައިފޮދު ހިއްޕަވަން ވަޑައިގަތުމަކީ، ރަނގަޅު ކަމެއް ނޫން. މިހެން މިދެންނެވީ އޭރުން ކަންތައްވާނެގޮތަކީ، އެތާނގައި ތަންކޮޅެއް ގިނައިރު ވަންދެން ވާހަކަފުޅު ދައްކަވާލައްވަން ތިއްބެވޭގޮތްވާނީ. އޮފީހުގެ ވަގުތު ގެއްލިގެންދާނީ. އޭރު ތިބޭނެ، ބޭރުން މީހުން އައިސް އެކިއެކި ކަންކަން ނިންމަން. އެއްވެސްކަމެއްނުވެ އެމީހުންގެ އެތައް ވަގުތެއް ބޭކާރުވެގެންދާނީ.\nރައްޓެހީން އޮފީހަށް ގެނައުން:\nހަމައެޔާއެކު ދަންނަވަންޖެހެނީ، މިހާރު ހިސާބަކަށް ހިނގަމުންދާ ކަމެއްގެ ވާހަކަ. އެއީ ރައްޓެހީން އޮފީހަށް ގެނެސްގެން ވާހަކަ ދައްކާލަން ތިބޭތަން އެބައާދޭ. އެއީވެސް ރަނގަޅު ގޮތެއް ނޫން. އެއްއޮފީހުގެ މީހުން އަނެއް އޮފީހަށް ގޮސްވެސް އެބަހަދާ. އަދި ޚާއްޞަކޮށް، ސައިގަޑީގައި ފޯނުކޮށްލާފައި، ސައިބޯން އަންނާށޭ ބުނެފައި، ދެން އެވީ ދާން. މިގޮތަށް ގޮސް ތިބެވޭނީ ހަމަ ސައިހޮޓަލެއްގައި ތިބެވޭކަހަލަ ގޮތަކަށް. އެހެންވީމާ އެއީ ސަރުކާރުގެ އޮފީހަކާ އެކަށީގެންވާ ގޮތެއްކަމަށް އަޅުގަނޑަކަށް ނުފެނޭ. ސަރުކާރު ވަގުތު ބޭކާރުވެގެންދާނީ، އޮފީސް ގަޑި ނޫން ގަޑިގަޑީގައި މިހާރު މިހާގިނަ ހުސްވަގުތު ލިބޭއިރު ރައްޓެހިންނާ ބައްދަލުކޮށްލާނެ ފުރްޞަތު ކިތަންމެ ރަނގަޅަކަށްވެސް ލިބޭނެ. މެންދުރުފަހުން، ހަވީރު ނުވަތަ ރޭގަނޑު ސައިހޮޓަލަށް ދާން ބޭނުންވެއްޖެ މީހަކު ދާނެ ފުރްޞަތުވެސް ލިބޭނެ.\nފައިސާއާއި ތަކެއްޗަށް ޚިޔާނަތްތެރިވުން:\nދެން އޮތީ ވަރަށް އެހެން ކަހަލަ މައްސަލައެއް. އެއީ ފައިސާއާބެހޭ މައްސަލަ. މިހާރަކަށް އައިސް ވަރަށްގިނަ ތަންތަނުން މި މައްސަލަ އެބަ ދިމާވޭ. މިދެންނެވީ ޚިޔާނާތްތެރިވުމުގެ މައްސަލަ. މިވާހަކަ އަޅުގަނޑު މި ދަންނަވަނީ އެއީ ސަރުކާރުގެ މުވައްޒަފުންގެ ތެރެއިން ވަރަށްމަދު ބަޔަކަށް ނަމަވެސް މިކަން ކުރެވޭތީ. އަޅުގަނޑު ޔަޤީންކުރަން، މިތާނގައި މި ތިއްބެވި މުވައްޒަފުންގެ ތެރެއިން އެއްވެސް ބޭފުޅަކަށް މިކަހަލަ މައްސަލައެއް ދިމާވެފައި ނޯންނާނެ ކަމަށް. އެހެން ނަމަވެސް، ކިތަންމެ ކުޑަ ދާއިރާއެއްގައި ނަމަވެސް، މިބާވަތުގެ ކަންތައް ހިނގަންޏާ، އެކަމަށް އިޝާރާތްކޮށްލުމަކީ އަޅުގަނޑު ހިތުން ބޭނުންކަމެއް. ވަރަށްގިނަ ތަންތަނުން ފައިސާގެ މައްސަލަ ޖެހެމުންދޭ. ގަވާއިދާ ޚިލާފަށް ފައިސާ ނަގައިގެން، ފައިސާއަށް ޚިޔާނާތްތެރިވެގެން މައްސަލަ ޝަރީޢަތަށް ހުށަހަޅައި، ޤާނޫނީގޮތުން މައްސަލަ ނިންމަން އެބަޖެހޭ. ބައެއް ތަންތާނގައި ދާދިފަހުންވެސް މިކަހަލަ މައްސަލަތައް ހިނގާފައި އެބަހުރި. އޮފީހުން މީހަކާ ފައިސާ ޙަވާލުކުރަނީ ވަކި ފަރާތަކަށް ރައްދުކުރުމަށް. ދެން އެ ގެންދާ މީހަކު އެ ފައިސާ ރައްދުކުރަންވާ މީހަކާ ހަމައަށް އެ ފައިސާއެއް ނުގެންދޭ. ފައިސާ ނުލިބިގެން ލަސްވެގެން ފައިސާގެ ޙައްޤުވެރިޔާ އޮފީހަށް އައިމާ ބަލާއިރު އޮންނަނީ ބަޖެޓުން ފައިސާ ނަގާފައި. އަދި ވަކި މީހަކާ ޙަވާލުކުރެވިފައި. އެހެންނަމަވެސް، ފައިސާ އޮންނަނީ ލިބެންވާ މީހާއަށް ނުލިބި. ހަމައެގޮތަށް އޮފީހުގެ ބައެއް އެއްޗެތި އަލުން އަނބުރާ އޮފީހަށް ވިއްކޭތަންވެސް އެބައާދޭ. މިއީ ވަރަށް ޙައިރާންވާކަހަލަ ގޮތަކަށް ދިމާވާ ކަމެއް. އެހެން ނަމަވެސް، އެބާވަތުގެ ކަންތައްތައް ދިމާވެފައި އެބަހުރި. އަޞްލު އެއްޗަކީ އޮފީހުގެ އެއްޗެއް. އެހެންނަމަވެސް ފަހުން އަނެއްކާ އެއެއްޗަށް ބޭނުންވެގެން، އެއެއްޗެއް ގަންނަންޖެހެނީ. އަދި މި ގަނެވެނީވެސް އެ އޮފީހުގައި އުޅޭ މީހެއްގެ އަތުން. އެހެންވީމާ، އެއީވެސް ވަރަށްބޮޑު ޚިޔާނާތެއް. މިވާހަކަތައް ދަންނަވާކަށް އަޅުގަނޑަކަށް މާފަސޭހައެއް ނޫން.\nމިބާވަތުގެ ކަންތައްތަކަކީ، ވަރަށްދެރަކޮށް ހިނގާފައި ހުންނަ ކަންތައް. އެހެންވީމާ، އެކަމަށް ހުރިހާ ބޭފުޅުންވެސް ވަރަށް ބޮޑަށް ފަރުވާތެރިކަން ބެހެއްޓެވުން އެއީ އަޅުގަނޑު ވަރަށް ބޮޑަށް އެދޭ ކަމެއް. ޚާއްޞަކޮށް، ވައްކަން، ޚިޔާނާތް މިކަހަލަ ކަންތަކަކީ އެއްގޮތަކަށްވެސް މާފުކުރެވޭ ބާވަތުގެ ކަންކަމެއް ނޫން. މިހާރު ތިޔަބޭފުޅުންނަށްވެސް އެނގިވަޑައިގަންނަވާނެ. ޤާނޫނަށްވެސް ބަދަލުގެނެސްގެން، ކުރިން މިކިޔާ މަޝްހޫރު 15 ދުވަހުގެ ޤާނޫނުންވެސް މިކަންކަން މިހާރުވަނީ އިސްތިސްނާ ކުރެވިފައިކަން. ވައްކަމުގެ ތުހުމަތުގައި ބަންދުކުރެވޭ މީހުންނަށް ވަކި މުއްދަތެއް ނެތް. ހަމައެހެންމެ، ޚިޔާނާތުގެ ތުހުމަތުގައި ބަންދުކުރެވޭ މީހުންވެސް ވަކި މުއްދަތެއްގެ ތެރޭގައި ވީއްލާކަށްނުޖެހޭ. އެއީ މިކަންތައް މިހެން ގިނަވަމުންދާލެއް ބޮޑުކަމުން. އެހެން ނޫނީވިއްޔާ އެފަދަ މައްސަލަތަކުގައިވާ ގޮތަކީ 15 ދުވަހު ކެތްކޮށްލީމާ ސަލާމަތްވަނީ. އޭރުން އެމީހަކު އެ ވަގަށްނެގި އެއްޗެއް، ފަހުން އޭގެ ބޭނުންކުރެވޭނެ ފުރްޞަތު އޮންނަނީ ވަރަށް ފަސޭހައިން ލިބިފައި. އެކަންތައް އެހެންވުމާއެކު ރައީސުލްޖުމްހޫރިއްޔާގެ އޮފީހުން ރައްޔިތުންގެ މަޖިލީހަށް ހުށަހަޅައިގެން، އެ ޤާނޫނުވެސް ވަނީ ބަދަލުވެފައި. އެހެން ކުށްކުށުގައި އަރުވާލާ މީހުންނަށް ނުވަތަ ގޭގައި ބަންދުކުރާ މީހުންނަށް މަޢާފު ދޭއިރުވެސް ވައްކަމުގެ ކުށް ސާބިތުވެގެން އަރުވާލާ މީހުންނަށާއި ގޭގައި ބަންދުކުރާ މީހުންނަށް މަޢާފެއްވެސް މިހާރަކު ނުދެވޭ. އެއީ މިކަން ޙައްދުފަހަނަޅައި ގޮސްފައިވާތީ. ޚާއްޞަކޮށް، ސަރުކާރަށް ޚިޔާނާތްތެރިވުމުގެ ދޮރު މާބޮޑަށް ހުޅުވިފައިވާތީ، ކޮންމެވެސްގޮތަކުން އެކަން ވަރަށް ބޮޑަށް ހިފަހައްޓަން ޖެހިގެން އަޅަންޖެހުނު ފިޔަވަޅެއް. ޙަޤީޤަތުގައި ސަރުކާރަށް ލިބެން އަންނަ ވަރަށްބޮޑު ބައެއް މިގޮތުން ގެއްލިގެންދޭ. އެކިއެކި މުވައްޒަފުންގެ ޚިޔާނާތުގެ ސަބަބުންވާ ގެއްލުމެއް.\nދެން ދިމާވާ ކަމަކީ، އެކަހަލަ މައްސަލައެއް ޖެހިގެން މުވައްޒަފަކު ޝަރީޢަތްކޮށް އަރުވާލަން ނިޔާކަނޑައަޅާއިރަށް މަޢާފުކޮށްދޭން އެދި ސިޓީލުން. އަދި އެވަގުތު މަޢާފުކޮށްނުދިނީވިއްޔާ، އަރުވާލާ ރަށެއްގައި ހުރެގެންވެސް ވަރަށް ގިނަގިނައިން ސިޓީލާނެ. އެހެންނަމަވެސް، އެކަން އެހެން ކޮށްދެވޭކަށްނޯވޭ. އެފަދަ ކަމެއް ކޮށްފިއްޔާ ތިމަންނައަށް މި އަދަބު ލިބޭނެކަން ކުރިން ވިސްނަނިކޮށް، އަޅުގަނޑު ހިތުން އެފަދަ ގޮތްގޮތް ދިމާވާކަށެއް ނުޖެހޭނެ. މީގެއިތުރުން، ވަރަށްގިނަ މުވައްޒަފުން މިކަހަލަ ކަންތައް ކުރަމުން ގެންދަނީ ޝަރީޢަތަށް ސާބިތު ނުވާކަހަލަ ގޮތަކަށް. މިފަދަ ކަމެއް ދިމާވެއްޖެނަމަ، އެކަމާބެހޭ މުވައްޒަފަކު، ތަންކޮޅެއް ދަށް މުސާރައެއް ލިބޭ ގޮތަކަށްވެސް ފައިސާއާނުބެހޭ ކަންކަމަށް ބަދަލުކުރަން ޖެހިފައި އެބަހުރި. ނަމަވެސް މިހެން ހަމަ ދިމާވުމުން، ދެން ހަމަ އޭގެ އަނެއްދުވަހު ސިޓީ ފޮނުވާނެ. ތިމަންނަގެ އެއްވެސް ކުށެއްނެތި، ދަށް މުސާރައެއް ލިބޭ ތާކަށް ބަދަލުކުރީއޭ. އެގޮތަށް ބަދަލުކުރަންޖެހުނީ، އޭނާގެ ކުށުން ކަމަށް އޭނާއަކަށް ގަބޫލެއް ނުކުރެވޭ. ޝަރީޢަތަށް ސާބިތު ނުވިޔަސް އޭނާ އެބަދަލުކުރަންޖެހުނީ އެބާވަތުގެ މައްސަލައެއް އައިސްގެންކަން އޭނާއަށް ރަނގަޅަށް އެނގެންވާނެ. އެހެންވީމާ، އެމީހާގެ ޢަމަލުތައް ހުންނަގޮތުން ސަރުކާރަށް ނުވަތަ އެމީހަކު އެވަޒީފާ އަދާކުރާ ތަނަކަށް ގެއްލުން ލިބޭ ކަމަށްވަންޏާ، އެ މުވައްޒަފަކު އެހެން ތަނަކަށް ބަދަލުކުރުން އެއީ، އެ ވަޒީފާދޭ ފަރާތުގެ އިޚްތިޔާރުގައި އޮންނަ ކަމެއް.\nވަޒީފާ ދިނުމާއި ބަދަލުކުރުމާއި ވަކިކުރުން:\nވަޒީފާ ދިނުމާއި، ބަދަލުކުރުމާއި، ވަކިކުރުމާ، މިއީވެސް ހިސާބަކަށް އޮޅިފައި އޮންނަ ކަމެއްހެން އަޅުގަނޑަށް ހީވޭ. މިކަމާބެހޭ ޤާނޫނުތައް ހެދިފައި އެބަހުރި. ހުރިހާ މުވައްޒަފުންވެސް އެ ޤާނޫނުތައް ރަނގަޅަށް ބައްލަވައިލެއްވުން ރަނގަޅުވާނެ. ޤާނޫނު ނެތް ކަންކަމަށް ގަވާއިދުވެސް ހުރޭ. އެކަމަށް ވަކި އުޞޫލުތަކެއް ކަނޑައެޅިފައި އޮވޭ. އެ އުޞޫލުތަކާ އެއްގޮތްވާ ގޮތުގެ މަތީން ވަޒީފާ ދެމުންވެސް ގެންދަނީ. ބަދަލުވެސްކުރަނީ. އަދި ވަޒީފާއިން ވަކިވެސްކުރަނީ. ނަމަވެސް، ވަޒީފާ ވަކިކުރީމާ އެންމެ ފުރަތަމަވެސް ކުރެވޭ ޝަކުވާއަކީ އެއްވެސް ކުށެއްނެތި ވަޒީފާއިން ވަކިކުރީއޭ. މުވައްޒަފަކު އެހެން ބުނާއިރު، އެތައްފަހަރެއްގެ މަތީން އެމީހަކު އެއުޅޭ އޮފީހަކުން އޭނާގެ ކަންތައްތައް ހުންނަގޮތުން އެމީހަކަށް ނަޞޭޙަތްދެއްވައި އިންޒާރު ކުރައްވައި ނުވަތަ ޖޫރިމަނާ ކުރައްވާފައި ހުރޭ. އެހުރިހާ ގޮތެއް ހައްދަވައިގެން އިޞްލާޙު ނުވެގެން، އެންމެފަހުން ހުށަހަޅުއްވަނީ ވަޒީފާއިން ވަކިކުރަން. ދެން ވަޒީފާއިން ވަކިކުރީމާ ފަހުން ލިޔަނީ. އެއީ އެއްގޮތަކަށްވެސް ޙަޤީޤަތެއް ނޫނޭ. ރައީސް އޮފީހުން ބައްލަވައިދެއްވާށޭ. ރައީސް އޮފީހުން އެފަދަ ކަންތައްތައް އެހެން ބެލޭކަށެއް ނޯވޭ. ރައީސް އޮފީހަކީ، ކޮންމެ އޮފީހަކަށް މީހުން ފޮނުއްވައިގެން، އެކި ކަންކަން ހިނގާފައިވާ ގޮތް ތަޙުޤީޤުކުރާ އޮފީހެއް ނޫން. އެގޮތަކަށް މީހުންވެސް ހަމަޖެހިފައެއް ނުތިބޭ. ގަވާއިދުވެސް ހަމަޖެހިފައެއްނޯވޭ. ދެން އެގޮތަށް މިވެނި އޮފީހަކުން މިވެނި މުވައްޒަފަކު ވަކިކުރަންޖެހުނީ، އެތައްފަހަރެއްގެ މަތީން ނަޞޭޙަތް ދެއްވައި އިންޒާރު ކުރައްވައި އިޞްލާޙުނުވެގެން، އެ އޮފީހުން މިވެނި މައްސަލައެއް ފޮނުއްވައިގެންކަން އެންގީމާވެސް އެމީހަކު ބުނަނީ، އެއީ ތެދެއް ނޫނޭ. ރައީސް އޮފީހުން ޖަވާބު ދެއްވީ ނުބައްލަވައޭ. ސަރުކާރުގެ އެކިއެކި ދަރަޖައިގެ ވެރީން ލައްވާފައި ތިބެނީ ސަރުކާރުން އެބޭފުޅުންނަށް ޚާއްޞަ އިތުބާރެއް ދީފައި. ޚާއްޞަ ބާރުތަކެއް ދީފައި. އޮފީހެއްގެ ވެރިޔަކު، އެ ވިދާޅުވާ ބަސްފުޅު އެއީ ސަރުކާރު ގަބޫލުކުރާ އެއްޗަކަށްވާންޖެހޭނެ. އެހެން ނޫނީވިއްޔާ ވެރިން އެގޮތަށް ތިއްބެވުމުގެ މާނައެއް ނެތް. ތަންތާނގެ ވެރީންނަށް އޮންނަންޖެހޭ ޤަދަރެއްވެސް އިޙްތިރާމެއްވެސް އެނޫން ގޮތެއްގައި ނޯންނާނެ. އެހެންވީމާ އޮފީހެއްގެ ފަރާތުން އެބާވަތުގެ މައްސަލައެއް އަތުވެއްޖިއްޔާ، ރައީސް އޮފީހުން އެހެންގޮތެއް ހެދޭކަށް ނޯންނާނެ. ޖެހޭނީ ވަޒީފާއިން ވަކިކުރަން.\nގަޑިއަށް ހާޒިރުވުމުގައި ފަރުވާބެހެއްޓުން:\nދެން މުވައްޒަފުންނާ މި ބައްދަލުކޮށްލާ ބައްދަލުކޮށްލުމުގައި، ދަންނަވާލަން ބޭނުންވާ އަނެއް ނުކުތާއަކީ، ގަޑިއަށް ހާޒިރުވުމުގައި ފަރުވާބެހެއްޓެވުން. ގަޑިނުޖެހޭތޯ ބެއްލެވުން. ބައެއް ތަންތާނގައި ގަޑިޖެހުމުގެ ގަވާއިދާއި، ސަލާމް ބުނުމުގެ ގަވާއިދަށް މާ ރަނގަޅަކަށް ޢަމަލުކުރެވެމުންނެއް ނުދޭ. ކޮންމެ އޮފީހެއްގައިވެސް މިކަމާބެހޭ ގަވާއިދުތަކާއި ދެންނެވުންތައް ހުންނާނެ. އެހެންވީމާ، ކޮންމެ އޮފީހެއްގެ މުވައްޒަފުންވެސް އެ ގަވާއިދުތައް ބައްލަވައިގެން، އެ ދެންނެވުންތަކުގައި އޮންނަގޮތަށް ޢަމަލުކުރައްވަންޖެހޭނެ. އެނޫން ގޮތްގޮތަށް ޢަމަލުކުރެއްވުމަކީ ގަވާއިދާ ޚިލާފު ކަމެއް.\nހެދުމާ ދޭތެރޭގައިވެސް އަޅުގަނޑު ދަންނަވާލަން ބޭނުންވަނީ، މިހާރު ކުރިއަށްވުރެ ހެދުމުގެ ކަންތައް އޮންނާނީ ތަންކޮޅެއް ލުއިކޮށޭ. މިދިޔަ އަހަރު ޖެނުއަރީ މަހުގެ 10 ވަނަ ދުވަހު ނެރުނު ދެންނެވުމުގައި، މިހާރު ސަރުކާރުގެ މުވައްޒަފުން ރަސްމީގަޑީގައި އަޅަންޖެހޭ ހެދުމުގެ ވާހަކަ ވަރަށް ސާފުކޮށް ލިޔެވިފައި އޮންނާނެ. ދެން މިހާރު އޮންނާނެ ބަދަލަކީ، އޭގެ (ހ) ގައި އޮންނަ [ފިރިހެނުންގެ ހެދުމަކީ، ދިގު ފަޓްލޫނާއި އަތްދިގު ނުވަތަ އަތްކުރު ގަމީސް] އޮވެފައި، ބްރަކެޓްތެރޭގައި އޮންނަ (މެންދުރުކުރީގެ ވަގުތުގައި ޓައީއާއެކު) މިހާރު އޮންނާކަށް ބޭނުމެއް ނެތް. މިހާރު 7:30 ން 1:30 އަށް އޮންނާނީ އެއްގޮތެއް. މެންދުރުފަހުގެ ވަގުތަކީ ނުރަސްމީ ވަގުތެއް. ނުރަސްމީ ވަގުތުގައި ކޮންމެހެން މި ހެދުން މަޖުބޫރެއް ނޫން. އެހެންނަމަވެސް، ރަސްމީ ގަޑީގައި މީގައި މިއޮތްގޮތަށް ހެދުން އެޅުއްވުމަށް ވަރަށް ޚާއްޞަ ސަމާލުކަމެއް ދެއްވަންވާނެ. އެއީ ދިގު ފަޓްލޫނު، އަތްދިގު ނުވަތަ އަތްކުރު ގަމީސް، ޓައީއާއެކުގައި. ނޫނީ އަތްދިގު ބުޝް ގަމީސް އަދި ޝޫޒް. މިއީ ކާތިބުން ފެށިގެން މަތީގެ މުވައްޒަފުންނަށް، ފިރިހެނުންނަށް އޮންނަ ހެދުން. އަންހެނުންނަށް މިއޮންނަނީ ފާސްކުރި ހެދުން. އާދެ، ނަންބަރު ހެދުން، ނުވަތަ ޕާކިސްތާނު ހެދުން، ނުވަތަ ސާޅީހެދުން. ނުވަތަ ބެލްސާއި އެއާއެކުލާ މަތީބައި ނުވަތަ މިނޫންވެސް ޖަމާޢަތުގެ އަދަބާ ޚިލާފުނުވާ ހެދުމަކާއި އަދި އެކަށީގެންވާ ފައިވާނެއް.\nބައެއްފަހަރަށް ބައެއް އޮފީސް އޮފީހުގެ މުވައްޒަފުންނަށް، މިކަމުގައި ފަރުވާ ކުޑަކުރެވޭކަމަށް އަޅުގަނޑަށް ފެނޭ. އެހެންނަމަވެސް، ހެދުމަށް ފަރުވާ ބެހެއްޓެވުމަކީ ވަރަށް ބޭނުންތެރި ކަމެއް. އެއީ ތިމާގެ އަމިއްލަ ޤަދަރާއި، ސަރުކާރުގެ ޤަދަރު ހިފެހެއްޓޭނީ އެކަށީގެންވާ ގޮތަކަށް ރަނގަޅަށް ހެދުން އަޅައިގެން ތިބެގެން. ބޭރުން އަންނަ މީހުންގެ ކުރިމަތީގައިވެސް އަދި އެހެން މުވައްޒަފުންގެ ކުރިމަތީގައިވެސް، އެމީހަކަށް ލިބެންވީ އިޙްތިރާމަށްޓަކައި ކޮންމެހެން ބޭނުންކަމެއް. ބައެއް މުވައްޒަފުންނަށް ޓައީގެ މައްސަލަ ކުޑަކޮށް ދަތިވެގެން އަޅުގަނޑަށް ހީވަނީ ގެއިން އެމުވައްޒަފަކު އޮފީހަށް ނުކުންނައިރު ޓައީނުލައި އައިސް، މޭޒު ކައިރީގައި އިށީނދެފައި ވަތްގަނޑުން ޓައީ ނަގާފައި އަޅާލާ ތަންވެސް އެބަ އާދޭހެން. އެކަމަކު އެއީވެސް މި ގަވާއިދު ތަންދޭ ގޮތެއް ނޫން. ގެއިން އަންނައިރުވެސް އަންނަންޖެހޭނީ، ރަސްމީގަޑީގައި އެ ހުންނަންޖެހޭ ހެދުމުގައި.\nދެން އަނެއް ނުކުތާއަކީ، ފައިވާނުގެ މައްސަލަ. ކާތިބުން ފެށިގެން މަތީގެ މުވައްޒަފުންނަށް މި އޮންނަނީ ކަނޑައެޅިގެން ޝޫޒޭ ބުނެފައި. ޝޫޒްގެ މާނަ ހުރިހާ ބޭފުޅުންނަށް އެނގިވަޑައިގަންނަވާނެ. އެހެންވީމާ، ބޭނުންކުރައްވަންޖެހޭނެ ފައިވާނަކީ އެއީ. ފެންފައިވާން ކަމަކުނުދާނެ. ދެން އިންސްޕެކްޓަރުންނާއި، ސަރުދާރުން، ޕިޔޯނުން އަދި މި ފެންވަރުގެ މުވައްޒަފުންގެ ހެދުމަކީ ފަޓްލޫނާއި ގަމީސް، ނުވަތަ ބުޝް ގަމީސް. އަދި އެކަށީގެންވާ ފައިވާނެއް. މިތާނގައި ޝޫޒެކޭ ނުބުނެވޭ. އިންސްޕެކްޓަރުންނާއި، ސަރުދާރުން، ޕިޔޯނުން. އެމީހުން ކޮންމެހެން ޝޫޒަށް އެރުން އެއީ ލާޒިމުކަމެއް ނޫން. އެހެންނަމަވެސް، އެކަށީގެންވާ ފައިވާނެކޭ އެބަ ބުނޭ. އެކަށީގެންވާ ފައިވާނަކީ، ފެންފައިވާނަކަށްވާނެއެކޭ އަޅުގަނޑަކަށް ހީއެއްނުވޭ. ސަބަބަކީ އެނަމުންވެސް އެ ދޭހަވާގޮތުގައި، ފެންފައިވާނަކީ ފެންވަރާއިރު ބޭނުންކުރާ އެއްޗެއް. ނޫނީ ފާޚާނާގައި ބޭނުންކުރަން ހަދާފައި ހުންނަ އެއްޗެއް. އިނގިރޭސިބަހުން ކިޔަނީވެސް [ބާތުރޫމް ސްލިޕަރސް] ފެންފައިވާން އެ ބޭނުންކުރަންޖެހޭ ދާއިރާ އެއޮތީ އޭގެ ނަމުންވެސް ރަނގަޅަށް ސާފުވާން. އެއީކީ އެ އޮފީހުގެ ދާއިރާއެއް ނޫން. އެހެންވީމާ، އެކަށީގެންވާ އެހެން ފައިވާނެއް، ޝޫޒް ނޫން އަދި ފެންފައިވާން ނޫން އެހެން ފައިވާނެއް ބޭނުންކުރެއްވުމާމެދު އެއްވެސް އިޢުތިރާޒެއް ނެތް.\nސަރުކާރުގެ ކަންތައްތައް އަވަސްކުރުން:\nދެން އޮތީ ސަރުކާރުގެ ކަންތައްތައް އަވަސްކުރުމާ ބެހޭގޮތުން ދަންނަވަންޖެހޭ އެއްޗެއް. ވަރަށްގިނަ ތަންތާނގެ މަސައްކަތް، ކަނޑައެޅިފައިވާ ގޮތުގައި ނުނިމުމުގެ އެންމެބޮޑު އެއް ސަބަބަކީ، އަޅުގަނޑަށް ފެންނަ ގޮތުގައި އޮފީހަށް ނުކުމެ ތިބޭ ގަޑީގައި ފަރުވާތެރިކަމާއެކު ރަނގަޅަށް މަސައްކަތް ކުރަމުން ނުގެންދެވޭކަން. ވަގުތު ބޭނުންކޮށްގެން ރަނގަޅަށް މަސައްކަތް ކުރަމުން ގެންދާނަމަ، އެ ދުވަހެއްގެ މަސައްކަތް، ކޮންމެ ތަނެއްގައިވެސް އެދުވަހަކު ނިމޭނެ. ނުނިމި ހުރިއްޔާ ހުންނާނީ ވަރަށްމަދު މަސައްކަތެއް. ކޮންމެ އޮފީހެއްގެވެސް މަސައްކަތް އަވަސްކުރުމުން، އަޅުގަނޑުމެން އެންމެންނަށްވެސް އެއިން ލިބޭނީ ފައިދާ. އެއީ އަޅުގަނޑުމެންގެ ތެރެއިން ކޮންމެ މީހަކީވެސް އެތަނެއްގެ މުވައްޒަފަކަށްވާއިރު، އަނެއް ތަނަކާބެހޭ އަމިއްލަ ކަންތައްތައްވެސް ހުންނާނެ މީހެއް. ކިޔަވާ ކުއްޖަކު ހުރިއްޔާ، އެޑިޔުކޭޝަން މިނިސްޓްރީއަށް ސިޓީލާންޖެހޭ ފަހަރެއްވެސް އަތުވެދާނެ. ނޫނީވިއްޔާ އެއްޗެއް ރަޖިސްޓަރީ ކުރުމަށް މިނިސްޓްރީ އޮފް ޓްރާންސްޕޯޓަށް، ނޫނީ ރޭޑިއޯއެއް ރަޖިސްޓަރީ ކުރުމަށް ދިވެހިރާއްޖޭގެ އަޑަށް ސިޓީލާންޖެހޭ ވަގުތުވެސް އަތުވެދާނެ.\nއެހެންވީމާ، ހުރިހާ ތަނެއްގެ މަސައްކަތް އަވަސްވިއްޔާ އަޅުގަނޑުމެންނަށްވެސް ރަނގަޅު. އަޅުގަނޑުމެންގެ އަމިއްލަ ކަންތައްވެސް އޭރުން އަވަސްވާނެ. އަޅުގަނޑުމެންގެ އަމިއްލަ ކަންތައް އަވަސްވެފައި އަދި ޢާންމުންގެ މަސައްކަތްތަކާއި ކަންތައްތައްވެސް އަވަސްވާނެ. މަސައްކަތް އަވަސްވީމާ އެއިން ލިބޭނީ ހައްތާވެސް ފައިދާ. އެއް ދުވަހެއްގެ މަސައްކަތް އަނެއް ދުވަހަކަށް ލަސްކުރެވިއްޖިއްޔާ އެ ދިގުލައިގެންދާނީ. ދެން ނުކުރެވި ހުންނަ މަސައްކަތްތައް ގިނަވެގެން ތޮއްޖެހިގެން، އެންމެފަހުން ޖެހޭނީ މެންދުރުފަހުންވެސް ނުކުންނަން. ރޭގަނޑުވެސް ނުކުންނަން. އަހަރު ނިމޭއިރު، ނޫނީވިއްޔާ ކޮންމެވެސް ކަމެއް ނިންމަންޖެހޭ ތާރީޚާ ކައިރިވާއިރު، ރެޔާދުވާލު އޮފީހުގައި އުޅެންޖެހޭތަން އެބަ އާދޭ. އެއާޚިލާފަށް ކޮންމެ ދުވަހަކުވެސް، އެދުވަހެއްގެ މަސައްކަތަށް ފަރުވާތެރިކަން ބަހައްޓައިގެން ނިންމޭތޯ ބަލަމުން ގެންދަންޏާ، މިދެންނެވިގޮތަށް މާފަހުން އެމަސައްކަތް އެހާ ބާރަށް ކުރާކަށް ނުޖެހޭނެ. މިދެންނެވީ ބައެއް ސްކޫލް ކުދިންނަށްވާހެން، ކުރިއްސުރެ ފިލާވަޅު ދަސްކުރަމުން ނުގެންދިޔައިމާ ވާގޮތަކީ، އިމްތިޙާން ކައިރިވީމާ ރޭގަނޑު ހޭލާހުރެގެންވެސް ފިލާވަޅު ދަސްކުރަންޖެހޭނީ. ކޮންމެ ދުވަހަކުވެސް، އެދުވަހެއްގެ ފިލާވަޅު ދަސްކުރަމުންދާނަމަ، އެހެން ހަދާކަށެއް ނުޖެހޭނެ. އަޅުގަނޑުމެންގެ ބައެއް އޮފީސްތަކުގެ ކަންތައްވެސް އެކަހަލަ ގޮތަކަށް ބައެއްފަހަރު އެބަ ދިމާވޭ. އެހެންވީމާ، އަޅުގަނޑު ހުރިހާ މުވައްޒަފުންނަށްވެސް އިލްތިމާސް ކުރަނީ، އެދުވަހެއްގެ މަސައްކަތް އެދުވަހަކު ނިންމެވުމަށް. އޭރުން ހުހަށް ލިބޭ ގަޑީގައި އަލުން ނުކުމެވަޑައިގަންނަވާކަށް ނުޖެހޭނެ. ރޭގަނޑު އޮފީހުގައި އުޅުއްވާކަށް ނުޖެހޭނެ. އަމިއްލަފުޅު ކަންތައްތަކަށް ފުދޭވަރަށް ވަގުތު ލިބޭނެ. ގެޔަށް ފުދޭވަރަށް ވަގުތު ލިބޭނެ.\nއާދެ، މިގޮތުން ދައްކާނެ ވަރަށްގިނަ ވާހަކަ އެބަހުރި. އެހެން ނަމަވެސް އަޅުގަނޑު ހިތުން މިރޭ މިހާރުވެސް ވަރަށްގިނަ ވަގުތުތަކެއް ހޭދަވެގެން ހިނގައްޖެ. އަނެއްކާ ކަން ދިމާވިގޮތުން ވިއްސާރަ ރެޔަކަށްވުމާއެކު، މިރެޔަކީ މާފަސޭހަ ރެޔަކަށްވެސްނުވި. ފުރަތަމަ ޤަޞްދު ކުރެވިފައި އޮތީ މިތާ ގޯތިތެރޭގައި މި ޖަލްސާ ނުވަތަ މި އެއްވުން ބޭއްވުމަށް. އެހެން ނަމަވެސް، ވިއްސާރަވުމުގެ ސަބަބުން އެހެން ނުހެދުނީ. މިހާރު ގިނަ ބޭފުޅުން ތިޔަ ތިއްބެވީ ކޮޅަށް. މާފަސޭހަފުޅު ގޮތަކަށް ނޫން.\nއެހެންވީމާ، އަޅުގަނޑު ދެން މިހިސާބަށް ކުރުކޮށްލަނީ. އަޅުގަނޑުގެ ނަޞޭޙަތަކީ ސަރުކާރުގެ ހުރިހާ މުވައްޒަފުންވެސް އިޚްލާޞްތެރިކަމާއެކު އަމާނާތްތެރިކަމާއެކު، ކޮންމެ މުވައްޒަފަކުވެސް އެމީހަކާ ޙަވާލުކުރެވިފައިވާ މަސައްކަތެއް ފަރުވާތެރިކަމާއެކު، އަދާކުރަމުން ގެންދިޔުން. އެހެން ގެންގޮސްފި ކަމަށްވަންޏާ، އަޅުގަނޑުމެންގެ ކަންތައްތައް ވަރަށް އަވަހަށް ތަރައްޤީވަމުންދާނެ. ސަރުކާރުގެ މަސައްކަތްވެސް ހަލުވިވާނެ. އަދި އަޅުގަނޑުމެންނަށް އިތުރު ވަގުތު ލިބޭނެ. އަދި އަޅުގަނޑުމެންނަށް އެއިން އެތައް ފައިދާތަކެއް ލިބެމުންދާނެ.\nއާދެ، އަޅުގަނޑު ޔަޤީންކުރަނީ، މިރޭ އަޅުގަނޑު ތިޔަ ހުރިހާ ބޭފުޅުންނާ މުޚާޠަބުކޮށް، މިދެއްކި ވާހަކަތަކަށް ވަރަށް ޚާއްޞަ އަހަންމިއްޔަތެއް ތިޔަ ހުރިހާ ބޭފުޅުންވެސް ދެއްވާނެ ކަމަށް. އަދި އަޅުގަނޑު ވަރަށް އިޚްލާޞްތެރިކަމާއެކު، މިއެރުވި ނަޞޭޙަތްތައް ހަމަ އެހާމެ އިޚްލާޞްތެރިކަމާއެކު، ތިޔަ ހުރިހާ ބޭފުޅުން ގަބޫލުކުރައްވާނެ ކަމަށް. އަދި އެއާ އެއްގޮތަށް ޢަމަލުކުރައްވަމުން ގެންދަވާނެ ކަމަށް.\nއާދެ، އަޅުގަނޑުގެ ދުޢާއަކީ، އަޅުގަނޑުމެން އެންމެންނަށް މާތްﷲ ތަނަވަސްކަން ދެއްވުން. އަދި އަޅުގަނޑުމެންނަށް ފުރިހަމަ ޞިއްޙަތާއި ބާއްޖަވެރިކަން މިންވަރު ކުރެއްވުން. ދިވެހިރާއްޖެއަށް މިއަދަށްވުރެ ތަނަވަސް އަދި ހުރިހާ ގޮތަކުންވެސް ބާއްޖަވެރި މުސްތަޤްބަލެއް ދެއްކެވުން.\nوالسّلام عليــكم ورحـمــةاللّـه


ރޯދަމަހުގައި ދުރުހެލިވާންވީ ކާބޯތަކެތީގެ ބާވަތްތައް – ޞިއްޙަތު.ކޮމް\nނޯޓް:2ޖޫން 2017 ގައި ސަން އޮންލައިންގައި ޝާއިޢުކުރެވިފައިވާ ލިޔުމެކެވެ. ރޯދަ މަހުގައި އެހެން މަސްތަކާ ޚިލާފަށް ވަރަށް ގިނަ ތަފާތު ވައްތަރުގެ ކާބޯތަކެތި ތައްޔާރުކޮށްގެން ބޭނުންކުރެވެއެވެ. ކޮންމެ ކަހަލަ ކާބޯއެއްޗެއް ރޯދަމަހު ތައްޔާރުކުރި ނަމަވެސް ޞިއްޙަތަށް ފައިދާހުރި ގޮތަކަށް އެއެއްޗެއް ތައްޔާރުކުރެވޭތޯ ބެލުން މުހިއްމެވެ. ހަމައެހެންމެ ބައެއް ކަހަލަ ކާބޯތަކެއްޗާއި، ދުރުހެލިވުމަކީ ރޯދަމަހުގެ ދުވާލުގެ ވަގުތުތައް ހެޔޮގޮތުގައި ބޭނުންހިފުމަށް އެހީތެރިވެދޭނެ ކަމެކެވެ. ރޯދަމަހުގެ ކެއުން ބުއިމުގައި ދުރުހެލިވާންޖެހޭ ކާބޯތީގެ ބާވަތްތަކަށް ބަލާލަމާ ހިނގާށެވެ.


Vaahaka: Kamana'ahttakai... | ThePress\nފެންނަމުންދިޔަ ކަނު އަނދިރިކަމުގެ ތެރެއަށް ލޯ ހާނުވަން މަސައްކަތް ކުރަމުން ބަދުރު ކުރިއަށް ފިޔަވަޅެއް އަޅާލިއެވެ. ގަސްތަކުގެ އޮފިތަކުން ރެކެމުން ވަލުތެރެއަށް ވަދެގެން ދިޔައިރު ބަދުރުގެ ހިތުގައި ނޭނގޭ ބިރުވެރިކަމެއް ވަނީ އުފެދިފައެވެ. ހިތުގެ ވިންދު އެތައް ހާސް ގުނައަކަށް އަވަސްވެފައިވީ އިރު މޭގައި ތޫނު ތަދެއް އުފެދެމުންދާ ފަދަ އިހުސާސެއް ކުރަމުންދިޔައެވެ.\nހާސްވެ ކަންބޮޑުވެފައިވާ ހާލުގައި ބަދުރު މަސައްކަތް ކުރީ އޭނާގެ ހިތުގައިވާ ބިރުވެރިކަން އެއްފަރާތް ކޮށްލެވޭތޯއެވެ. ނަމަވެސް ބަޔާން ކުރަން ދަތި އެ އިހުސާސްތަކުން މިންޖުވެވެން އޮތީ ކަމަނަ ހޯދައިގެންނެވެ. ދެލޯ ފަދަ ކަމަނަ ދުށުން އެދި ބަދުރު ވަނީ މޮޔަވާ ހިސާބަށް ގޮސްފައެވެ.\nމީހެއްގެ ހިލަމެއް ނުވާ ފަދަ ވަގުތެއްގައި ވަލުތެރޭގެ އެންމެ އެތެރެއަށް އޭނާއަށް އާދެވުމުން އަތުގެ އިނގިލިތައް ފިއްތާ ބާރުކޮށްފައިވާ މުށުތެރެ ހުޅުވާލަމުން ކުރިއަށް އަތް ދިއްކޮށްލިއެވެ. އިނގިލިތައް ހުޅުވާލި އިރު ބަދުރުގެ އަތުތެރޭގައިވާ ހުދު ކުލައިގެ އުނިމަލުގެ ވަސް މުޅި ސަރަހައްދު އެއްވަސްކޮށްލައިފިއެވެ. ދެލޯ މަރާލަމުން "ކަމަނަ" ގެ ނަމުން ބަދުރު ގޮވާލީ ނިތްކުރިމަތީ ހިއްލާފައިވާ ދާތިކިތައް ފޮހެލަމުންނެވެ.\nއިސާހިތަކު ލޮލަށް އުނދަގޫވާފަދަ ގަދަ އަލިކަމެއް އޭނާގެ ކުރިމައްޗަށް ފާޅުވެގެން ދިޔައެވެ. ދެލޯ މަރާލަމުން މޫނުމައްޗަށް އަތް ހުރަސްކޮށްލި ބަދުރު މަޑުމަޑުން އަތް ތިރިކޮށްލަމުން ކުރިއަށް ބަލާލީ ވޭނީ ހަޅޭކެއްގެ އަޑު އޭނާގެ ކަންފަތުގައި ޖެހުމުންނެވެ.\nމުޅި ގައިގާ ހުޅުހިފާފައިވާ އަންހެނަކު ކުރިމަތިން ފެންނަން ހުއްޓެވެ. އޭނާ ބަދުރާ ދިމާއަށް އަތް ހަނާއަޅަމުން ދިޔައެވެ. ބިރުގެންފައި ހުރިލެއް ބޮޑުކަމުން ހުޅުވާފައިވާ އަތްތިލަ ލައްޕާލަމުން އަތުތެރޭ އޮތް އުނިމާ އޭނާ ފޮރުވާލިއެވެ. ހަމައެއާއެކު މުޅިތަނަށް ކަނު އަނދިރިކަން ވެރިވެ ހަމަހިމޭންވެއްޖެއެވެ.\nނިދިފައި އޮތް ބަދުރު ތަންމިނަށް ލޯ ހުޅުވާލީ ފެނުނު ހުވަފެނުން ލިބުނު ހާސްކަމާ އެކީގައެވެ. ދަލުން ތެމިފޯވެފައި އޮތް ބަދުރު ރޯނު އެނދުން ފޭބުމަށް ބިންމަތީ ފައިތިލަ ޖައްސާލަމުން އޭނާގެ ކަރު ދެއަތަށް އަނބުރާލީ ކަނދުރާ މަތީގައި އުފެދިފައިވާ ރިހުމަށް ލުޔެއް ހޯދުމަށެވެ. އެތައް ދުވަހެއްގެ ބުރަ މަސައްކަތަށް ފަހު އަރާމުކޮށްލަން ޖައްސާލި ނަމަވެސް ބަދުރަށް ރަނގަޅަށް ނިދޭ ގޮތެއް ނުވިއެވެ.\nކޮޓަރީގެ އެއްފަރާތެއްގައި ބަހައްޓާފައި ހުރި ދޮލަނގާ ދިމާއަށް ބަދުރު ބަލާލީ ވަގުތު އައިސް ޖެހިއްޖެ ކަމުގެ ސިގްނަލް ލިބި އޭނާގެ މަސައްކަތް ފަށަންވެއްޖެ ކަމުގެ އިހްސާސް ވެރިވުމުންނެވެ. އެ ދޮލަނގާ ދިމާއަށް ބަލަން ހިނދުކޮޅަކު ހުރުމަށްފަހު ބަދުރު އިން ތަނުން ތެދުވިއެވެ. އަދި ހުދު ފޮތިގަނޑުން އެ ދޮލަނގުގެ މަތި ނިވާކޮށްގެން އޭނާ އެގޭ ގޯއްޗަށް ނުކުމެ އުޑުމައްޗަށް ބަލާލިއެވެ. ވަގުތު ކައިރިވެއްޖެ ކަން ޔަގީންވެ ބަދުރު ދޮލަނގު ހިފައިގެން ހިނގައިގަތް އިރު އޭނާގެ އަތުތެރޭގައި އުނި މަލެއް އޮތެވެ.\nމެންދަމުގެ އެ ވަގުތު އެ ރަށުތެރެއިން މީހެއްގެ ހިލަމެއް ނުވެއެވެ. އެއީ ބޮޑު ރަށެކެވެ. ނަމަވެސް އެ ރަށުގައި ދިރިއުޅެނީ މަދު ބައެކެވެ. ރަށުގައި މީހުން އާބަދުވެފައި ސަރަހައްދުގައި ހަދާފައިވާ ކުދި ޖިފުޓިގެތަކުން އެއްވެސް އަލިކަމެއް ފެންނާކަށް ނެތެވެ. އިރުއޮއްސުމާއެކީ އެންމެންވެސް ގޭގެއަށް ވަދެ ނިދުމުން މުޅި ރަށުތެރެ އެކީ ފަޅުވެގެން ދެއެވެ.\nދޮލަނގު ހިފައިގެން ބަދުރު މިސްރާބު ޖެހީ އަތިރިޔާ ދިމާއަށެވެ. 14 ވިލޭރޭގެ ހަނދުވަރުގެ އަލިކަން ވެރިވެފައި އޮތުމުން ތަންދޮރު ފެންނަވަރުގެ ރީތި އަލިކަމެއް ވެރިވެފައި ހުއްޓެވެ. އަތިރިއާ ހަމައަށް ގޮސް އޭނާ އެ ދޮލަނދު ބިންމަތީ ބެހެއްޓިއެވެ. އަދި އެ ދޮލަނގު މަތީގައި އަޅާފައިވާ ހުދު ފޮތިގަނޑު ނަގާ ދެކަކޫ ޖަހާ ދޮންވެލިގަނޑުމަތީ އިށީނދެ އޭނާ ހަމަޖެހިލިއެވެ. އަދި ގުދުވެ އެ ދޮލަނގުގެ އެތެރެއަށް އޭނާ ބަލާލިއެވެ. އޭގައިވާ ސާފު ފެނުގެ ތެރެއިން ފެންނަމުން ދިޔައީ އުޑުމަތިން ފެންނަމުން ދިޔަ ތަރިތަކާއި 14 ވިލޭރޭގެ ހަނދެވެ. އަދި އެ ހަނޑުގެ މައްޗަށް މަޑުމަޑުން އަރަން ފެށީ ކަޅު ބޮޑު ހިޔަންޏެވެ.\nބަދުރުގެ ހަށިގަނޑު ދެއަތަށް ހެއްލަމުން ދެލޯ މަރައިގެން ހުރެ ތުންތަޅުވަން ފެށިއެވެ. ހަމައެއާއެކު ހަނދުގެ މައްޗަށް ކަޅު ހިޔަންޏެއް އަރަމުން ގޮސް ހަނދުގެ މެދަށް އެ ހިޔަނި އެކީ އަރައިފިއެވެ. ފުރިހަމަ ހަނދުކޭތައެއް ހިފާ ނިމުމުން ބަދުރު ދެލޯ ހުޅުވާލަމުން އޭނާ އަނދެގެން ހުރި މުންޑުގަނޑު ތެރެއިން ކުޑަ ފިޔޮއްސެއް ނަގާ އޭނާގެ އަތުގެ އިނގިލިކުރީގައި އަޅާ ދަމާލައި ޒަހަމްކޮށްލައިފިއެވެ. ޒަހަމްވީތަނުން ފައިބަމުންދިޔަ ލޭތައް އުނިމަލުގައި ހާކާލުމަށް ފަހު ސާފު ފެން ހުރި ދޮލަނގުގެ ތެރެއަށް ވައްޓާލިއެވެ. ހަމައެއާއެކު ދޮލަނގުގެ ތެރެގައިވާ ސާފު ފެން ރަތްކުލައަށް ބަދަލުވެގެން ދިޔައެވެ.\nބަދުރު އޭނާގެ ދޫ މަޑުމަޑުން ހަރާކާތްކޮށްލިއެވެ. "ކަމަނާ... ކަމަނާ... ވަގުތު އައިސް ޖެހިއްޖެ"\nހަމަހިމޭނަކަމުގެ ތެރެއިން އިވެމުންދިޔައީ ގޮނޑުދޮށަށް ރާޅު ބީއްސަމުންދިޔަ އަޑެވެ. ވައި ގަދަވެ އަތިރިމަތީ ހުރި ރުއްތަކުގެ ފަންތައް ހެލެމުންދިޔަ އަޑުވެސް ރާޅުޖަހާ އަޑާ އެކުވެގެން ދިޔައެވެ. ދެން އިވިގެން ދިޔައީ އަތިރި މަތިން ކާޅެއް ގޮވާލި އަޑެވެ. އެ އަޑަށް ބަދުރު ފަސް އެނބުރި ބަލާލީ ވިހަ ހިނިތުންވުމަކާ އެކީގައެވެ.\nރަތް ލިބާހެއްގައި ހުރި ރީތި އަންހެނެއް ފަރި ހިނގުމެއްގައި ހިނގައިފައި އަންނަތަން ބަދުރަށް ފެނުނެވެ. ބަދުރު އިސް ތިރިކޮށްލީ އޭނާއާ ހަތަރުކަޅި ބައްދަލު ކުރަން ބޭނުން ނުވާތީއެވެ. ދޮލަނގާ ދިމާއަށް އޭނާ ބަލަން އިސްޖަހައިގެން އިންދާ އެ އަންހެން މިހާއައިސް ލޯގަނޑު ކައިރިއަށް ހުއްޓިއްޖެއެވެ. އޭނާގެ ފަން ދިގު އިސްތަށިގަނޑު ވަނީ ދޫކޮށްލާފައެވެ. ވަޔާ އެކު އެ އިސްތަށިގަނޑު ވިހުރެމުން ދިޔައިރު އޭނާގެ ދެލޯ ރަތްކުލައިން ދިއްލުނެވެ.\nޖެހިގެން އައި ދުވަހަށް އިރުއަރައިފިއެވެ. ހާލާއި ކާޅާއި ކޮވެލީގެ ގޮވެއްޔަށް ރަށުތޭރޭގެ މީހުންތައް ހޭލަމޭލަވެ އުޅެން ފަށައިފިއެވެ. މަހަށް ފުރަންދާ ދޯނިތަކަށް މަސްވެރިން އަރާ ދަތުރަށް ފުރައިފިއެވެ. ހަމައެއާއެކު އަންހެންވެރިން ނުކުމެ ރަށުތެރެ ކުނިކެހުމާއި ގޭތެރޭގެ މަސައްކަތުގައި ޝާމިލުވެއްޖެއެވެ.\nއެހެން ދުވަސްތަކެކޭ އެއްގޮތަށް މިސްކިތުމަގުގޭގައި މިއަދު ހެނދުނުވެސް އޮތީ ވަރުގަދަ ސައެއް ތައްޔާރުކޮށްފައެވެ. ރަށުގެ ކަމުވޮށިގެންވާ މީހުންގެ ތެރެއިން އެގޭ ތައްކާނަކީ ހޮވާލެވޭ މީހެކެވެ.\nސިލުނބުގައިވާ ދުންފަތްގަނޑު ރަނގަޅުކޮށްލުމަށްފަހު އޭގެ މައްޗަށް ރޯކުރި ނާށިތައް ބަހައްޓާ ދަލޭކަ އެއަށް ފުމެލިއެވެ. ނާށިގަނޑު ގަދައަށް ރޯކުރަންވެގެން އެއަށް ވިހުރެމުން ދިޔަ ދަލޭކަ ގުދަށް އޮވެ ފުމެމުން ދިޔައެވެ. އޭރު އަޑަފިގަނޑު އުނގަށް ލައިގެން ބޮޑު އުނދޯލީގައި މިސްކިތުމަގުގޭ ތައްކާނު އިނީ އަނގަފުރާ ބިލަތާއި ފޯކާ ލައިގެން ދުފާލަދުފާލައެވެ.\nގުޑުގުޑާގަނޑު ރަނގަޅަށް ތައްޔާރުވުމުން ނޮޅީގައި އަނގަ ޖަހާ ހަށިފުރާ ދުންތައް ދަލޭކަ ދަމާލަމުން ތައްކާނަށް އިޝާރާތް ކޮށްލިއެވެ. އަދި ގުޑުގުޑާގެ ނޮޅި ތައްކާނު އަތަށް ދިއްކޮށްލަމުން ތައްކާނު އުނގު ތެރޭއިން އަޑަފިގަނޑު ނަގާ އުނދޯލީގައި ދަލޭކަ ރަނގަޅަށް ހަމަޖެހިލީ ލިބާސްގަނޑު އަރުވާ ޖަހާލަމުންނެވެ.\nނާށިގަނޑަކަށް ޗޮއްކިޔާ ރަތްކުޅު ޖަހާލުމަށްފަހު ނޮޅީގައި އަނގަ ޖަހާ ހަށިފުރާ ތައްކާނު ދުންތައް ދަމާލިއެވެ. އެއަށް ފަހު ވައިގެ ތެރެއަށް އެ ދުންތައް ބޭރުކޮށްލަމުން ދަލޭކަ ގާތު ވައިއަރުވައި ދިނުމަށް އޭނާ އެދުނެވެ. ވައި ވިހުރެން ގެންގުޅޭ ފަންކާ ގަނޑު ނަގާ ވިހުރެމުން ދަލޭކަގެ ރީތި އަޑުން ރާގު އަޅުވާލާފައި ރައިވަރު ކިޔަން ފެށުމުން ތައްކާނުގެ މަޑުމަޑުން ދެލޯ މާރާލީ އެއްވަރަކަށް އުނދޯލީ ހެއްލާލަމުންނެވެ. ހެނދުނުގެ ނާސްތާއަށް ފަހު މަޑިސީލަ ކައިރިކޮށްގެން ދުފާލައިގެން ދަލޭކަ ކިޔާ ރައިވަރު އަޑުއެހުމަކީ އަލި ތައްކާނުގެ އާދައެވެ.\nއުނދޯލި މަޑުމަޑުން ހެއްލާލަ ހެއްލާލަ އިން ތައްކާނުގެ ފައި ތިލަ ބިންމަތީ ޖައްސާލަމުން އުނދޯލި މަޑުޖައްސާލީ އޭނާއަށް ތަފާތު އަޑެއް އިވުނުހެން ހީވުމުންނެވެ. ދަލޭކައަށްވެސް އެ އަޑު އިވި ކިޔަމުން ދިޔަ ރައިވަރު މަޑުޖައްސާލައިފިއެވެ. އެ ރަށުގެ ރައްޔިތުން އައިސް އޭރު އެގޭތެރެއަށް ވަދެގެންފިއެވެ. އެގޯތި ތެރެއަށް ވަދެގެން އައި މީހުންގެ އަޑުފައްގަނޑު ކަންފަތުގައި ޖެހުމުން އަލިތައްކާނު ހިފައިގެން އިން ގުޑުގުޑާގަނޑު ދަލޭކައާ ހަވާލުކުރުމަށްފަހު އަނދެގެން ހުރި މުންޑުގަނޑު ކޮށިކުރަމުން ގޯތިތެރެއަށް ނުކުންނަން އޭނާ އަވަސްވެގަތެވެ. އޭރު އެގޭތެރެއަށް ވަތް މީހުންތައް އަޑުގެ ނެތްތަނަށް ވާހަކަ ދައްކަމުން ދިޔައިރު އެ އުޅެނީ ކިހިނެއްވެގެންތޯ ބަލަން ތައްކާނު ބޭނުންވިއެވެ.\nގޯތިތެރެއަށް ނުކުމެ އެއްފަރާތަށް ރަތްކުޅެއް ޖަހާލުމަށްފަހު އަނގަމަތި ފޮހެލަމުން ތައްކާނު ގޮވާލިއެވެ. "ހެނދުނު އެރި އިރާއެކީ މިގޯއްޗަށް ތިއައީ ކޮން މުސީބާތެއް ލައިގަތީއާ... ހަޅޭއް ފަޅޭއް ނުލަވާ ތިޔާ ވެގެން އުޅޭ ގޮތެއް ކިޔައިދިނީމާނު އެނގޭނީ..."\nއެންމެން ހިމޭންވެ އެކަކު އަނެކަކުގެ މޫނަށް ބަލަން ތިބީ އެވާހަކަ ދައްކާނެ މީހަކު ޔަގީން ނުވެފައެވެ. އެންމެން ކަހަލަ ގޮތަކަށް ބަލާލީ ރޮއެ ދެލޯ ދުޅާވެފައި ހުރި ދީދީއާ ދިމާއަށެވެ.\nކުރިއަށް ޖެހި ވާހަކަ ދައްކަން ފެށީ އިއްތޯބެއާގޭ ދީދީއެވެ. ދީދީ އަކީ އަލިތައްކާނުގެ ވަރަށް ގާތް ރަހްމަތްތެރިއެކެވެ. ދެލޯ މުދުނަށް ލައިގެން ހުރެ ދީދީ އަޑުގެ ނެތްތަނަށް ހަޅޭއްލަވައިގަތީ ރޮމުން ކަމެއް ރުޅިއައިސްގެން ކަމެއް ނޭނގެއެވެ. އޭނާ ބުނާ އެއްޗެއް ސާފުވާ ވަރުވީ ދެބުރަކަށް ބުނި ފަހުންނެވެ.\n"އަފުރެންގެ ގޯތި ފިކުރީ ގެއްލިގެން މިއުޅެނީ.. ރޭވީ ފަހުން ގޯއްޗަށް ނާދޭ.. ފިކުރީ ދާނީ ވަކި ކޮންތާކަށް.... އޭނާ ދާނެހެން ހީވާ ހުރިހާ ތަނެއް ހޯދިއްޖެ.... ފިކުރީއެއް ނުފެނުނު.."\nޥަރަށް ސަޅި. ކޮން އިރަކުން އަނެއް ބައި


The President urges journalists to be conscientious in reporting news\nނޫސްވެރިކަމަކީ ވަރަށް މަތިވެރި މަޤްޞަދެއްގެ މަތީގައި ބިނާވެފައި އޮންނަ ކަމެއްކަމަށް ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް ވިދާޅުވެއްޖެއެވެ. އެމަނިކުފާނު ވިދާޅުވީ ކޮންމެ ކަމެއްގައިވެސް އެންމެ ފުރިހަމަ ތެދު މަޢުލޫމާތު ރައްޔިތުންނަށް ފޯރުކޮށްދިނުމާއެކީ، ފަނާކުރަނިވި އެންމެހައި ކަންކަމުން ރައްޔިތުން ދުރުހެލިކޮށް، ޤައުމު ބިނާކޮށް އާރާސްތުކުރުމުގައި ރައްޔިތުންގެ ބައިވެރިވުން އިތުރުކުރުމަށް މަސައްކަތް ކުރުމަކީ ނޫސްވެރިންގެ އެންމެ މަތީ ޒިންމާކަމަށް ހެދުން މުހިންމު ކަމަށެވެ. އަދި، އެމަނިކުފާނު ވަނީ ނޫސްވެރިކަމަކީވެސް ޤައުމީ ޚިދުމަތެއް ކަމުގައި ދެކިގެން، ޤައުމު ބިނާކުރުމުގެ ރޫޙުގައި ހުރިހާ ނޫސްވެރިންވެސް މަސައްކަތް ކުރައްވާނެ ކަމަށް އުންމީދު ކުރައްވާކަމަށް ވިދާޅުވެފައެވެ. އެމަނިކުފާނު މިފަދައިން ވިދާޅުވެފައިވަނީ މިއަދު ފާހަގަކުރަމުންދާ ނޫސްވެރިކަމުގެ މިނިވަންކަމުގެ ދުވަހާ ގުޅިގެން ފޮނުއްވި ތަހުނިޔާގެ ޚިޠާބުގައެވެ.\nރައީސުލްޖުމްހޫރިއްޔާގެ ޚިޠާބުގައިވާ ގޮތުން ނޫސްވެރިއެއްގެ ހައިސިއްޔަތުން ލިބިފައިވާ މިނިވަންކަމުގެ ބޭނުން ހިފާއިރު، އަނެކުންނަށް ލިބިގެންވާ އަބުރު ރައްކާތެރިކުރުމުގެ ޙައްޤަށް ޙުރުމަތްތެރިވުމަކީ، ނޫސްވެރިޔާގެ ޒިންމާއެއްކަން ހަނދާނުގައި ބަހައްޓަންވާނެއެވެ. އެ ޒިންމާ އަދާކުރުމަކީ، މީސްމީހުންނާ ބެހޭ ގޮތުން، ޙަޤީޤަތެއް ނެތް ވާހަކަތައް ނުފެތުރުމާއި، ޔޯލަ ވާހަކަ ފެތުރުން ހުއްޓައިލުން ކަމުގައި ވިދާޅުވެފައިވެއެވެ.\nރައީސުލްޖުމްހޫރިއްޔާ ވަނީ މަޢުލޫމާތު ފެތުރުމުގައި ގައިމުކޮށް ނޭނގޭ ވާހަކަތަކަށް ބަރޯސާނުވެ، ތަޙުލީލީ ނޫސްވެރިކަމުގެ ޒަރީޢާއިން، ކޮންމެ ކަމެއްގެވެސް ޙަޤީޤަތާ ހަމައަށް ފީނައި، ކަން އޮތް ގޮތް ރައްޔިތުންނަށް ހާމަކޮށްދިނުމަށް ގޮވާލައްވާފައެވެ. އަދި، ޚަބަރާއި މަޢުލޫމާތު ފެތުރުމުގައި މިހާރަށް ވުރެވެސް ބޮޑަށް ޒިންމާދާރު ވުމަށް ހުރިހާ ދިވެހި ނޫސްވެރިންނަށް، އެމަނިކުފާނު އިލްތިމާސްކުރެއްވިއެވެ.\nމީގެ އިތުރުން ވެސް ރައީސުލްޖުމްހޫރިއްޔާ ވިދާޅުވިގޮތުގައި ދިވެހި ނޫސްވެރިކަމަށް މިނިވަން މާޙައުލެއް ފަހިކޮށްދިނުމުން، ނޫސްވެރިކަމަކީ ދައުލަތުގެ ހަތަރު ވަނަ ބާރުކަން، މިދިޔަ ތިން އަހަރުގެ ތެރޭގައި ވަރަށް ރަނގަޅަށް ސާބިތުވެއްޖެއެވެ. ދައުލަތް ހިންގުމުގެ ނިޒާމުގެ ތެރޭގައި ހުރި ނުރަނގަޅު އެތައް ކަމެއް، ނޫސްވެރިންގެ ޚަބަރުތަކާއި ރިޕޯޓްތަކުގެ ޒަރީޢާއިން، ޢާންމު ރައްޔިތުންނާ ހަމައަށް ތިލަކުރުމުގެ ސަބަބުން، އެކަންކަން އިޞްލާހްކުރުގެ ފުރުޞަތު ތަނަވަސްވެގެން ދިޔަކަމަށް ވެސް ވިދާޅުވިއެވެ. އަދި، މިކަމަކީ ދައުލަތުގެ މުވައްޒަފުން އަމިއްލައަށް ޒިންމާދާރުވުމަށް ލިބުނު ވަރަށް ބޮޑު ބާރަކަށްވި ކަމެއް ކަމަށް ވެސް އެމަނިކުފާނު ވިދާޅުވިއެވެ.\nމިއަދު ދިވެހި ނޫސްވެރިން ތަޖުރިބާކުރަމުން އެދަނީ، ދިވެހި ރައްޔިތުންނާއި ދިވެހި ނޫސްވެރިން، މީގެ އަހަރުތަކެއް ކުރިން ޚިޔާލު ވެސް ނުކުރާ ވަރުގެ މިނިވަން ނޫސްވެރިކަމެއްކަމަށް އެމަނިކިފާނު ވިދާޅުވިއެވެ. މި ސަރުކާރުން މިނިވަން ނޫސްވެރިކަމަށް ޖާގަދިނުމަށް ކުރެވުނު މަސައްކަތްތަކަށް ފަހު، ފާއިތުވެގެން މިދާ ތިން އަހަރުގެ ތެރޭގައި، ބައިނަލްއަޤްވާމީ ނޫސްވެރިކަމުގެ މިނިވަންކަމުގެ މިންގަނޑުގައި ރާއްޖެ ބޮޑު ކުރިއެރުމެއް ހޯދައިފައިވާ ކަމަށް އެމަނިކުފާނު ވިދާޅުވިއެވެ. . މިގޮތުން، ވޯލްޑް ޕްރެސް ފްރީޑަމް އިންޑެކްސްގައި، މިހާރު ރާއްޖެ އޮތީ 72 ވަނައަށް ކުރިއަށް ޖެހިފައެވެ. . 2018 ވަނަ އަހަރު މި ސަރުކާރުން ވެރިކަމާ ޙަވާލުވިއިރު ވޯލްޑް ޕްރެސް ފްރީޑަމް އިންޑެކްސްގައި ރާއްޖެ އޮތީ 120 ވަނައިގައެވެ.


Kaiveni Kuran Dhaan Jehunee Hama Ekani Soatu Gai! - Vaguthu\nކައިވެންޏަކީ ލޯބީގެ ގޮތުން ގުޅިގެން އުޅޭ ދެ މީހުންގެ ހަޔާތަށް އަންނާނެ އެންމެ އުފާވެރި ދުވަހަށް ވާނެ އެވެ. އަދި އެ ދުވަހަކީ ރީއްޗަށް ހެދުން އަޅައިގެން އެކަމަށް ހާއްސަވާ ދުވަހަކަށް ވާނެއެވެ.\nމިއީވެސް އެ ހާއްސަ ދުވަހަށް ރީއްޗަށް ހެދުން އެޅި އިންޑޮނޭޝިއާއަށް ނިސްބަތްވާ ފިރިހެނެެކެވެ. އެހެން ނަމަވެސް ކައިވެނީގެ ހަފްލާއަށް ދާން ޖެހުނީ ހަމައެކަނި ސޯޓު ލައިގެންނެވެ.\nމިހާރު އިންޑޮނޭޝިއާގެ މީސް މީޑިއާގެ ޕްލެޓްފޯމްތަކުގައި އެ ކައިވެނީގެ ފޮޓޯތައް އާއްމުވަމުންދާއިރު، ފެނިގެން ދަނީ އެ ފިރިހެން މީހާ މަތިން އެއްޗެއް ނުލައި ތިރިން ހަމައެކަނި ސޯޓެެއް ލައިގެން ކައިވެނީގެ ހަފްލާގައި އަނބިމީހާއާއެކު އިންނަ ތަނެވެ.\nއެ ފޮޓޯތަކުން އޭނާގެ އަތް ބިންދައިގެން ގޮސްފައިވާ ކަހަލަ ގޮތަކަށް ޕްލާސްޓާއެއް އަޅާފައިވާއިރު، އަތުގެ އެކި ތަންތަނުގައި ބެންޑޭޖް އަޅާފައިވާ މަންޒަރުވެސް ފެނެއެވެ.\nއެހެން ނަމަވެސް އޭނާގެ އަނބިމީހާ ހުރީ، ކައިވެންޏަށް ހާއްސަކޮށް ފަރިވެގެންނެވެ. އޭނާ ހުރީ ކައިވެންޏަށް ހާއްސަކޮށް ރީތި ސަގާފީ ހެދުމެއް ލައިގެންނެވެ.\nއެ ފޮޓޯތައް އާއްމުވުމާއެކު އެތައް ބައެއްގެ ސަމާލުކަން އެ ފޮޓޯތަކަށް ލިބިގެން ދިޔައެވެ. އަދި އެތައް ބަޔަކަށް އެކަން ވީ ބޮޑު ދެރައަކަށެވެ.\nބައެއް މީޑިއާ ރިޕޯޓްތައް ބުނާގޮތުގައި، އެ ފިރިހެން މީހާ އެ ކައިވެނީގެ ހަފްލާއަަށް އެ ހާލުގައި ދާން ޖެހުނީ ކައިވެނީގެ ހަފްލާ އޮތް ދުވަހުގެ ހަތަރު ދުވަސް ކުރިން އޭނާ ސައިކަލުން ވެއްޓި އަނިޔާތަކެއް ލިބުމުންނެވެ.\nއަދި އެ ހާލަތުގައި އޭނާއަށް ކައިވެނީގެ ހެދުން ލުމަށް އުނދަގޫވި ކަމަށާއި، ސަބަބެއް ކަމަށް ވަނީ އޭނާ ކޮނޑުހުޅުގެ އޮޕަރޭޝަނެއް ކުރުން ކަމަށް ބުނެފައި ވެއެވެ.\nއޭނާ އެ ކައިވެނީގެ ހަފްލާއަށް ހެދުން ނޭޅިކަމުގަވިޔަސް އެތައް ބައެއްގެ ސަމާލުކަން އޭނާއަށް ލިބިގެން ދިޔައެވެ. އަދި އެތައް ބަޔަކު ވަނީ އެއީ އެހެން މީހުންނަށްވެސް ހުރި ނަމޫނާއެއް ކަމަށާއި، އޭނާއަކީ ވަރަށް ޒިންމާދާރު މީހެއް ކަމަށްވެސް ބުނެފައި ވެއެވެ.\n271 ކިލޯގެ ކަންނެއްޔެއް ބާނައިފި، މިއީ ރެކޯޑެއް!\nސެމޮލީނާ އޮރެންޖް ކޭކް


Covid 19 aai social Media - AO News\nކޮވިޑް19 އާއި ސޯޝަލް މީޑިއާ\nދުނިޔޭގެ އެއްވެސް ބަޔަކަށް ތަސައްވަރުވެސް ކުރެވިފައި ނުވާ ކޮވިޑް19 އިގެ އާލަމީ ވަބާ ދުނިޔެއަށް ކުރިމަތިވީ ކުއްލިއަކަށެވެ. މި ބަލި މަޑުކަމާއެކު ދުނިޔޭގެ ހިނގުން ހުއްޓި ވިޔަފާރިތައް ބަގުރޫޓޫވެ، ދުނިޔެއަށް ބޮޑެތި ބަދަލުތަކެއް އައިސް އިންސާނީ ދަރިފަސްކޮޅަށް ބޮޑު ނުރައްކާތެރިކަމެއް ކުރިމަތިވެގެން ދިޔައީ ވަރަށް ކުޑަ ހިދުކޮޅެއްގެ ތެރޭގައެވެ. ބަލިން ރައްކާތެރިވުމަށް ދަތުރު ފަތުރު ހުއްޓާލުމުގެ އިތުރަށް ކޮންމެ ބަޔަކުވެސް އެމީހެއް ދިރިއުޅޭ ތަނެއްގައި ބަންދުވުން ވެގެން ދިޔައީ ނަފްސާނީ ގޮތުން މީހާ ބަލިކަށިކޮށް ނިކަމެތިކޮށްލި ވޭނަކަށެވެ.\nގައިދުރުކަން އިސްކޮށް ދިރިއުޅުމުގެ ވައްޓަފާޅީއަށް ބޮޑު ބަދަލެއް ގެންނަން ޖެހުނު މި ބަލިމަޑުކަމުގައި އިންސާނާގެ އެންމެ ބޮޑު އެއް މަދަދުގާރަކަށް ވެގެން ދިޔައީ ސޯޝަލް މީޑިއާއެވެ. އަދިވެސް މި ބަލިމަޑިކަމުން އަރައިގަނެވިފައި ނުވާއިރު ‘ނިއު ނޯމަލް’ އަށް އިންސާނުން ހާނުވާލަދީ، ދުރު ގާތްކޮށްދިން ވަސީލަތަކީ ސޯޝަލް މީޑިއާއެވެ. އަބަދުވެސް ސޯޝަލް މީޑިއާގެ ސަބަބުން ލިބޭ ގެއްލުންތަކުގެ ވާހަކަ ކެނޑިނޭޅި އިވެމުންދާ މި ޒަމާނުގައި، ސޯޝަލް މީޑިއާވެސް ރަނގަޅު ގޮތުގައި ބޭނުންކޮށްފި ނަމަ އެއީ ހަމަ ރަގަޅު ވަސީލަތެއްކަން މި ވަނީ އެގިގެން ގޮސްފައެވެ. މި ބަލިމަޑުކަމުގެ ތެރެއިން އިންސާނުންނަށް ގިނަ ފިލާވަޅުތަކެއް ލިބިގެންދިޔައިރު، ސޯޝަލް މީޑިއާ ރަގަޅު ގޮތުގައި ބޭނުންކުރުމުގެ މުހިއްމުކަންވެސް މިވަނީ އެގިގެން ގޮސްފައެވެ،\nގައިދުރުކަން އިސްކޮށް، އެންމެން ގޭގައި މަޑުކުރަން ޖެހުނު ހިތްދަތި ދަނޑިވަޅު ދުރުގައިވާ އާއިލާ އާއި ރައްޓެހިންގެ ހާލު އެންމެ ރަގަޅަށް އެގިގެން ދިޔައީ ސޯޝަލް މީޑިއާގެ އެކި ވަސީލަތްތަކުގެ ސަބަބުންނެވެ. ވީޑިއޯކޯލުގެ ޒަރިއްޔާއިން ދުރު ގާތްވެގެން ދިޔައިރު، ކޮންމެ ދުވަހަކުވެސް ލޯބިވާ މީހުންގެ ހާލު ބަލާލުމަށް އެންމެ ގިނަ ބަޔަކު ބޭނުންކޮށްފައިވަނީ ސޯޝަލް މީޑިއާގެ އެކި އެކި ވަސީލަތްތަކެވެ.\nސޯޝަލް މީޑިއާ އަކީ ދުނިޔޭގެ ކޮންމެ ތަނެއްގައި ހިނގާ ހާދިސާތަކުގެ މައުލޫމާތުވެސް އެންމެ ތާޒާކަމާއެކު ލިބިގެން ދާ ވަސީލަތެވެ. ކޮވިޑް19 ގެސަބަބުން ގޭގައި ތިބެން ޖެހުނުނަމަވެސް ދުނިޔޭގެ ކޮންމެ ތަނެއްގައި ހިނގާ މުހިއްމު ހާދިސާތަކުގެ ފުރިހަމަ މައުލޫމާތު ލިބިގެން ދިޔައެވެ. ކޮވިޑް19 އާއި ގުދުރަތީ ކާރިސާތަކުގެ އެންމެ ފުރިހަމަ މައުލޫމާތުވެސް ލިބިގެން ދިޔައެވެ.\nކޮވިޑްގެ ސަބަބުން ވިޔަފާރިތައް ބަންދުކޮށް ގިނަ ދުވަސްތަކެއް ވަންދެން ތިބެން ޖެހުނު ނަމަވެސް އޮންލައިންކޮށް މުދާ ޑެލިވަރީކުރުމުގެ ފުރުސަތު ލިބިގެންދިޔުމަކީ ވިޔަފާރިވެރިންނާއި ރައްޔިތުންނަށް ލިބުނު ބޮޑު ލުއި ފަސޭހައެކެވެ. ގޭގައި ކެއްކުމަށް ބޭނުންކުރާ ސާމާނުން ފެށިގެން ކޮސްމެޓިކްސް އާއި އަންނައުނަކީވެސް އޮންލައިންކޮށް ގިނަ ބަޔަކު މި ދަތި އުދަގޫ ދުވަސްވަރު އޯޑަރުކުރި މުދާތަކެވެ.\nސޯޝަލް މީޑިއާގެ އެކި ވަސީލަތްތައް ބޭނުންކޮށްގެން ހާލުގައި ޖެހިފައިވާ ބަލި މީހުންނަށް އެހީވުމާއި، އެމީހުންނަށް ބޭނުންވާ ބޭހާއި އެހެނިހެން އެހީތެރިކަން ފޯރުކޮށްދިނުމަކީވެސް މި ދަތި ދުވަސްވަރު ގިނަ ބަޔަކު ކޮށްފައިވާ މަސައްކަތްތެކެވެ.\nސޯޝަލް މީޑިއާގައި ޚިޔާލު ފާޅުކުރާތީ އެސްޓީއެލްގެ ސްޕަވައިޒަރަކު ވަޒީފާއިން ވަކިކޮށްފި\n“ކަމިން އައުޓް 2020” ގައި ބައިވެރިވިންތަ؟ އަވަހަށް ޕޯސްޓް ޑިލިޓްކޮށްލާ!\nޑޮކްޓަރުގެ ނަމުގައި ދައުރުވަމުންދާ ޓްވީޓް ތަކަކީ ސައްޙަނޫން އެކައުންޓަކުން ކުރާ ޓްވީޓްތަކެއް- އެޗްއާރުއެޗް


Honeymoon Ah Raajje Ai Meehaku Covid Ah Fassive, Faisaa Husvumun Ehee Ah Edhijje - Vaguthu\nހަނީމޫނަށް ރާއްޖެ އައި އިންޑިއާގެ ދެމަފިރިންގެ ތެރެއިން ފިރިހެން މީހާ ރާއްޖެ އައި ފަހުން ކޮވިޑް-19 އަށް ފައްސިވެ ދެމީހުން ކަރަންޓީން ވާން ޖެހުމުން އެކަމަށް ބޮޑު ހޭދައެއް ކުރަންޖެހި އެންމެ ފަހުން އަތުން ފައިސާ ހުސްވެ އިންޑިއާ ސަރުކާރުގެ އެހީއަށް އެދިއްޖެއެވެ.\nއިންޑިއާގެ ނޫހެއް ކަމަށްވާ "ފްރީޖާނަލް" ގައި ރިޕޯޓް ކޮށްފައިވާ ގޮތުގައި ކޮވިޑަށް ފައްސިވި ފިރިހެން މީހާގެ އަނބިމީހާ ވަނީ އެދެމަފިރިންނަށް އެހީތެރިކަން ފޯރުކޮށްދިނުން އެދި އިންޑިއާގެ އެކްސްޓާނަލް އެފެއާޒް މިނިސްޓަރާއި އަދި މިނިސްޓްރީގެ ޓްވިޓާ ހޭންޑަލް ޓެގްކޮށް ގިނަ ޓްވީޓްތަކެއް ކޮށްފައެވެ.\nޑިމްޕްލް ވަޝިނާ ނަމަކަށް ކިޔާ އަންހެން މީހާ ބުނި ގޮތުގައި ފިރިމީހާ ކޮވިޑަށް ފައްސިވުމުން އެމީހުން މިހާރު ބައިތިއްބާފައި ތިބީ ރިސޯޓެއްގެ ދެކޮޓަރިއެއްގައެވެ. ދެކޮޓަރިއަށް ވެސް ފައިސާ ދައްކަން ޖެހުމުން އަތުން ފައިސާ ހުސްވެފައިވާ ކަމަށް އޭނާ ބުންޏެވެ. "އަހަރެން މިހުރީ ދިވެހިރާއްޖޭގައި. އަހަރެންގެ ފިރިމީހާ ވަނީ ކޮވިޑަށް ފައްސިވެފައި. (ނަމަވެސް ބަލީގެ އެއްވެސް އަލާމާތެއް އޭނާގެ ކިބައިން ނުފެނޭ.) އަހަރެމެން ކަރަންޓީން ކޮށްފައި ތިބީ ރިސޯޓްގެ ދެކޮޓަރިއެއްގައި. ދެކޮޓަރިއަށް ފައިސާ ދެއްކުމުގެ ގާބިލްކަމެއް އަހަރެމެންގެ ނެތް. އަހަރެމެން ބޭނުން ވަނީ އިންޑިއާ ސަރުކާރުގެ އެހީއެއް." ޑިމްޕްލް ލިޔެފައި ވެއެވެ.\nއޭނާ ބުނާ ގޮތުގައި ކަރަންޓީން ނިމޭއިރު އެމީހުން ފަސްލައްކަ ރުޕީސް ހަމައެކަނި ރިސޯޓަށް ކުލީގެ ގޮތުގައި ދައްކަން ޖެހޭނެއެވެ.\nޑިމްޕްލްގެ ޓްވީޓާއި ގުޅިގެން އަދި މިހާތަނަށް އިންޑިއާގެ އެކްސްޓާނަލް އެފެއާޒް މިނިސްޓްރީން އެއްވެސް އެއްޗެއް ބުނެފައެއް ނުވެއެވެ. ޑިމްޕްލް ޓްވީޓްތައް ކޮށްފައި ވަނީ އިއްޔެގެ އެކި ވަގުތުތަކުގައެވެ.\nޑިމްޕްލްގެ ޓްވީޓަށް ރިޕްލައިކުރި އިންޑިއާގެ ބައެއް މީހުން ވަނީ ބޮޑު ބަލިމަޑުކަމެއްގެ ތެރޭގައި ދުނިޔެ އޮއްވާ އެދެމަފިރިން ހަނީމޫނަށް އެހެން ގައުމަކަށް ދިއުމުން ވަރަށް ބޮޑަށް ފާޑުކިޔާފައެވެ.\nމާޗް 3, 2021 09:10\nދެން އަވަހައް ރާއްޖެއިން ހަމަޖައްސާ އެމީހުންގެ ޚަރަދު ކަލޭމެންގެ ލޮލާ ލޯ ދިމާވާމީހުން ވީމަ.. ބަޔަކައް އޅުދާސް ވިއަސް ބޮޑުވަރު\nމާޗް 3, 2021 09:43\nމިސަރުކާރުން ތިޔަބޭފުޅުންގެ ހުރިހާ ހަރަދު ބަރަދެއް އަދާ ކޮއްދޭނަން.\nމާޗް 3, 2021 09:48\nރިސޯޓަށްލާރިގަނޑެއްލިބުނީތާ .. ދެތިންމަސް ވަންދެން މު ވައްޒަފުންނަށް މުސާރަނުދިނަސް ތިޔަލާރިގަނޑު ވެސް ތަނަށްލިބޭނެ..\nމާޗް 3, 2021 10:04\nއެދެމަފިރިން އެއީ އާދައިގެ ބައެއް ވީމަ ތި މައްސަލަ އަކަށް ވީ. ޏާޗަރަންގީ ކުޅެމީހުން އުފަން ދުވަސް ފާހަނގަ ކޮށް ޕާޓީބާއްވާއިރު އެއީ މައްސަލައެއްނޫން.\nމާޗް 3, 2021 11:29\nހާސްނުވޭ. މިގައުމު އޮތީ ރޭޕިސްތާންއައް ވިއްކާލާފަ. މިގައުމުގަ ތިބި ތޮގޫތުން ކަލޭމެންގެ ބިލް ދައްކަދޭނެ\nމާޗް 3, 2021 12:15\nމަރުވިޔަސް ތިޔަ އިންޑިއާ އަޅާނުލާނެ. އެކަމަކު ގައުމުގެ މީހުންގެ ހައްގުގާ އުޅޭކަމަށް ވަރަށް ދައްކާނެ. އިންޑިއާ ސަފީރު އުޅެނީ ރާއްޖޭގައި ގެދޮރާއި ބުރިޖް ނޭޅިގެން.\nމާޗް 3, 2021 13:03\nހީވަނީ ސްކޭމް އެއް ހެން. ތި ހުރިހާ ޓްވީޓް އެއް މިހާރު ވަނީ ޑީލީޓް ކޮށްފަ\nމާޗް 3, 2021 13:45\nޔަޤީން ތިދެމީހުންނަށް ދެން ހުރިހާ ޙަރަދެއް ކުރާނީ ރާއްޖޭގެ ސަރުކާރުން، އާސަންދަ އާއި އެންސްފާ އިން\nމާޗް 3, 2021 14:19\nއެމީހުން ބޭނުންވަނީ ރާއްޖޭގެ އަގުވައްޓާލަން. މިވަގުތަކީ އިންޑިޔާ ނޫސްވެރިން ގެނެސްގެން އިސްތިހާރުކުރަމުންދާ ދަނޑިވަޅެއް. އެހެންކަމުން އެކަމަށް ހިޔަނި އެޅޭގޮތަށް ވާހަކަ ދެއްކުމުން ރާއްޖެއިން ތިދެމަފިރިންނަށް އެހީވާނެކަން އިނގޭތީ އެކަން އެގޮތަށްކުރީ\nމާޗް 3, 2021 22:00\nތިހެން ނުވީސް އިންބައުންޑް ޓުރެވެލް އެށް ނަގައިން އައި ނަމަ. އޭގެން ކަވަރ ކުރާނެ


ސުލްހައަށް ކުރާ މަސައްކަތަށް ދޭ ނޮބެލް އިނާމަށް ޓްރަމްޕު ނޮމިނޭޓްކޮށްފި – Dhuvas Online\nސުލްހައަށް ކުރާ މަސައްކަތަށް ދޭ ނޮބެލް އިނާމަށް ޓްރަމްޕު ނޮމިނޭޓްކޮށްފި\nނޮބެލް ސުލްހައިގެ އިނާމަށް އެމެރިކާގެ ރައީސް ޑޮނަލްޑް ޓްރަމްޕް ނޮމިނޭޓްކޮށްފިއެވެ.\nދުނިޔޭގެ އަމާންކަމާއި ސުލްހައަށް ފާހަގަކޮށްލެވޭ މަސައްކަތް ކުރާ ފަރާތްތަކަށްދޭ މި އިނާމަށް ޓްރަމްޕު ނޮމިނޭޓް ކުރުމަށް ހުށަހަޅާފައިވަނީ ނޯވޭގެ ގާނޫނު ހަދާ މަޖިލީހުގެ މެމްބަރެއް ކަމަށްވާ ކްރިސްޓިއަން ޓައިބްރިންގް އެވެ.\nއަންނަ އަހަރުގެ ނޮބެލް ސުލްހައިގެ އިނާމަށް ޓްރަމްޕް ނޮމިނޭޓު ކުރުމަށް ހުށަހެޅީ އިސްރާއީލާއި ޔޫއޭއީއާ ދެމެދު ސުލްހަ ގާއިމުކުރުމަށް ޓްރަމްޕް ކުރެއްވި މަސައްކަތްތަކާ ގުޅިގެން ކަމަށް އޭނާ ވަނީ ވިދާޅުވެފައެވެ.\nމި އިނާމުދޭ ކޮމެޓީއަށް އޭނާ ފޮނުއްވި ސިޓީގައި ކްރިސްޓިއަން ވިދާޅުވެފައިވަނީ މި އިނާމަށް މީގެކުރިން ނޮމިނޭޓް ވެފައިވާ އެހެން ހުރިހާ ފަރާތްތަކަކަށް ވުރެ ބޮޑަށް ގައުމުތަކުގެ މެދުގައި ސުލްހަ ގާއިމުކުރަން ޓްރަމްޕް ކުރައްވާފައިވާ މަސައްކަތްތައް ގިނަ ކަމަށެވެ. އަދި އެއީ ފާހަގަކުރަން ޖެހޭ ކަމެއް ކަމަށެވެ.\n2018 ވަނަ އަހަރުވެސް މި އިނާމަށް ޓްރަމްޕް ނޮމިނޭޓް ކުރަން ހުށަހަޅާފައިވާ އިރު، ޓްރަމްޕުވެސް ވިދާޅުވެފައިވަނީ އިންސާފުވެރިކަމާއެކި މި އިނާމު ދޭ ނަމަ، އޭނާއަށް ލިބެން ޖެހޭނެ ކަމަށެވެ.\nމި އިނާމަށް ނޮމިނޭޓް ކުރުމުގެ ފުރުސަތު މިހާރުވަނީ ހުޅުވާލާފައެވެ.


ބިލެތްފަހި އަންހެނުންގެ ކޮމެޓީއިން ހިންގާ ފަހާ ކޯސް ފަށައިފި\nށ. ބިލެތްފަހި އަންހެނުންގެ ތަރައްގީއަށް މަސައްކަތްކުރާ ކޮމިޓީއިން އެރަށުގައި ހިންގާ ފަހާ ކޯސް އިއްޔެ ފެށިއްޖެއެވެ.\n25 ދުވަހުގެ މުއްދަތަށް ކުރިއަށްގެންދާ މި ފަހާ ކޯހުގައި އެރަށުގެ 30 ކަނބަލަކު ވަނީ ބައިވެރިވެފައެވެ.\nބިލެތްފަހި އަންހެނުންގެ ތަރައްގީއަށް މަސައްކަތްކުރާ ކޮމެޓީގެ ރައީސާ ޚަދީޖާ މޫސާ "ތިލަދުން"އަށް މި ކޯހާބެހޭ މަޢުލޫމާތުދެއްވަމުން ވިދާޅުވީ، ފަހާ ކޯސް ހިންގައިދޭނެ ފަރާތެއް ހޯދީ އާންމުކޮށް ހުޅުވާލައިގެން ކަމަށެވެ.\nމިގޮތުން އެ ކޮމެޓީއިން ކޮށްފައިވާ އިޢުލާނާއި ގުޅިގެން އެކަމަށް ޝައުގުވެރިކަން ފާޅުކޮށް އެރަށަށް އައިސް ފަހާ ކޯސް ހިންގަމުން ދަނީ މާލޭގައި ފެހުމުގެ ދާއިރާގައި އުޅޭ ތަޖުރިބާކާރު ބޭފުޅެއްކަމަށް ވެސް އަންހެނުންގެ ކޮމިޓީގެ ރައީސާ ޚަދީޖާ ވިދާޅުވިއެވެ.\nބިލެތްފަހި އަންހެނުންގެ ތަރައްގީއަށް މަސައްކަތްކުރާ ކޮމިޓީއިން ތަކެތި ފޯރުކޮށްދީގެން ކުރިއަށްދާ މި ފަހާ ކޯހަށް ށ. ބިލެތްފަހި ކައުންސިލްގެ ފަރާތުން ވަރަށް ބޮޑު އެއްބާރުލުމެއް ލިބިފައިވާކަމަށް އަންހެނުންގެ ކޮމިޓީއިން ވަނީ ފާހަގަކުރައްވާފައެވެ.\nބިލެތްފަހީ އަންހެނުންގެ ތަރައްޤީއަށް މަސައްކަތްކުރާ ކޮމެޓީގެ ފަރާތުން އިސްނަގައިގެން އެރަށުގައި ވަނީ ޕިކްނިކްއޭރިޔާއެއް ވެސް ތަރައްޤީކޮށްފައެވެ.\n"ޖޯލިބޯޗް" ނަމުން ނަންދީފައިވާ މި ޕިކްނިކް އޭރިއާ ރަސްމީކޮށް ހުޅުވައި ބޭނުންކުރަންފެށީ މިއަހަރުގެ އޯގަސްޓް މަހުގެ ކުރީކޮޅެވެ.\nބިލެތްފަހި ތުނޑީ ސަރަހައްދުގައި ދަތުރުދާ މީހުންނަށް ހާއްސަކޮށްގެން ތައްޔާރު ކޮށްފައިވާ މި ބީޗުގައި ދަރުން ކެއްކޭފަދަ ގޮތަކަށް ބަދިގެއެއް ވަނީ ހަދާފައެވެ. އަދި ދަތުރުދާ ފަރާތްތަކަށް ނަމާދުކުރުމަށް ފަސޭހަ ކުރުމުގެ ގޮތުން އެތަނުގައި ވަނީ ކުޑަ މިސްކިތެއްވެސް ހަދާފައެވެ.\nގިނަ އަދަދެއްގެ ޖޯލިފަތިތަކާއި އިށީއިންނާނެ ގޮންޑިތަކާއި ހަޓު ހެދިފައިވާ މި ބީޗަކީ ޕިކްނިކް ނުވަތަ ދަތުރުދާ ފަރާތްތަކަށް ވަރަށް އެކަށޭނަ ގޮތަކަށް ތަރައްޤީ ކޮށްފައިވާ ތަނެކެވެ.\nފާހަގަ: ށ. ބިލެތްފަހި, ބިލެތްފަހި އ.ތ.މ ކޮމެޓީ\nއެއްފަހަރު ބޭނުންކުރާ ޕްލާސްޓިކް މަދުކުރުމުގެ މަސައްކަތް ބިލެތްފަހީގައި ފަށައިފި\nލޯކަލް ޓޫރިޒަމްގެ މަންޒިލެއްގޮތުގައި ބިލެތްފަހި ޕްރޮމޯޓް ކުރުމަށް ލޯގޯއެއް ފަރުމާ ކުރުމުގެ ފުރުސަތު


Nasheed Ge Hukumah Amal Kurun Faskurumun Idhikolhu Leadarun Maruhaba Vidhaalheh Nuvi - Vaguthu\nމާލޭގެ އަދަދު މަދު، ނަމަވެސް އަދި އުފަލެއް ނެތް -7ގަޑިއިރު ކުރިން\nނަޝީދުގެ ޙުކުމަށް އަމަލު ކުރުން ފަސްކުރުމުން އިދިކޮޅު ލީޑަރުން މަރުޙަބާ ވިދާޅެއްނުވި\n2 އަހަރު ކުރިން ( އޮކްޓޯބަރ 31, 2018 )\nކުރީގެ ރައީސް މުހައްމަދު ނަޝީދުގެ އަމުރަށް ކްރިމިނަލް ކޯޓުގެ އިސް ގާޒީ އަބްދުﷲ މުހައްމަދު ވަގަށް ނަގާ، ރަހީނު ކުރި މައްސަލައިގައި އެމަނިކުފާނުގެ މައްޗަށް އިއްވާފައި އޮތް 13 އަހަރުގެ ޖަލު ޙުކުމަށް އަމަލު ކުރުން ފަސްކުރަން ސުޕްރީމް ކޯޓުން އަމުރު ކުރުމުން އިދިކޮޅު ލީޑަރުން އެކަމަށް މަރުޙަބާ ވިދާޅުވާން ފަސްޖެހިވަޑައިގެންފިއެވެ.\nރައީސް ނަޝީދުގެ ޙުކުމަށް އަމަލު ކުރުން ފަސް ކުރަން ސުޕްރީމް ކޯޓުން އަމުރު ކުރިތާ 18 ވަރަކަށް ގަޑިއިރު ވެފައި ވާއިރު ކުރީގެ ރައީސް މައުމޫން އަބްދުލްޤައްޔޫމް ވެސް އަދި ޖުމްހޫރީ ޕާޓީގެ ލީޑަރު ގާސިމް އިބްރާހިމް ވެސް އެކަމާއި ގުޅިގެން އެއްވެސް އެއްޗެއް ވިދާޅެއް ނުވެއެވެ.\nއަދާލަތު ޕާޓީގެ ނައިބު ރައީސް އަލީ ޒާހިރު ވެސް ސުޕްރީމް ކޯޓުގެ ނިންމުމަށް މަރުޙަބާ ވިދާޅުވުމުގެ ބަދަލުގައި ވިދާޅުވީ ހަތަރު ލީޑަރުންގެ ތެރެއިން އެންމެ ގިނަ ދުވަހު އެންމެ ބޮޑު އަނިޔާއެއް ތަހައްމަލް ކުރައްވާފައި ވަނީ އަދާލަތު ޕާޓީގެ ރައީސް އިމްރާން އަބްދުﷲ ކަމަށެވެ. ނަމަވެސް ޕްރޮސެކިއުޓަރ ޖެނެރަލް ކޮބައިތޯ އަލީ ޒާހިރު ވަނީ ސުވާލު ކުރައްވާފައެވެ.\nރައީސް ނަޝީދުގެ ޖަލު ޙުކުމް ސުޕްރީމް ކޯޓުން ސަސްޕެންޑް ކުރުމުން ރައީސް މައުމޫނާއި ގާސިމް ހަނު ތިއްބެވި ނަމަވެސް ރައީސް މައުމޫން ވަނީ ގާސިމް މިނިވަން ކުރަން ހައިކޯޓުން ޙުކުމް ކުރި ދުވަހު ވަގުތުން އެކަމަށް މަރުޙަބާ ވިދާޅުވެފައެވެ. އަދި ގާސިމް ވެސް ވަނީ ރައީސް މައުމޫން ޖަލު ޙުކުމުން ސަލާމަތް ވުމުން ވަގުތުން މަރުޙަބާ ވިދާޅުވެފައެވެ.\nރައީސް މައުމޫން ވަނީ އިއްޔެ ރައްޔިތުން މަޖިލީހުގެ 12 މެންބަރުންނަށް ގޮނޑި ކަށަވަރު ވުމުން އެބޭފުޅުންގެ ނަންތައް ވަކިވަކިން ފާހަގަ ކުރައްވާ ހުރިހާ ބޭފުޅުންނަށް މަރުޙަބާ ވިދާޅުވެފައެވެ.\nރައީސް ނަޝީދު މިނިވަން ކުރަން އިދިކޮޅު ލީޑަރުން ރިޔާސީ އިންތިޙާބަށް ފަހު ގޮވާނުލާ ކަމަށް ވިދާޅުވެ މީގެ ކުރިން އެމްޑީޕީ އެކްޓިވިސްޓުން ވަނީ އިދިކޮޅު ލީޑަރުންނަށް ވަރަށް ބޮޑަށް ފާޑުކިޔާފައެވެ.\nރައީސް ނަޝީދު މާދަމާ މާލެ ވަޑައިގަންނަވާއިރު އެމަނިކުފާނު މިނިވަން ކުރަން ހުރިހާ ރައްޔިތުން ވެސް މަސައްކަތް ކުރެއްވި ކަމަށާއި ނަމަވެސް މަރުޙަބާ ދެންނެވުމުގެ ކަންކަމުގައި އިދިކޮޅު ފަރާތްތައް ބައިވެރި ނުކުރާ ކަމަށް ބުނެ ވެސް އެކްޓިވިސްޓުން ދަނީ ޝަކުވާ ކުރަމުންނެވެ.\nލާދީނީ ބިލާ އެއްކޮޅަށް މުޅި ދުނިޔެއިން 2،500 ސޮއި ލިބިއްޖެ!\nނަޝީދުގެ ޕެޓިޝަންގައި ބިދޭސީން ސޮއި ކުރަން ފަށައިފި\nއޮކްޓޯބަރ 31, 2018 10:52\nރައިސްނަޝީދު މިނިވަންކުރަން މަ ބޭނުމެއްނޫން އެކަމަށް މަސައްކަތެއްވެސް ނުކުރަން އެހެންވީއިރު ހުރިހާ ރަޢިއްޔަތުންނޭ ނުބުނޭ\nއޮކްޓޯބަރ 31, 2018 11:01\nގާސިމުއައްވެސް މައުމޫނައްވެސް އަދާލަތައްވެސްއެނގޭ ގާޒީއަކު ނިދާފަ އޮއްވަ ދަންވަރު ގެއައްވަދެ ގާޒީ ވަގައް ނެގިކަން. ޢަނެއްކާ އަންނި މާލެ އައިސް ގާސިމުއާ މައުމޫނު ނިދަންތިއްބަ ވަގައްނަގާފާނެތީ ބިރުން މަރުހަބާއެއްނުކިޔާނެ ދޯ. ޢަންނިއަކީ ވަރައް މީހުން ވަގައް ނަގާހިތްވާ ސޮރެއް\nއޮކްޓޯބަރ 31, 2018 11:04\nބަލަ ގާސިމާއި މައުމޫނަށް ވަރަށް ސާފުކޮށް އިންގޭނެ ނަޝީދު ރާއްޖެ އައިސްގެން އެމީހުންނަށް އިބޫގެ ވެރިކަމުގަ ވާނެ ފައިދާއެއް މަންފާއެއް ނެތްކަން ދެން އެމީހުން ކޮން މަރުހަބާއެއް ކިޔާނީ ؟ އިބޫ ވެރިކަމުގައި ހުއްޓަސް ވެރިކަން ހިންގާނީ ނަޝީދު ކަން އޭނަ އެއޮތީ މާކުރުން ހާމަކޮށްފަ އިބޫއަކީ ރަމްޒީ މީހެއްކަން ދެންތިބޭ ބަލަން ބަރުލަމާނީ ވެރިކަމެއް ގެށިގެން ދާނެ ގާނޫނުތަކުގައު ނެތަސް ބަރުލަމާނީ ސިފަޖެހިފައިވާ ވެރިކަމެއް ފެނިގެންދާނެ އޭރުން މާކަރީއްޗެއްބުވާނެ މީ ވ.ވާހަކަ\nއޮކްޓޯބަރ 31, 2018 11:09\nސަދޫމް ކޯޓުން މިދުވަސްކޮޅު ތަފާތު ޙުކުމްތައްދަނީ ތަފާތު ގޮތްގޮތަށް ކުރަމުން!! އެކަމަކު މީނާއަކީ ހަމަ ކުށްކޮށްފައިވާ އަދި އެކަން ޝައްކެތް ނެތް މިންވަރަށް ކޯޓްތަކަށް ސާބިތުވެފައި ހުރި މީހެއް!! އަދި ޙުކުމްވެސް ކޮށްފައިވާ މީހެއް!! ދެން ކުއްލިއަކަށް ސަދޫމްގެ ކޯޓަކުން ފަޓާސް ބަރިއެއްހެން ކަންތައްތައް ނިންމާ ދުވަސްވަރެއްގައި މީނާގެ ކަންތައްތައްވެސް ކޮޅެއްގައި ޖައްސާފަމިވަނީ!! ކީއްކުރާނީ!! މަރުޙަބާވެސް އަދި ކިޔާނެ!! އަދި މީނާގެ ކުރިމައްޗަށް ނިކުމެ އެންމެ ސަފަކަށް އެތުރި ގުދައްވެސް ތިބޭ ތަން ފެންނާނެ!! މިއޮތީވާކަމެއް!! މީނާގެ ޖެހި ގުއިރޯނުގައި އެންމެން ޖައްސާފަ އެއޮތީ!! ދެން އޮންނާނީ އެންމެން ގޮޅިއަކަށް ފައްތާލުން!!\nއޮކްޓޯބަރ 31, 2018 11:23\nމިހާރު ޖަލުހުކުމް ތަންފީޒުކުރަމުންދާ އެންމެންނަށްވެސް ހުކުމް ކޮށްފައިވަނީ ހަމަ ނަޝީދަށްވެސް ހުކުމްޖެހި ޣާޒީންކަމަށްވާތީ މިވަގުތު ޖަލުގައި ތިއްބެވި އެންމެހައި ކުއްވެރިންގެެ ޖަލުހުކުމް ތަންފީޒުކުރުން މަޑުޖައްސާލުމަށް އެންގުމަށް އަދުގެ ލޮބުވެތި ރައީސްގެ އަރިހުން ނިހާޔަތަށް އެދި އިލްތިމާސްކުރަން.\nއޮކްޓޯބަރ 31, 2018 11:29\nދިވެހިރާއްޖޭގައި މިހާއިންސާފު ޤާއިމުވެފައޮތްދުވަސްވަރެއް މީގެކުރިންވެސް އަދިމީގެފަހުންވެސް ނުފެއްނާނެކަންޔަޤީން ހިތައްއަރާ މިހާރުފަނޑިޔާރުންނަށާ ގާޒީންނަށް ވެފާއެތިބީ ކިހެނެއްބާވައެވެ ފަގީރުންނާ ނިކަމެތިންވެސް ހުކުމްތަންފީޒުކުރަމުން އެބަގެންދަވައޭ ދުނިޔެމަތީގާވެސް ކަލޯމެންނަށް ވޭންދެނިވި އަޒާބް މިންވަރުކޮށްދެއްވާދޭއެވެ . އާމީން\nއޮކްޓޯބަރ 31, 2018 11:32\nދިވެހިރާއްޖޭގައި މިހާއިންސާފު ޤާއިމުވެފައޮތްދުވަސްވަރެއް މީގެކުރިންވެސް އަދިމީގެފަހުންވެސް ނުފެއްނާނެކަންޔަޤީން ހިތައްއަރާ މިހާރުފަނޑިޔާރުންނަށާ ގާޒީންނަށް ވެފާއެތިބީ ކިހެނެއްބާވައެވެ ފަގީރުންނާ ނިކަމެތިންވެސް ހުކުމްތަންފީޒުކުރަމުން އެބަގެންދަވައޭ ދުނިޔެމަތީގާވެސް ކަލޯމެންނަށް ވޭންދެނިވި އަޒާބް މިންވަރުކޮށްދެއްވާދޭއެވެ . އާމީން އަމިއްލަޔައް އެކަނިއިނދެ ތިޔަކުރެވޭކަންތަކާމެދު ވިސްނާ ފިކުރުކޮއްބަލަ. ފަނޑިޔާރުން މިހާރުތިކުރާހުކުމްތަކުން އެނގެނީ ދުވަހެއްގާވެސް ފަނޑިޔާރުން މިނިވަންނުވާނެކަން.\nއޮކްޓޯބަރ 31, 2018 13:00\nއެ އެންމެންނަށްވެސް ރަގަނޅީ ރައީސް ނަޝީދު ނައީމަ ،އިމްރާނަކީ ހުންނަމީހެއްކަމެއް ދިވެހިނަކަށް ނޭގޭ އެއީ އަދާލަތުން ދަންނަ މީހެއް\nއޮކްޓޯބަރ 31, 2018 12:21\nމީގެން ދޭހަވަނީ ކިޑްނެޕް ކުރުމަކީ ހުއްދަ ކަމެއްކަން.\nއޮކްޓޯބަރ 31, 2018 13:15\nކޮބައިތޯ ޖަލުގައި ތިއްބެވި ނިކަމެތި ފަރުދުން. ފުރަތަމަ އެމީހުން ދޫކޮށްލަންވީނޫންތޯ؟ އެމީހުންގެ އަނބިދަރިން ރޮއެހޭރި ސަލާމް ޖަހަނީ. އަދިވެސް އެމީހުންގެ ވާހަކަ ދައްކާނެމީހަކުނެތް. ވޯޓް ހޯދަންގޮސް ޑައިލޮގު ވަރަށް ރީތިވާނެ. ތިއިން އެކަކުވެސް ހޮވާނެކަމެއްނެތް.\nއޮކްޓޯބަރ 31, 2018 13:33\nކެރަފާނަޝީދުގެ މައްޗަށް ކޮށްފައިވާ ޖަލުޙުކުމް ތަންފީޒުކުރުން ފަސްކުރަން ފަޓާސް ކޯޓުން ނިންމި ނިންމުމަކީ އެމްޑީޕީ އިން އެ ކޯޓަށް ނުފޫޒު ފޯރުވައިގެން ހިންގި ޚުދުމުޚުތާރު ޖަރީމާއެކެވެ. އެހެން ކަމުން އެކަމަށް މަރުޙަބާ ކިޔާކަށް ނުޖެހެއެވެ.\nއޮކްޓޯބަރ 31, 2018 13:40\nކިހިނެއް މަރުހަބާ ކިޔާނީ. އެގާޒީ ވަގަށްނަގައިގެން ގާސިމާ މައުމޫނާ ޔާމީނާ އިމްރާނާ ނިކުމެ ބަގާވަތް ކޮށްކޮށް އަންނި އިސްތިއުފާ ދިނީ. އަނެއްކާ އަންނިއަށް 13 އަހަރަށް ހުކުމް ކުރީމަވެސް އުފާވީ ހަމަ ގާސިމާ މައުމޫނާ ޔާމީނާ އިމްރާނާ. އަނެއްކާ ދޫކޮށްލީމާ މަރުހަބާކިޔެ އުފާ ފާޅުކުރަންވީވެސް ގާސިމާ މައުމޫނާ ޔާމީނާ އިމްރާނާ. ލަދުން ބޯހަލާކު.\nއޮކްޓޯބަރ 31, 2018 14:16\nފުއާދު ތައުފީޤު ހުކުމް ތަންފީޒު ކުރުންލަސްކުރުމުން އެއްވެސް ޕާޓީއެއްގެ ލީޑަރަކު މަރުހަބާއެއްނުކިޔާ!!!!! މަރުހަބާ ކިޔަނީ އިއްވާފައިވާ ހުކުމަކުން އެއްކޮއް ސާފުވުމުން އޮކޭ ދޯ\nއޮކްޓޯބަރ 31, 2018 14:56\nގޮނޑިކޮށްކޮސުޕްރީމް ކޯޓުން ހާވާފައޮތް އެއްޗެއްތީ 13އަހަރުގެ ހުކުމެއް އޮތްގަންޖާ އެދުރު\nއޮކްޓޯބަރ 31, 2018 15:38\nޤަވައި ދުން އެއްކިބާވެ ތިބެ އިއްވާ ހުކު.މްމަކަށް މަރުހބާ ނުކިޔޭނެ\nއޮކްޓޯބަރ 31, 2018 21:02\nއިރާދަފުޅުކުރެއްވިއްޔާ ތިހުރިހާ ގާޒީންވަގަށް ނަގާފަދޭއެވެ އެއިރުންއެމީހު ފޭހުނު އިލޮށި އެމީހުން ލޮލަށްހެރުނީދޯ


AFC Cup aai gulheygothun HPA aai mashvaraa kohfi - vNews.mv\nއޭއެފްސީ ކަޕު ރާއްޖޭގައި ބޭއްވުމާއި ގުޅޭގޮތުން އެޗްޕީއޭއާއެކު މަޝްވަރާކޮށްފި\nއިސްމާޢީލް ޝާހު 30 July 2020, 21:31\nއަންނަ އޮކްޓޯބަރު މަހު ރާއްޖޭގައި ބާއްވާ އޭއެފްސީ ކަޕް ފުޓުބޯޅަ މުބާރާތާއި ގުޅިގެން އަމަލު ކުރަންވީ ގޮތުގެ ލަފާ ހޯދުމަށް ފުޓްބޯލް އެސޯސިއޭޝަން އޮފް މޯލްޑިވްސް (އެފްއޭއެމް) އާއި ކުޅިވަރާ ބެހޭ ވުޒާރާއިން ހެލްތު ޕްރޮޓެކްޝަން އެޖެންސީ (އެޗްޕީއޭ) އާ ބައްދަލުކޮށްފިއެވެ.\nއޭއެފްސީ ކަޕްގެ މެޗުތައް ބޭއްވުމުގެ ބިޑް ރާއްޖެއިން ކާމިޔާބުކޮށްފައިވާއިރު، މި މުބާރާތް ބޭއްވުމަށް މަޝްވަރާކުރަނީ މާލެސިޓީއާއި އައްޑޫސިޓީގައި ކަމަށް މައުލޫމާތުލިބެއެވެ.\nދަރުބާރުގޭގައި ކުރިއަށްދިޔަ ބައްދަލުވުމުގައި ކުޅިވަރާ ބެހޭ ވަޒީރު އަޙްމަދު މަޙްލޫފްގެ އިތުރުން އެފްއޭއެމްގެ ޖެނެރަލް ސެކްރެޓަރީ މުޙައްމަދު ޖަވާޒް ބައިވެރިވެވަޑައިގެންނެވިއެވެ. އަދި މި ބައްދަލުވުމުގައި ޑިރެކްޓަރު ޖެނެރަލް އޮފް ހެލްތު މައިމޫނާ އަބޫބަކުރުވެސް ބައިވެރިވެވަޑައިގަތެވެ.\nކޮވިޑް-19 އާ ގުޅިގެން މެދުކަނޑާލާފައިވާ އޭއެފްސީ ކަޕްގެ މެޗުތައް އޮކްޓޯބަރު މަހު އަލުން ފަށާއިރު، ދެކުނު އޭޝިއާގެ ޓީމުތަކުގެ ގްރޫޕްގެ މެޗުތައް އޮކްޓޯބަރު މަހު 23ން ނޮވެމްބަރު ހަތަރަކާ ދެމެދު ރާއްޖޭގައި ކުޅޭ ގޮތަށް ވަނީ ނިންމާފައެވެ. އެގޮތުން 13 ދުވަހު ތެރޭގައި ގްރޫޕް ސްޓޭޖުގެ ހުރިހާ މެޗެއް ކުޅެ ނިމޭނެއެވެ.\nއޭއެފްސީ ކަޕްގެ ދެކުނު އޭޝިއާގެ ޓީމުތަކުގެ ގްރޫޕްގައި މިފަހަރު ރާއްޖޭގެ ދެ ޓީމެއް ވާދަކުރެއެވެ. އެއީ މާޒިޔާ ސްޕޯޓްސް އެންޑް ރެކްރިއޭޝަނުގެ އިތުރުން ޓީސީ ސްޕޯޓްސް ކްލަބެވެ. ދެން މި ގްރޫޕްގައި ހިމެނެނީ ބަންގްލަދޭޝްގެ ބަޝުންދުރާ ކިންގްސް އާއި އިންޑިއާގެ ޗެންނާއީ ސިޓީ އެފްސީއެވެ


010 hours 50 mins ago\n011 hours7mins ago\nމާތްﷲ ގެ ނިންމުމަށް ފުރިހަމައަށް ތަބާވި ކެތްތެރި މައެއްގެ ވާހަކަ\nއާރޓިކަލްކިޔުމަށް ހޭދަވާނެކަމަށް ބެލެވެނީ :4މިނެޓް, 53 ސިކުންތު\nމިއީ ސައުދީ އަރަބިއާ ހޮސްޕިޓަލެއްގެ ޑިޕާޓްމެންޓް އޮފް ކާޑިއޮލޮޖީ ގެ ޑޮކްޓަރެއް ކިޔާދީފައިވާ ވާހަކައެއްގެ ތަރުޖަމާ އެކެވެ.\n"އެއީ އުމުރުން ދޮޅު އަހަރުގެ ތުއްތު ފިރިހެން ކުއްޖެކެވެ. އެކުޑަ ފިރިހެން ކުއްޖާގެ ސަރޖެރީ އަހަރެން ހެދީ އަންގާރަ ދުވަހެއްގައެވެ. ސަރޖެރީ ހެދި ދުވަސް ނޫން އަނެއް ދުވަހު، އެކުއްޖާގެ ހާލަތު ތަންކޮޅެއް ރަނގަޅުކަން އަހަންނަށް ފާހަގަވިއެވެ. އޭނާ އިނީ ކުޅެންށެވެ. ނަމަވެސް އެރޭ 11:15 ހާއިރު، ނަރުސް ކުއްޖެއް ވަރަށް ހާސްވެފައި އަހަންނަށް ގޮވާފައި ބުނީ، އެކުޑަ ކުއްޖާ ނޭވާ ނުލާ ކަމަށާއި އެކުއްޖާގެ ހިތްވެސް މަސައްކަތް ނުކުރާ ކަމަށެވެ.\nވަގުތުން އަހަރެން އެކުއްޖާ ކައިރިއަށް ދިޔައިމެވެ. އަދި 45 މިނެޓު ވަންދެން އޭނާގެ މޭގައި މަޑުމަޑުން ފިރުމާލަ ފިރުމާލަ ހުރީމެވެ. މާތް ﷲ ގެ ކުޅަދުންވަންތަ ކަމުން އެކުއްޖާގެ ހިތުގެ ވިންދު އަނެއްކާވެސް ޖަހަން ފެށިއެވެ. އަހަރެން އެކަމަށް ޙަމްދުކޮށް، އެކުއްޖާގެ މައިމީހާއަށް އެޚަބަރު ދޭން ބޭރަށް ނިކުތީމެވެ.\nއެތުއްތު ކުއްޖާގެ މަންމައަށް އަހަރެން ހުރިހާ ވާހަކައެއް ކިޔާދިނީމެވެ. މަރުގެ ތުންފަތްމަތިން އެދަރިފުޅު ހަމަކިރިޔާ ސަލާމަތް ކުރެވުނީ ކަމަށް ބުނީމެވެ. އަހަރެން ދެއްކި ހުރިހާ ވާހަކައެއް ވެސް އޭނާ އަޑުއެހީ ނުހަނު މަޑުމައިތިރިކޮށް ހުރެއެވެ. އަހަރެން ހީކުރީ އެހެން އަންހެނުންހެން، ހުރިހާ ވާހަކައެއް ކިޔާދީ ނިމުމުން، އޭނާވެސް އަޑުން އަޑު ނަގާ ރޯނީ ކަމަށެވެ. ނަމަވެސް އޭނާ ހަމައެކަނި ބުނީ 'އަލްހަމްދުލިﷲ' މިހެންނެވެ.\nއެކުއްޖާ ބާއްވާފައި އޮތީ އައިސީޔޫ ގައެވެ. އޭގެ 10 ދުވަސްވަރު ފަހުން އެކުއްޖާއަށް ކޮންމެވެސް ވަރަކަށް ހަރަކާތް ކުރެވެން ފެށުމުން، އަހަރުމެން ހީކުރީ އެކުއްޖާގެ ބަލިހާލަތު ރަނގަޅުވަނީ ކަމަށެވެ. އެކަމަށް އަހަރުމެން މާތް ﷲ އަށް ޙަމްދު ކުރީމެވެ. ނަމަވެސް އޭގެ 12 ދުވަސް ފަހުން އަނެއްކާވެސް އެކުއްޖާގެ ހިތް ހުއްޓުނެވެ. އެފަހަރުވެސް އަހަރެން 45 މިނެޓު ވަންދެން އެކުއްޖާގެ މޭގައި މަޑުމަޑުން ފިރުމީމެވެ. ނަމަވެސް އެފަހަރު އެއްވެސް ވަރަކަށް އެކުއްޖާގެ ހިތުގައި ވިންދު ޖަހަން ނުފެށިއެވެ. އެކުއްޖާގެ ފުރާނަ ސަލާމަތް ކުރެވޭނެ ކަމުގެ އުއްމީދު ވަރަށް ކުޑަކަމަށް އަހަރެން އޭނާގެ މަންމަ ގާތު ބުނީމެވެ. އެފަހަރުވެސް އެކުއްޖާގެ މަންމަ އެއްވެސް ވަރަކަށް ނުރޮއެވެ. އެފަހަރު އޭނާ ބުނީ 'އަލްޙަމްދުލިﷲ. ޔާ ﷲ، މިއަޅާގެ ދަރިފުޅަށް ޝިފާ ދިނުމަކީ ރަނގަޅު ކަމެއް ކަމުގައިވާނަމަ، އެދަރިފުޅަށް އަވަސް ޝިފާއެއް ދެއްވާންދޭވެ' މިހެންނެވެ. މުއުޖިޒާތެއް ފަދައިން، އެފަހަރުވެސް އެކުއްޖާގެ ހިތް އަނެއްކާވެސް މަސައްކަތް ކުރަން ފެށިއެވެ.\nއޭގެފަހުން އެކުއްޖާގެ ބަލިޙާލަތަށް ދިޔައީ އެކި ދުވަސްވަރު އެކި ގޮތްގޮތް ވަމުންނެވެ. އެއްބައި ފަހަރު ވަރަށް ރަނގަޅުވެއެވެ. އަދި އަނެއްބައި ފަހަރު ހީވަނީ ހަމަ ދެންމެ ދެންމެ އެކުޑަ ހަށިގަނޑާއި ފުރާނަ ވަކިވެދާނެ ހެންނެވެ.\nއެޙާލަތުގައި އެކުއްޖާ އޮންނަތާ ތިން މަސް ދުވަސް ވޭތުވެގެން ދިޔައެވެ. އެއިރުވެސް އޭނާ އޮތީ އައިސީޔޫގައެވެ. އެދުވަސްކޮޅު އޭނާގެ ސިކުނޑީގެ އެއްފަޅި ދުޅަވެސް ވިއެވެ. އަހަންނާއި އެހެން ޑޮކްޓަރުންގެ ޓީމަކުން އެކުއްޖާއަށް ފަރުވާ ދޭން ފެށީމެވެ. ހާޓް އެޓޭކެއް ނުޖެހުން ކަމުގައި ވިޔަސް، އެކުއްޖާގެ ސިކުނޑީގެ އެއްފަޅި ދުޅަވެފައިވާ ކަމަށާއި އެކަމުން ފުރާނައަށް ނުރައްކާތެރި ވެދާނެ ކަމުގެ ހިތްދަތި ޚަބަރު އަހަރެން އެކުއްޖާގެ މަންމައަށް ދިނީމެވެ. ނަމަވެސް އެފަހަރުވެސް އެކުއްޖާގެ މަންމަ މާތް ﷲ އަށް ދުޢާ ދަންނަވާފައި ބުނީ 'ޔާ ﷲ. މިއަޅާގެ ދަރިފުޅަށް ޝިފާ ދިނުމަކީ ރަނގަޅު ކަމެއް ކަމުގައިވާނަމަ، ދަރިފުޅަށް އަވަސް ޝިފާއެއް ދެއްވާފާންދޭވެ' މިހެންނެވެ. އެފަހަރުވެސް އެކުއްޖާ ސަލާމަތްވިއެވެ.\nނަމަވެސް އޭގެ ހަމަސް ފަހުން ކުއްލިއަކަށް އޭނާއަށް ޖެހުނީ، އަހަރެންގެ މުޅި މެޑިކަލް ކެރިއަރުގައި ވެސް އަދި ނުދެކޭފަދަ ބައްޔެކެވެ. އެތުއްތު ކުއްޖާގެ މޭމަތި ދުޅަވެ، ވާހަކަ ވެސް ނުދެއްކެވުމުގެ އިތުރުން އެކުއްޖާއަށް ފަހުން ނުވެސް ފެނެއެވެ. އެފަހަރުވެސް އަހަރުމެން އުންމީދު ކަނޑާލީމެވެ. ނަމަވެސް އެކުއްޖާގެ މަންމަގެ ހިތްވަރަށް އެއްވެސް ގުޑުމެއް ނާރައެވެ.\nއެކަންތަކުން އެކުއްޖާ ސަލާމަތްވީ އޭގެ އަށް މަސް ފަހުންނެވެ. އެކަންވީ އަހަރުމެންނަށް ލިބުނު ވަރަށް ބޮޑު ހައިރާން ކަމަކަށެވެ. އެކުއްޖާފުޅު އެއްކޮށް ރަނގަޅުވެ، ހޮސްޕިޓަލްގެ އައިސީޔޫ އިންވެސް ދޫކޮށްލެވުނެވެ. ފަހުން އަހަންނަށް ފެނުނީ، އެކުއްޖާ ކުރިއެކޭ ވެސް އެއްފަދައިން ދުވެ ހީ ސަކަރާތް ޖަހާފައި އުޅުނު މަންޒަރެވެ.\nއޭގެ ދެ އަހަރުފަހެވެ. އަހަރެން އޮފީހުގައި އިންދާ، އަހަންނާއި އެއްކޮށް މަސައްކަތް ކުރާ އެހެން މީހަކު ބުނީ، ދެމަފިރިއަކު އެމީހުންގެ ދެދަރިިންނާއިއެކު އަހަންނާއި ބައްދަލު ކުރަން ގޮސް ތިބި ކަމަށެވެ. އެއީ ކޮންބައެއްތޯ ބެލުމަށް އަހަރެން ނިކުތް އިރު ފެނުނީ، އަހަރެން ފަރުވާދިން އެކުޑަ ފިރިހެން ކުއްޖާއާއި އޭނާގެ މައިން ބަފައިންނާއި އަދި މަހެއްހާ ދުވަސް ފުރިފައިވާ އޭނާގެ ތުއްތު ތުއްތު އަންހެން ކޮއްކޮއެވެ. އެމީހުން ބުނީ، އެމީހުން އައީ ކުޑަ ފިރިހެން ކުއްޖާއަށް އަހަރެން ފަރުވާ ކުރުމުން، އަހަންނަށް ޝުކުރު އަދާ ކުރުމަށް ކަމަށެވެ. އަހަރެން އެކުއްޖާއަށް ބަލާލީމެވެ. އެއީ އޭގެ ދެއަހަރު ކުރިން އެހޮސްޕިޓަލުގައި އެފަދަ ބަލި ޙާލަތެއްގައި އޮތް ކުއްޖެއް ކަމަށް އަހަންނަށް ޤަބޫލު ކުރަން ވެސް ދަތިވިއެވެ. އެހާވެސް އެނާގެ ޙާލަތު ރަނގަޅެވެ.\nއެކުއްޖާގެ ބައްޕަ އެއްކައިރިއަކަށް ގެންގޮސްފައި އަހަރެން އޭނާގެ އަންހެނުން، އަދި އެކުއްޖާގެ މަންމަގެ ހިތްވަރު ގަދަ ކަމުގެ ވާހަކަ ދެއްކީމެވެ. އެދުވަސްކޮޅު ދިން ޖަވާބުވެސް ބުނީމެވެ.\nހިނިތުންވުމާއި އެކު އޭނާބުނީ 'އަހަރުމެންނަށް އެދަރިފުޅު ލިބުނީ ކައިވެނި ކޮށްގެން އުޅޭތާ 17 އަހަރު ފަހުން. އަހަރެން ހަނދާނެއް ނުވޭ ދުވަހަކުވެސް އަހަރެންގެ އަންހެނުން، އެދެވިގެންވާ އުޒުރަކާއި ނުލާ ނަމާދެއް އެޅި ހަނދާނެއް. އޭނާއަކީ ވަރަށް ސޯލިޙު އަޅެއް. އަދި މީގެ އިތުރުން އޭނާއަކީ ދުވަހަކު ވެސް މީހުންނާއި ދިމާލަށް ބާރަށް އެއްޗެއް ބުނެ މީހުންގެ ނެތި މޮށޭ މީހެއް ނޫން.'\nއަހަންނަށް ދެން އިތުރަށް ބުނާނެ އެއްޗެއްވެސް ނޭނގުނެވެ.


PPM ge faisaa hifahahtai ehen party thakah EC in faisaa dheefi\nޕީޕީއެމްގެ ފައިސާ ހިފަހައްޓައި އެހެން ޕާޓީތަކަށް އީސީން ފައިސާދީފި\nމާލެ،9އޯގަސްޓް 2018 - ރައީސް ޔާމީނާއި ޝަހީމްގެ ކެންޑިޑެސީ ފޯމް އީސީއަށް ހުށަަހެޅުމަށް ވަޑައިގެން-- އަހުމަދު ނާއިމް | އަވަސް\nސަރުކާރު ހިންގާ ޕާޓީ ޕީޕީއެމް. ފިޔަވާ އެހެން ހުރިހާ ޕާޓީތަކަށް އިލެކްޝަން ކޮމިޝަން، އީސީ އިން ދެވަނަ ބުރުގެ ފައިސާ ދޫކޮށްފި އެވެ.\nއިލެކްޝަން ކޮމިޝަނުން ބުނީ، ސިޔާސީ ޕާޓީތަކަށް ދައުލަތުގެ ބަޖެޓުން ދޫކުރާ ފައިސާތަކުގެ ތެރެއިން ނުދެވިހުރި ފައިސާ ޕާޓީތަކަށް ދޫކޮށްފައިވާ ކަމަށެވެ. އޭގެ ތެރެއިން ޕީޕީއެމަށްވީ ފައިސާ ދޫކޮށްފައެއް ނުވެ އެވެ.\nއެކަމާ ގުޅިގެން އިލެކްޝަންސް ކޮމިޝަންގެ މެމްބަރު އަހުމަދު އަކުރަމް ވިދާޅުވީ، ޕީޕީއެމަށްވީ ފައިސާ ދޫކޮށްފައިނުވަނީ އެޕާޓީގެ މައްސަލައެއް ސިވިލް ކޯޓުގައި ކުރިއަށްދާތީ ކަމަށާއި އެމައްސަލާއާމެދު ސިވިލް ކޯޓުން ގޮތެއް ނިންމުމުން ފައިސާ ހަވާލުކުރެވޭނެ ކަަމަށެވެ.\nދެވަނަ ބުރުގައި ތިން ޕާޓީއަކަށް އީސީ އިން ފައިސާ ދޫކޮށްފައި ވެއެވެ. އެގޮތުން އިދިކޮޅު އެންމެ ބޮޑު ޕާޓީ އެމްޑީޕީއަށް ދެވަނަ ބުރުގައި 5.6 މިލިއަން ރުފިޔާ ދީފައިވާއިރު، ޖުމްހޫރީ ޕާޓީއަށް 1.9 މިލިއަން ރުފިޔާ ދީފައި ވެއެވެ. އަދި އެމްޑީއޭއަށް 1.99 މިލިއަން ރުފިޔާ ދޫކޮށްފައި ވެއެވެ. ޕީޕީއެމަށް ދެވަނަ ބުރުގައި 8.7 މިލިއަން ރުފިޔާ ދިނުމަށް ހަމަޖެހިފައި ވެއެވެ.\nރަޖިސްޓާ ކޮށްފައިވާ ސިޔާސީ ހަ ޕާޓީގެ ތެރެއިން 10،000 މެންބަރުން ހަމަވާ ހަތަރު ޕާޓީއަށް ދައުލަތުގެ ބަޖެޓުން މިއަހަރު ދޫކުރުމަށް ހަމަޖެހިފައިވަނީ 24.2 މިލިއަން ރުފިޔާ އެވެ. އެގޮތުން ޕީޕީއެމަށް 11 މިލިއަން ރުފިޔާ ދޭ އިރު އެމްޑީޕީއަށް ވަނީ ހަތް މިލިއަން ރުފިޔާދީފަ އެވެ. އަދި ޖުމްހޫރީ ޕާޓީއަށް 2.6 މިލިއަން ރުފިޔާ ދީފައިވާއިރު އެމްޑީއޭއަށް 2.7 މިލިއަން ރުފިޔާ ދީފައި ވެއެވެ. ފައިސާ ދީފައިވަނީ މެންބަރުންގެ ނިސްބަތަށް ބަލައިގެންނެވެ.\nއެމްޑީޕީ ޕީޕީއެމް އިލެކްޝަންސް ކޮމިޝަން + އެމްޑީއޭ ޖުމްހޫރީ ޕާޓީ


އިޓަލީ މީހާ ބަލިވެ ހުއްޓާ ފުރުވައިލެވުނީ ކީއްވެ؟ – ދިވެހި ނޫސް\nHome ⁄ ހަބަރު ⁄ އިޓަލީ މީހާ ބަލިވެ ހުއްޓާ ފުރުވައިލެވުނީ ކީއްވެ؟\nކޮރޯނާވައިރަސް އަށް ރާއްޖެ އިން ފުރަތަމަ ޕޮޒިޓިވްވި ދެ މީހުންގެ ހަށިގަނޑަށް އެ ވައިރަސް އެރި ސަބަބު ކަމަށް ބެލެވޭ އިޓަލީގެ ފަތުރުވެރިޔާގެ ހާލަތު ކަމާ ބެހޭ ރަސްމީ ފަރާތްތަކަށް ނޭންގީ ކީއްވެގެންތޯ ބެލުމުގެ ތަހުގީގެއް ކުރިއަށް ގެންދާ ކަމަށް، ޓޫރިޒަމް މިނިސްޓަރު އަލީ ވަހީދު މިއަދު ވިދާޅުވެއްޖެ އެވެ.\nއެކަމަކު “މިހާރު” އަށް ދެއްވި ހާއްސަ އިންޓަވިއުއެއްގައި، އެއީ ޅ. ކުރެއްދޫ އައިލެންޑް ރިސޯޓްގެ މެނޭޖްމަންޓުން ގަސްދުގައި ކުރި ކަމެއްތޯ ނުވަތަ އޮޅިގެން ހެދުނު ގޯހެއްތޯ ސުވާލު ދެންނެވުމުން އޭނާ ވިދާޅުވީ ކަން ހިނގި ގޮތް އެނގޭނީ “ތަހުގީގު ނިމުމުން” ކަމަށެވެ.\nކުރެއްދޫ ރިސޯޓްގެ ބޭރު ޑޮކްޓަރުގެ ކިބައިން ވެސް ފެންނަން ފެށީ ކޮރޯނާވައިރަސް އިން ޖައްސާ ކޮވިޑް-19 ބަލީގެ އަސަރުތައް ކަމަށް ލަފާކޮށް، ކަމާ ބެހޭ ފަރާތްތަކުގެ ސަމާލުކަމަށް މައްސަލަ ގެނައީ، އިޓަލީގެ ދަތުރުވެރިޔާ އެނބުރި އިޓަލީއަށް ގޮސް، ކޮރޯނާވައިރަސް އަށް ޕޮޒިޓްވުމުން، އެކަން ދިވެހި ސަރުކާރަށް އެންގުމާ އެކު އެވެ.\n“މިހާރު” އަށް އެނގިފައިވާ ގޮތުގައި އެއީ 12 މީހުންގެ ގްރޫޕަކާ އެކު ކުރެއްދޫ ރިސޯޓްގައި ޗުއްޓީ ހޭދަކުރަމުން ދިޔަ މީހެކެވެ. ރިސޯޓުން އޭރު ފުރުވައިލީ އޭނާ އެކަނިތޯ ނުވަތަ ގްރޫޕާ އެކުގައިތޯ، ކަށަވަރެއް ނުވެ އެވެ.\nއިއްޔެ ބޭއްވި ނިއުސް ބްރީފިންގައި ޓޫރިޒަމް މިނިސްޓަރު އަލީ ވަހީދު ވާހަކަ ދައްކަވަނީ.—ފޮޓޯ: އަހުމަދު އަވްޝަން އިލްޔާސް/މިހާރު\nއިޓަލީ އަކީ ކޮރޯނާވައިރަސް އެންމެ ބާރަށް މިހާރު ފެތުރެމުން އަންނަ ގައުމަށް ވުމާ އެކު އިޓަލީގެ ޓޫރިސްޓަކު ހުން އައިސް ބަލިވެ އުޅުނު ވަގުތު އެކަން ސަރުކާރުގެ ކަމާ ބެހޭ ފަރާތްތަކަށް ނޭންގުމުގެ ގެއްލުން މުޅި ރިސޯޓްގެ އިތުރުން ރާއްޖެ އަށް ވެސް މި ވަނީ ކުރިމަތިވެފަ އެވެ.\nރޭ އޮތް ނޫސްވެރިންގެ ބައްދަލުވުމުގައި ހެލްތު މިނިސްޓަރު އަބްދުﷲ އަމީން ވިދާޅުވީ ކޮރޯނާވައިރަސްއަށް ޕޮޒިޓިވްވި ކުރެއްދޫ ރިސޯޓްގެ ބިދޭސީ ދެ މުވައްޒަފުންނާ ބައްދަލުވެފައި ތިބި މީހުންގެ އަދަދު 173 އަށް އަރާފައިވާ ކަމަށެވެ.\n“މިހާރު”އާ ވާހަކަ ދައްކަވަމުން އަލީ ވަހީދު ވިދާޅުވި ގޮތުގައި އިޓަލީގެ ފަތުރުވެރިޔާގެ މައްސަލާގައި “އިހުމާލްވި ފަރާތެއް ވާ ނަމަ ފިޔަވަޅު އަޅާނެ” އެވެ.\n“އިޓަލީ މީހާ ފުރައިގެން ދިޔަ ގޮތް ތަހުގީގު ކުރަމުން މިދަނީ،” މިނިސްޓަރު ވިދާޅުވި އެވެ.\n“އެ ތަހުގީގު ނިމުނީމާ އެނގޭނެ ވީ ގޮތް.”\nއިހުމާލު ވެއްޖެ ނަމަ ޖިނާއީ ތަހުގީގަކަށް ދާނެ. މި ކަހަލަ ކަންކަމުގައި ފަރުވާކުޑަކޮށްގެން ނުވާނެ: އަލީ ވަހީދު\nއެކަމަކު އޭނާ ވިދާޅުވި ގޮތުގައި ތަހުގީގަކާ ހަމައަށް ދާން ޖެހުނީ ރާއްޖެއިން ފުރިއިރު ބަލީގެ އަލާމާތްތައް އޭނާގެ ކިބައިގައި ހުރުމާއި އޭގެ ފަހުން ރިސޯޓްގެ ދެ މުވައްޒަފަކު ވައިރަސް އަށް ޕޮޒިޓިވްވުމުންނެވެ.\n“ބަލީގެ އަލާމާތްތައް ހުރެފައި އޭނާ ރާއްޖެއިން ދިޔަކަން އެނގޭ. އެހެންވެ ތަހުގީގުކުރަން ޖެހުނީ،” އަލީ ވަހީދު ވިދާޅުވި އެވެ.\n“އިހުމާލު ވެއްޖެ ނަމަ ޖިނާއީ ތަހުގީގަކަށް ދާނެ. މި ކަހަލަ ކަންކަމުގައި ފަރުވާކުޑަކޮށްގެން ނުވާނެ.”\nރާއްޖޭގައި އެންމެ ފުޅާ ދާއިރާއެއްގައި ޓޫރިޒަމްގެ ވިޔަފާރި ހިންގާ ކްރައުން އެންޑް ޗަމްޕާ ރިސޯޓްސްގެ ކުރެއްދޫ މިހާރު އޮތީ 1،300 އަށް ވުރެ ގިނަ މީހުންނާ އެކު ކަރަންޓީންކޮށްފަ އެވެ. އޭގެ ތެރޭގައި 699 ޓޫރިސްޓުން ހިމެނެ އެވެ. ދެން އުޅެނީ 270 ދިވެހި މުވައްޒަފުންނާއި، އިމާރާތްކުރުމުގެ މަސައްކަތަށް ގޮސް ތިބި އެހެން ކުންފުންޏެއްގެ ބިދޭސީންނާ އެކު 420 ބިދޭސީ މުވައްޒަފުންނެވެ.\nކޮވިޑް-19: ސަރުކާރު އޮތީ ތައްޔާރަށް!\nއިތުރު 11 ރަށެއްގައި ކޮންޓްރެކްޓް ފާމިންގ ހިންގަނީ


Raajje kulhey huriha matcheh MaaTV in dhakkaane\nރާއްޖެ ކުޅޭ ހުރިހާ މެޗެއް މާޓީވީން ދައްކާނެ\nމާ ޓީވީ ކަރިރީ ގިނަ އަދަދެއްގެ ބަޔަކު -- އަވަސް ފޮޓޯ\n"މަހިންދަ ރާޖަޕަކްސަ ޓްރޮފީ" ފުޓްބޯޅަ މުބާރާތުގައި ރާއްޖޭގެ ގައުމީ ޓީމު ކުޅޭ ހުރިހާ މެޗެއް ސްޓެލްކޯގެ މާޓީވީއިން ދައްކާނެ ކަމަށް އެ ކުންފުނިން ބުނެފި އެވެ.\nސްޓެލްކޯއިން ބުނީ މި މުބާރާތް އިތުރަށް ފޯރިގަދަ ކުރުމަށްޓަކައި އެ ކުންފުނީގެ ރަސްމީ ފޭސްބުކް ޕޭޖު މެދުވެރިކޮށް ސްކޯ ދިމާކުރާ ފަސް މީހަކަށް ހާއްސަ އިނާމުތަކެއް ދޭ ޕްރޮމޯޝަނެއް ވެސް ފަށައިފައިވާ ކަމަށެވެ.\nމި ޕްރޮމޯޝަންގެ ދަށުން ސްކޯ ދިމާކޮށްގެން ކުންފުނީގެ ގްރީންލައިފް ޕްރޮޑަކްޓްސްތަކުގެ ތެރޭގައި ހިމެނޭ ރީޔޫސަބަލް ފުޅިއާއި، ޓޯޓްބޭގުގެ އިތުރުން ކަރުދާސް ކޮތަޅު ހިމެނޭ ގިފްޓް ޕެކެއް ލިބޭނެ ކަމަށް ސްޓެލްކޯއިން ވަނީ ބުނެފަ އެވެ.\nމީގެ ކުރިން ވެސް ރާއްޖޭގެ ގައުމީ ޓީމުން ކުޅޭ މެޗުތައް މާޓީވީއިން ދައްކަ އެވެ. މާޓީވީއިން މެޗު ބެލުމަށް އުސްފަސްގަނޑަށް ގިނަ އަދަދެއްގެ މީހުން ޖަމާވެ އެވެ.\n"ޕްރައިމް މިނިސްޓަރު މަހިންދަ ރާޖަޕަކްސަ ޓްރޮފީ" މުބާރާތް ރޭ ފެށުމަށް ހަމަޖެހިފައިވީ ނަމަވެސް ލަންކާއަށް ވިއްސާރަވުމުގެ ސަބަބުން މިއަދަށް ވަނީ ފަސްކޮށްފަ އެވެ. އެންމެ ފުރަތަމަ މެޗުގައި ކުޅެނީ ރާއްޖެ-ލަންކާ އެވެ. މިއަދު ހަވީރު ރާއްޖެ ގަޑިން 3:30 ގައި މުބާރާތް ފަށާނެ ކަމަށް އެފްއޭއެމްގެ ރައީސް ބައްސާމް އަދީލް ޖަލީލް ވަނީ ވިދާޅުވެފަ އެވެ.\nލަންކާއިން ރާއްޖެ މޮޅުވިޔަ ނުދީ ހިފަހައްޓައިފި\nލަންކާއަށް މޫސުން ގޯސްވެ މުބާރާތް ފަސްކޮށްފި\nދަގަނޑޭގެ ގޯލުން ރާއްޖެއަށް މުހިންމު މޮޅެއް\nލަންކާގެ ފުރަތަމަ ޕޮއިންޓާއެކު މުބާރާތް ގެއްލިއްޖެ


UPDATE: Kureege Raees Yameen, Fulus offihugai6gadi iru | Mihaaru\nކުރީގެ ރައީސް އަބްދުﷲ ޔާމީން: އެމަނިކުފާނަށް ތުހުމަތުކުރާ ބޮޑެތި މައްސަލަތަކެއް ފުލުހުން އަންނަނީ ތަހުގީގު ކުރަމުން. ފޮޓޯ: ނިޝާން އަލީ/މިހާރު\nކުރީގެ ރައީސް ޔާމީން، ފުލުސް އޮފީހުގައި6ގަޑިއިރު!\n08 ޖެނުއަރީ 2019 - 15:10 54 comments\nފުލުސް އޮފީހަށް ހާޒިރުވާން އެންގުމުން، އެމަނިކުފާނު މިއަދު ވަޑައިގަތީ، މިއަދު މެންދުރުފަހު2ޖެހި އިރެވެ. ފުލުހުންގެ މައި މަރުކަޒު، ޝަހީދު ހުސެއިން އާދަމް ބިލްޑިންގުގައި ހަ ގަޑިއިރު ހޭދަކުރެއްވުމަށް ފަހު އެނބުރި ގެކޮޅަށް ވަޑައިގަތީ މިރޭ އަށެއް ޖެހި ފަހުންނެވެ.\nއެ ތަހުގީގަށް މީގެ ކުރިން ވެސް ދެ ފަހަރެއްގެ މަތިން އެމަނިކުފާނު ފުލުސް އޮފީހަށް ހާޒިރުކުރި އެވެ.\nފުލުހުންގެ މީޑިއާ އޮފިޝަލް މިއަދު ވިދާޅުވީ ޔާމީން ހާޒިރުކުރީ ފުލުހުންގެ ތަހުގީގަށް ކަމަށެވެ. ތަފްސީލެއް ނުދެއްވަ އެވެ. "މިހާރު" އަށް އެނގިފައިވާ ގޮތުގައި، އެމަނިކުފާނު ހާޒިރުވާން އެންގީ ކުރިން ނެގި ބައެއް ބަޔާންތަކުގައި ސޮއި ކުރައްވާށެވެ.\nވެރިކަމުގައި ހުންނެވިއިރު ދައުލަތުގެ މުއައްސަސާތަކުގެ މައްޗަށް ނުފޫޒު ގަދަ ޔާމީނަށް ކުރާ އެއް ތުހުމަތަކީ އެމްއެމްޕީއާރުސީގެ ބޮޑު ޚިޔާނާތުގެ ފައިސާ އިން އަމިއްލަފުޅު އެކައުންޓަށް އެސްއޯއެފް އިން ޖަމާކުރި ފައިސާ ލޯންޑަކުރުމެވެ. އެކަމާ ގުޅޭ ގޮތުން ހިންގި ތަހުގީގަށް ދޮގު މައުލޫމާތު ދެއްވި މައްސަލަ ވެސް ފުލުހުން ތަހުގީގު ކުރެ އެވެ.\nYameen ah thuhumathu kuranee khiyaanaathuge faisaa launder koh, dhogu mauloomaath dhin kamah: Fuluhun\nއެމްއެމްޕީއާރުސީގެ 1.4 ބިލިއަން ރުފިޔާގެ ޚިޔާނާތުގެ ފައިސާ ވަން އެސްއޯއެފްގެ ދެ ޗެކަކުން ޔާމީންގެ އެކައުންޓަށް އެއް މިލިއަން ޑޮލަރު ޖަމާކުރި އެވެ. އިސްލާމިކް ބޭންކުގައި ހުޅުވާފައިވާ އެމަނިކުފާނުގެ ޑޮލަރު އެކައުންޓަކަށް ޖަމާކުރި އެ ފައިސާ ދައުލަތާ ހަވާލު ކުރައްވަން އިންކާރު ކުރައްވައި، 2017 ވަނަ އަހަރު އެ ބޭންކުގެ އިންވެސްޓްމެންޓް އެކައުންޓަކަށް ބަދަލުކޮށްފައިވާ ކަން "މިހާރު" އަށް އެނގިފައިވެ އެވެ. އެއީ، އެ ފައިސާ އިން ފައިދާ ހޯއްދެވުމުގެ މަގެކެވެ.\nފުލުހުންގެ އިދާރާ އަށް އާދީއްތަދުވަހު ވަޑައިގަތުމަށް ކުރީގެ ރައީސް ޔާމީން ކާރަށް އަރާވަޑައިގަންނަވަނީ. --މިހާރު ފޮޓޯ:ނިޝާތު\nއެއް މިލިއަން ޑޮލަރު ހަވާލުކުރަން އޭސީސީން އެދުމުން އެއްބަސްވެވަޑައިގަތީ، އެމަނިކުފާނާއި އޭސީސީގެ ބާރު އޮންނަ ގޮތަށް ބީއެމްއެލްގައި އެސްކްރޯ އެކައުންޓެއް ހަދައި ފައިސާ ހަވާލުކުރާށެވެ.\nތަހުގީގުގައި ޔާމީނާ ސުވާލުކޮށް، ފުލުހުން އާއްމުކުރި ގޮތުގައި، އިސްލާމިކް ބޭންކުގައި ހުރި އެއް މިލިއަން ޑޮލަރު އެސްކްރޯ އެކައުންޓަށް ޖަމާކުރެއްވި ކަމަށް ވިދާޅުވެ ވެސް އެމަނިކުފާނު ހެއްދެވީ އިތުރުފުޅެކެވެ. ރައްޔިތުންގެ ފައިސާ އަދިވެސް ހުރީ އަމިއްލަފުޅު އެކައުންޓުގަ އެވެ.\nYameen aai ACC ah escrow account eh nuhedheyne!\nއެއްބަސްވުމާ އެއްގޮތަށް ފައިސާ ޖަމާކުރެއްވި ކަމަށް އޭސީސީ އަށް އެންގެވީ ރައީސް އޮފީހުގެ ކުރީގެ ލީގަލް އެފެއާޒް މިނިސްޓަރު އައިޝަތު އާޒިމާ ޝަކޫރެވެ. އެނގިފައިވާ ގޮތުގައި އާޒިމާގެ މައްޗަށް ތަފާތު ތިން ތުހުމަތެއް ފުލުހުން ކުރެ އެވެ. އެއީ، މަނީ ލޯންޑަ ކުރުމުގައި ޔާމީނަށް އެހީތެރިވުމާއި ހަގީގަތް އޮޅުވާލުމާއި ދައުލަތުގެ އިދާރާއަކަށް ދޮގު މައުލޫމާތު ދިން ކަމުގެ ތުހުމަތެވެ.\nއެމަނިކުފާނުގެ ވެރިކަމުގައި ހުންނަވަނިކޮށް، އެ މައްސަލަ ތަހުގީގުކޮށްދޭން އެފްއައިޔޫ އިން ހުށަހެޅުމާ އެކު، ހުރިހާ މައުލޫމާތެއް އޮތީ ފުލުހުންގެ ތެރެއިން އެމަނިކުފާނާ ހަމައަށް ފޯރައިފަ އެވެ. އެ މައްސަލަ ތަހުގީގު ނުކޮށް އޭރު އޮތީ އެހެންވެ ކަމަށް ތުހުމަތު ކުރެވެ އެވެ.\nއިތުރު ލިޔުންތައް ޕޮލިސް ރައީސް އަބްދުﷲ ޔާމީން ކޮރަޕްޝަން މަނީ ލޯންޑްރިން އެމްއެމްޕީއާރްސީގެ ކޮރަޕްޝަން އެންޓި ކޮރަޕްޝަން ކޮމިޝަން


Covid-19ge mi haalathugaives5rashehgai fenaai narudhamaage mashroou ninmaafaivey – Iru\nކޯވިޑް-19ގެ މި ޙާލަތުގައިވެސް 5ރަށެއްގައި ފެނާއި ނަރުދަމާގެ މަޝްރޫޢު ނިންމާފައިވޭ\nކޯވިޑް-19ގެ މި ޙާލަތުގައިވެސް 5ރަށެއްގައި ފެނާއި ނަރުދަމާގެ މަޝްރޫޢު ނިންމާފައިވާކަމަށް މިނިސްޓްރީ އޮފް ނޭޝަނަލް ޕްލޭނިންގ ހައުސިންގ އެންޑް އަރބަން ޑިވެލޮޕްމަންޓުން ވިދާޅުވެއްޖެއެވެ.\nސަރުކާރުގެ ޕީއެސްއައިޕީ މަޝްރުޢުތަކާ ގުޅޭގޮތުން ވާހަކަފުޅުދައްކަވަމުން މިނިސްޓްރީ އޮފް ނެޝަނަލް ޕްލޭނިންގ އެންޑް އިންފްރާސްޓަރކްޗަރގެ ޑިރެކްޓަރ ޝާނާ ފާރޫޤް ވިދާޅުވީ ފެނާއި ނަރުދަމާގެ ޢަމަލީ މަސައްކަތް ނުފެށުނު ނަމަވެސް، ކޮންމެ ރަށެއްގެ މަޝްރޫޢުގެ މަސައްކަތްތައްވެސް އެކި މަރުޙަލާތަކުގައި ކުރިއަށްދާކަމަށެވެ. އެގޮތުން ޑިޒައިންގެ މަސައްކަތްތައް ނިމުމާއި، އީއައިއޭ ހެދުމާއި، ބިޑަށް ހުޅުވާލުމަށް ތައްޔާރުވެފައިވާ ރަށްތަށްވެސް ހުރިކަމަށެވެ. މުޅި ރާއްޖެއަށް ބަލާއިރު %55 ރަށުގައި ސާފުފެން ފޯރުކޮށްދޭ ނިޒާމް ޤާއިމުކޮށްފައިވާކަމަށާ %68 ރަށުގައި ނަރުދަމާ ޤާއިމުކުރުމުގެ މަސައްކަތް ނިމިފައި ވާކަމަށް ޝާނާ ވިދާޅުވިއެވެ.\nމި ޙާލަތުގައިވެސް މަސައްކަތް ކުރިއަށްގެންގޮސް މިއަހަރު5ރަށެއްގެ ފެނާއި ނަރުދަމާގެ މަސައްކަތް ނިންމާފައިވާކަމަށް އޭނާ ވިދާޅުވިއެވެ. ކޯވިޑް-19އާ ގުޅިގެން އަޅާފައިވާ ފިޔަވަޅުތަކަށް ލުއިތަށް ލިބެމުންދާވަރަކުން އެރަށްތަކުގެ މަޝްރޫޢުތަކުގެ ނިމުން ކަށަވރުކޮށް، ޚިދުމަތް ފަށާނެކަމަށްވެސް އޭނާ ވިދާޅުވިއެވެ.\n“40ރަށުގައި ފެނުގެ ނިޒާމު ޤާއިމުކުރުމަށް ސޮއިކޮށް މަސައްކަތް އެބަކުރިއަށްދޭ. 53ރަށުގެ ނަރުދަމާގެ މަސައްކަތްވެސް ސައިޓުގައި އެބަ ކުރިއަށްދޭ.” ޝާނާ ފާރޫޤް ވިދާޅުވިއެވެ.\nޖުމުލަ 1578 މީހަކަށް ކޮވިޑް ވެކްސިން ދީފި\nޝާނާ ވިދާޅުވީ ކޮންޓްރެކްޓަރ ފައިނޭސް އުސޫލުން 11ރަށުގެ ފެނުގެ ނިޒާމާއި، 8ރަށުގެ ނަރުދަމާ މަސައްކަތް ޓެންޑަރިންއަށް ހުޅުވާލިކަމަށެވެ. އަދި 35ރަށުގެ ފެނުގެ ނިޒާމާއި، 25ރަށުގެ ނަރުދަމާ ނިޒާމުގެ މަސައްކަތް ޑިޒައިން ކުރުމުގެ މަރްޙަލާގައި އެބައޮތްކަމަށެވެ.


މޯލްޑިވްސް ލޭންޑް އެންޑް ސަރވޭ އޮތޯރިޓީން ދިވެހިރާއްޖޭގެ ބިމާ ބެހޭ ޤާނޫނާއި، މި ޤާނޫނުގެ ދަށުން ހެދިފައިވާ ގަވާއިދުތައް އިޞްލާޙުކޮށް، އައު ޤާނޫނަކާއި، ގަވާއިދުތަކެއް ހެދުމަށްޓަކައި، މި އޮތޯރިޓީގެ ލޭންޑް ސެކްޝަނަށް ލީގަލް ޑްރާފްޓްސްމަންއެއް ހޯދަން ބޭނުންވެއެވެ.\nމޯލްޑިވްސް ލޭންޑް އެންޑް ސަރވޭ އޮތޯރިޓީގައި ފުލްޓައިމުކޮށް މަސައްކަތް ކުރެވޭ ވަކި ފަރުދެއްކަމުގައިވުން.\nޝަރީޢަތާއި ޤާނޫނުގެ ރޮނގުން ލެވެލް7ނުވަތަ 8 ގެ ސަނަދެއް ހާސިލު ކޮށްފައިވުމާއެކު، މި ދާއިރާއާ ގުޅޭ މަސައްކަތުގައި2އަހަރުދުވަހުގެ ތަޖުރިބާ ލިބިފައިވާ މީހެއް ކަމުގައިވުން.\nބިމާ ބެހޭ ޤާނޫނު އިޞްލާޙުކުރުމަށްޓަކައި، މޯލްޑިވްސް ލޭންޑް އެންޑް ސަރވޭ އޮތޯރިޓީން ތައްޔާރުކޮށްފައިވާ ކަރުދާސް ދިރާސާކުރުން.\nބިމާ ބެހޭ ޤާނޫނު އިޞްލާހުކޮށް، އައު ޤާނޫނެއް މިނިސްޓްރީއިން ކަނޑައަޅާ ގޮތެއްގެމަތިން ޑްރާފްޓް ކުރުން.\nބިމާ ބެހޭ ޤާނޫނުގެ ދަށުން ހެދިފައިވާ ގަވާއިދުތައް އިޞްލާހުކޮށް، އައު ގަވާއިދުތައް މިނިސްޓްރީން ކަނޑައަޅާ ގޮތެއްގެމަތިން ޑްރާފްޓް ކުރުން.\nބިމާ ބެހޭ ޤާނޫނާއި، ގަވާއިދުތައް ހެދުމުގައި މިނިސްޓްރީ އޮފް ހައުސިންގ އެންޑް އިންފްރާސްޓްރަކްޗަރާއި، މިކަމާ ގުޅޭ އިތުރު ފަރާތްތަކުގެ މަޝްވަރާ ހޯދުން.\nބިމާ ބެހޭ ޤާނޫނާއި، ގަވާއިދުތައް ހެދުމުގައި ކުރަންޖެހޭ ދިރާސާތައް ކުރުން.\nދިވެހިރާއްޖޭގެ ބިންތައް ތަރައްޤީކުރުމުގައި ދިމާވާ، އަދި މުސްތަޤުބަލުގައި ދިމާވެދާނެ މައްސަލަތައް ދެނެގަނެ، އެ މައްސަލަތައް ޙައްލުކުރާނެ ގޮތުގެ ރިޕޯޓެއް ތައްޔާރުކުރުން.\nދިވެހިރާއްޖޭގެ ޤާނޫނުތަކާއި ގަވާއިދުތަކަށް ފެތޭގޮތަށް، ދިވެހިރާއްޖޭގެ ބިމާ ބެހޭ އައު އޮނިގަނޑެއް މިނިސްޓްރީއިން ކަނޑައަޅާ ގޮތެއްގެމަތިން ޑްރާފްޓް ކުރުން\nމި މަޤާމަށް ހޮވޭ ފަރާތުގެ ތަޢުލީމީ ފެންވަރާއި މަސައްކަތުގެ ތަޖުރިބާއަށް ބިނާކޮށް މުސާރައިގެގޮތުގައި މަހަކު -/25,000 (ފަންސަވީސް ހާސް) ރުފިޔާގެ އުޖޫރައެއް ދެވޭނެއެވެ.\nމަތީގައިވާ މަސައްކަތް ފެށުމަށް ހަމަޖެހިފައިވަނީ،5އޭޕްރީލް 2016 އިން ފެށިގެން3މަސްދުވަހުގެ މުއްދަތަށެވެ.\nވީމާ، މި މަސައްކަތަށް ޝައުޤުވެރިވާ ފަރާތްތަކުން،3 އޭޕްރީލް 2016 ވާ އާދީއްތަ ދުވަހުގެ 14:00 ގެ ކުރިން، "އެކްސްޕްރެޝަން އޮފް އިންޓަރެސްޓް" އަދި "ވަރކް ޕްލޭން ޝެޑިއުލް" އީމެއިލް ނުވަތަ ފެކްސް މެދުވެރިކޮށް ތިރީގައިވާ އެޑްރެހަށް ފޮނުވުން އެދެމެވެ. އަދި އެޕްލިކޭޝަނާއެކު ވަނަވަރު، އައި.ޑީ ކާޑު ކޮޕީ، އެކްރެޑިޓް ކުރެވިފައިވާ ތަޢުލީމި ސެޓުފިކެޓްތަކާއި މަސައްކަތުގެ ތަޖުރިބާއާއި ޤާބިލުކަން އަންގައިދޭ އެންމެހައި ލިޔެކިޔުންތައް ހިމަނުއްވައިދެއްވުން އެދެމެވެ. މި ވަޒީފާއާ ގުޅޭ މަޢުލޫމާތު ހިމެނޭގޮތަށް ތައްޔާރުކުރެވިފައިވާ "ޓާރމްސް އޮފް ރިފަރެންސް" (ޓީ.އޯ.އާރު) މި އޮތޯރިޓީގެ ވެބްސައިޓުން ލިބިވަޑައިގަންނަވާނެއެވެ.\n18 ޖުމާދަލްއާޚިރާ 1437\n27 މާރިޗު 2016\nސުންގަޑި: 03 އޭޕްރިލް 2016 1400


Liverpool aa kulhen jehumun Simeone ves ufaleh nuvaane: Klopp\nޗެމްޕިއަންސް ލީގްގެ ދެ ވަނަ ބުރުގައި، އެތުލެޓިކޯ މެޑްރިޑުން ލިވަޕޫލާ ކުޅެން ޖެހުމުން، އެތުލެޓިކޯގެ ކޯޗް ޑިއޭގޯ ސިމިއޯނޭވެސް އުފާ ކުރަން ނުހުންނާނެ ކަމަށް ލިވަޕޫލްގެ ކޯޗް ޔާގަން ކްލޮޕް ބުނެފި އެވެ.\nއެތުލެޓިކޯ މެޑްރިޑްގެ ވަންޑާ މެޓްރޯޕޮލިޓާނޯ ސްޓޭޑިއަމް އަކީ، މިދިޔަ ސީޒަންގެ ޗެމްޕިއަންސް ލީގް ފައިނަލުގައި ލިވަޕޫލާ ދެކޮޅަށް ކުޅުނު ސްޓޭޑިއަމް އެވެ. އެހެންނަމަވެސް މިފަހަރު އެ ސްޓޭޑިއަމްގައި ވާދަ ކުރަން ޖެހޭނީ ސްޓޭޑިއަމްގެ ހޯމް ޓީމާ އެވެ.\nކްލޮޕް ބުނީ، އެތުލެޓިކޯ އާއި ލިވަޕޫލް އަކީ ހައި އިންޓެންސް ގޭމްއަކާއެކު ތަފާތު ދެ ސްޓައިލްގެ ފުޓްބޯޅައެއް ކުޅޭ ދެ ޓީމު ކަމަށެވެ. އެއީވެސް އެ ދެ މެޗު ވަރުގަދަ ވާނެ ސަބަބެއް ކަމަށެވެ.\nއޭނާ ބުނީ، މެޑްރިޑްގެ ދެ ޓީމުގެ ތެރެއިން ކޮންމެވެސް ޓީމަކާ ޖެހިދާނެ ކަމަށް ކުރިންވެސް ހީކުރެވުނު ކަމަށެވެ. މެޑްރިޑަށް ނިސްބަތްވާ އެންމެ ބޮޑު ކުލަބު ރެއާލް މެޑްރިޑް ވާދަ ކުރަން ޖެހޭނީ ލިވަޕޫލާ ވާދަވެރި ކުލަބު މެންޗެސްޓާ ސިޓީ އާ އެވެ.\nއިނގިރޭސި ޕްރިމިއާ ލީގްގެ ހަތަރު ވަނަ މަގާމުގައި އޮތް ޗެލްސީ ވާދަ ކުރަން ޖެހޭނީ ބަޔާން މިޔުނިކާ އެވެ. ބާސެލޯނާ ވާދަ ކުރަން ޖެހޭނީ ނަޕޯލީ އާ އެވެ. ޕީއެސްޖީ ވާދަ ކުރާނީ ބުރޫޝިއާ ޑޯޓަމުންޑާ ދެކޮޅަށެވެ. ޔުވެންޓަސް ވާދަ ކުރާނީ އޮލިމްޕިކް ލިޔޯން އާ އެވެ. އެންމެ ފަހުގެ ރަނަރަފް ޓޮޓެންހަމް ހޮޓްސްޕާސް ވާދަ ކުރަން ޖެހޭނީ ޖަރުމަންގެ ރެޑްބުލް ލައިޕްޒިގް އާއެވެ. ސްޕެއިންގެ ވެލެންސިއާ ނިކުންނާނީ އިޓަލީގެ އެޓަލާންޓާ އާ ދެކޮޅަށެވެ.


Mahloof jalu gai kan engi thibe dhauvathu dhinee hihdhathikuran: Aailaa | Mihaaru\nމަހްލޫފް ފުލުހުންގެ ބެލުމުގެ ދަށުގައި: މި އަހަރުގެ ޖުމްހޫރީ ދުވަހުގެ ޖަލްސާ އަށް ދައުވަތު ދިން ގޮތަށް އޭނާ ޖަލްސާގައި ބައިވެރިކުރަން އާއިލާ އިން ވަނީ ގޮވާލާފައި. --ފޮޓޯ/މިހާރު\nމަހުލޫފް ޖަލުގައި ކަން އެނގި ތިބެ ދައުވަތު ދިނީ ހިތްދަތިކުރަން: އާއިލާ\n05 ނޮވެމްބަރ 2016 - 15:439comments\nމަހްލޫފްގެ އަނބިކަނބަލުން ނަޒްރާ ނަސީމް (ނަޒޫ) ވިދާޅުވީ ޖުމްހޫރީ ދުވަހުގެ ޖަލްސާ އަށް މަހްލޫފަށް ދައުވަތު ފޮނުވުމަކީ މަހްލޫފާއި އާއިލާ އަށް ސަރުކާރުން ކުރި ވަރަށް ބޮޑު "މަލާމާތެއް" ކަމަށެވެ. ދެ ހުކުމެއް އިއްވައި މަހްލޫފް ޖަލު ގޮޅި އަށް ވައްދާފައިވާއިރު، ދައުވަތު ފޮނުވި ހޯމް މިނިސްޓްރީ އަށް އެކަން ރަނގަޅަށް އެނގޭނެ ކަމަށް ވެސް ނަޒޫ ވިދާޅުވި އެވެ.\n"ސިޔާސީ ލީޑަރުންނަށް ސަރުކާރުން ހަދާ ގޮތާއި ސިޔާސީ މަސްރަހު ހޯމް މިނިސްޓަރަށް ވެސް އެނގިވަޑައިގަންނަވާނެ. އެކަން އެނގިވަޑައިގެން ހުރެ ދައުވަތު ފޮނުވީ އިތުރަށް ހިތްދަތިކުރަން،" ނަޒޫ ވިދާޅުވި އެވެ.\nއޭނާ ވިދާޅުވި ގޮތުގައި މަހްލޫފަށް ދައުވަތު ފޮނުވި ގޮތަށް މިނިވަންކޮށް ޖަލްސާގައި ބައިވެރިކުރަން ޖެހެ އެވެ.\n"އާއިލާ އިން ގޮވާލަން ދައުވަތު ފޮނުވި ގޮތަށް މަހްލޫފް ޖަލްސާގައި ބައިވެރިކުރަން،" ނަޒޫ ވިދާޅުވި އެވެ.\nދެ ހުކުމެއްގައި 10 މަސް ދުވަހުގެ ޖަލު ހުކުމެއް ތަންފީޒުކުރަމުންދާ މަހްލޫފްގެ ސިއްހީ ހާލު ދަށްވުމާ ގުޅިގެން އޭނާ ރާއްޖެ އިން ބޭރުން ފަރުވާ ހޯދަން ޑޮކްޓަރު ވަނީ ލަފާދީފަ އެވެ. އެ ލަފާއާ އެކު، ވީހާވެސް އަވަހަކަށް އެ އިންތިޒާމް ހަމަޖައްސައިދިނުމަށް އާއިލާ އިން ވަނީ ކަރެކްޝަނަލް ސާވިސްގައި އެދިފަ އެވެ.\nޖަލުގައި ތިން މަސް ވީއިރު ވެސް، ނަޒޫ ވިދާޅުވެފައިވާ ގޮތުގައި، މަހްލޫފްގެ ބައްޔަށް އެކަށީގެންވާ ފަރުވާއެއް ނުދެ އެވެ. ހަމާއި ލޮލުގެ ބައްޔަށް ބޭސް ބޭނުންކޮށް، ކަރުގެ މައްސަލައެއްގައި ފިޒިއޮތެރަޕީ ހަދާފައިވާއިރު، އެއީ މަހްލޫފަށް އެކަށީގެންވާ ފަރުވާ ނޫން ކަމަށް ވެސް އާއިލާ އިން ބުނެ އެވެ. މަހްލޫފާ ދޭތެރޭ ކަންކަން ކުރަމުންދާ ގޮތް އާއިލާ އިން ވަނީ ހިއުމަން ރައިޓްސް ކޮމިޝަނަށް ވެސް ހުށަހަޅައިފަ އެވެ. މަހްލޫފް ޖަލަށް ހުކުމްކޮށްފައި ވަނީ، މުޒާހަރާއެއްގައި ފުލުހުން ބަންދުކޮށްފައިވާ ސަރަހައްދަކަށް ވަންކަން ސާބިތުވެގެންނާއި ފުލުހުންގެ ބަންދުގައި ހުރިއިރު ފުލުހުންގެ ވެހިކަލަށް އަރަން ދެކޮޅު ހައްދަވައި، ފިލަން އުޅުއްވި ކަން ސާބިތުވުމާ ގުޅިގެންނެވެ.\nއިތުރު ލިޔުންތައް ހޯމް މިނިސްޓްރީ ކްރިމިނަލް ކޯޓް މަޖިލީހުގެ މެމްބަރުން އަހުމަދު މަހުލޫފް، ޔޫތު އެންޑް ސްޕޯޓްސް މިނިސްޓަރު ކަރެކްޝަނަލް ސާވިސް ޖުމްހޫރީ ދުވަސް


Yasir ge maraa gulhigen sarukaarah inzaareh\nސީރިއާ ހަނގުރާމަ އަށް ދިޔަ ދިވެއްސަކު ހަތިޔާރު ބޭނުން ކުރަން ދަސް ކުރަނީ\nދިވެއްސަކާ އިނދެ ރާއްޖޭގައި ދިރިއުޅުމެއް ފަށައިގެން އުޅެނިކޮށް ޓެރަރިޒަމްގެ ބޮޑެތި ތުހުމަތަކެއް ކޮށް ހައްޔަރު ކޮށްފައި ހުއްޓާ ޔަމަންގެ ރައްޔިތެއް ކަމަށްވާ ޔާސިރު ޔަހުޔާގެ މަރާ ގުޅިގެން، ސީރިއާގައި ހަނގުރާމަ ކުރަމުންދާ ދިވެހިންތަކެއް ހިންގާ ބިލާދް އަލް ޝާމް މީޑިއާ ގްރޫޕުން ސަރުކާރަށް އިންޒާރުދީފި އެވެ.\nބިލާދް އަލް ޝާމް މީޑިއާއިން އާއްމު ކޮށްފައިވާ ބަޔާނުގައި ބުނީ، ޔާސިރާ މެދު ސަރުކާރުން އަމަލު ކޮށްފައި ވަނީ ވަރަށް ނިކަމެތިކޮށް ކަމަށެވެ.\nއަދި ތިން އަހަރުވަން ދެން އެއްވެސް ދައުވާ އެއް ނުކޮށް ޝަރީއަތް ކުރުމެއް ނެތި ޔާސިރު ބަންދު ކޮށްފައި ބެހެއްޓުމަކީ އިސްލާމް ދީން ދަސްކޮށްދީފައިވާ ކަންތައްތަކާއި ގާނޫނުތަކާއި ހިލާފު ކަމެއް ކަމަށެވެ.\nއެ ގުރޫޕުން އިތުރަށް ބުނީ ޖުޑީޝަރީ އިސްލާހު ކުރުމާއި އިންސާފުގެ ނަމުގައި ސިޔާސީ ފަރާތްތަކުން ކުޅެމުންދާ ގޭމުތަކަށް ރައްޔިތުން ހޭލައި، ވިސްނަންޖެހޭ ކަމަށެވެ.\n"ކޮރަޕްޝަނުން ފޯވެފައިވާ ސަރުކާރުތަކުން ބާރު ދީގެން، މައުސޫމު ރައްޔިތުންގެ ފުރާނަތައް ގެއްލުވާލަމުންދާ ބޭއިންސާފުގެ ސިލްސިލާ ނިމުމަކަށް ގެންނަން ޖެހޭ،" ބިލާދް އަލް ޝާމް މީޑިއާއިން ބުނެފައިވެ އެވެ.\nޔާސިރު ޔަހުޔާ ވަޅުލާފައި -- ފޮޓޯ: އާއިލާ\nޔާސިރު މަރުވީ މި މަހު ދެ ވަނަ ދުވަހު ހާލު ސީރިއަސް ވެގެން ފަރުވާ ދެމުން ދަނިކޮށެވެ. އުމުރުން 45 އަހަރުގެ ޔާސިރު އިއްޔެ ވަޅުލާފައިވަނީ މަރުވިތާ ތިން ދުވަސް ފަހުންނެވެ.\nޔާސިރުގެ މަރާ ގުޅިގެން ކަރެކްޝަނާއި އިމިގްރޭޝަން އާއި ފުލުހުން ގުޅިގެން ނެރުނު ނޫސް ބަޔާނުގައި ބުނީ އޭނާ މަރުވީ ހާލު ދެރަވުމުން އައިޖީއެމްއެޗްގައި އެޑްމިޓް ކޮށްގެން ފަރުވާދެމުން ދަނިކޮށް، ސްޓްރޯކެއް ޖެހިގެން ކަމަށެވެ. ދެހާސް ސަތާރަ ވަނަ އަހަރުން ފެށިގެން ހުޅުމާލެ ޑިޓެންޝަން ސެންޓަރުގައި ބަންދު ކޮށްފައި ހުރި ޔާސިރު ވަނީ މީގެ ކުރިން ބަނޑުހައިހޫނުކަމުގެ ހަޅުތާލުތައް ވެސް ކޮށްފަ އެވެ.\nއޭނާއަކީ ރާއްޖޭގެ ގައުމީ ސަލާމަތަށް ހުރި ނުރައްކަލެއް ކަމަށާއި ދުނިޔޭގެ އެކި ކަންކޮޅުތަކުގައި ޓެރަރިސްޓު ހަމަލާތައް ދެމުން އަންނަ އަލްގައިދާ ޖަމާއަތާއި ގުޅުން އޮންނަ އެ ޖަމާއަތުގެ އިސް ދައުރެއް އަދާކުރަމުންދިޔަ މީހެއް ކަމަށްވެސް މި ސަރުކާރުން ވަނީ ބުނެފަ އެވެ. ނަމަވެސް ދުނިޔޭގެ އެއްވެސް ގައުމަކުން ވެސް އަދި މިޑިއާގައި ވެސް އެވާހަކަ އައިސްފައެއް ނުވެއެވެ.\nތުހުމަތުތަކަށް ޔާސިރުގެ އާއިލާ އިން ވަނީ ދޮގުކޮށްފަ އެވެ. އާއިލާގެ ވަކީލުން ނެރުނު ބަޔާނެއްގައި ބުނީ، ޔާސިރަށް ސަރުކާރުން ކުރި ތުހުމަތުތަކުގައި އެއްވެސް ހަގީގަތެއް ނެތް އިރު އެ ތުހުމަތުތަކާ ގުޅިގެން އާއިލާއާ ވެސް ސުވާލެއް ކޮށްފައި ނުވާ ކަމަށެވެ. އަދި އޭނާއަކީ ޓެރަރިސްޓެއް ކަމަށް ދޭހަވާ ގޮތަށް ތުހުމަތެއް އެޅުވުމަކީ އިންސާނީ ކަރާމާތާ ހިލާފު ކަމެއް ކަމަށެވެ.\nމޯލްޑިވްސް ކަރެކްޝަނަލް ސާވިސް ސީރިޔާ އެޗްއާރްސީއެމް + ޓެރަރިޒަމް އިމިގްރޭޝަން ޑިފެންސް މިނިސްޓްރީ މިނިސްޓްރީ އޮފް ހޯމް އެފެއާޒް\nމާރިޔާއާ އިމްރާން އެކަހެރި ކުރަން ގޮވާލައިފި\nސީރިއާ ހަނގުރާމައިގައި ދިވެއްސަކު މަރުވެއްޖެ\nގިނައީ ޖަލުތަކުގެ މައްސަލަތައް: އެޗްއާރްސީއެމް\nޔާސިރަކީ އަލްގައިދާގެ އިސް މީހެއް: ސަރުކާރު


J-309044 އަދި J-327359\nތިލަދުންމަތި އުތުރުބުރީ ތަކަންދޫ ކައުންސިލް އިދާރާގެ ބެލުމުގެ ދަށުގައި ހުރި މިސްކިއްތަކުގެ ތެރެއިން ކަނޑައަޅާ މިސްކިތެއްގައި\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 2021 ޖަނަވަރީ 07 ވާ ބުރާސްފަތި ދުވަހުގެ 13:30 ގެ ކުރިން، ތިލަދުންމަތީ އުތުރުބުރީ ތަކަންދޫ ކައުންސިލްގެ އިދާރާއަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް: [email protected] ނުވަތަ [email protected] އަދި ފެކްސް: 6500102 މެދުވެރިކޮށްވެސް ބަލައިގަނެވޭނެއެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރު ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނުމުގެ މުއްދަތައް އިތުރު ކުރެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ، 2021 ޖަނަވަރީ 17 އާއި 2021 ޖަނަވަރީ 21 ދެމެދު ތިލަދުންމަތީ އުތުރުބުރީ ތަކަންދޫ ކައުންސިލްގެ އިދާރާގައެވެ. ނުވަތަ މި އިދާރާއިން ކަނޑައަޅާ ތަނެއްގައެވެ. އަދި މި މުއްދަތުގެ ތެރޭގައި އިންޓަވިއު ނުބޭއްވޭނަމަ ކުރިމަތިލާ މީހުންގެ ތެރެއިން އިންޓަވިއުކުރަންޖެހޭ މީހުންނަށް މުއްދަތު ހަމަވުމުގެ ކުރިން އެކަން އެންގޭނެއެވެ.\nމި އިޢުލާނާ ގުޅިގެން މަޢުލޫމާތު ސާފުކުރުމަށް ގުޅާނީ 6500034 އަށެވެ. ފެކްސް ކުރާނެ ނަންބަރަކީ، 6500102 އެވެ. އީ-މެއިލް ކުރާނީ [email protected] ނުވަތަ [email protected] އަށެވެ. މިހެންވެ މިކަން އާންމުކޮށް އެންގުމަށްޓަކައި އިޢުލާނު ކުރީމެވެ.\nޕަބްލިޝްކުރި ތާރީޚު: 22 ޑިސެންބަރު 2020\nސުންގަޑި: 07 ޖަނަވަރީ 2021 1330


COVID-19: Raajje in positive vee meehunge adhadhu 2,900 in mahchah! - AO News\nކޮވިޑް-19: ރާއްޖެއިން ޕޮޒިޓިވްވީ މީހުންގެ އަދަދު 2،900 އިން މައްޗަށް\nރާއްޖެއިން އިތުރު 14 މީހަކު ކޮވިޑް-19 އަށް ޕޮޒިޓިވެ، މިހާތަނަށް ބަލި ޖެހުނު މީހުންގެ އަދަދު 2،900 އަށްވުރެ މައްޗަށް އަރައިފި އެވެ.\nހެލްތު ޕްރޮޓެކްޝަން އެޖެންސީ (އެޗްޕީއޭ) އިން ހާމަކުރާ ގޮތުގައި މިއަދު 18:00 އާއި ހަމައަށް އިތުރު 10 ދިވެހިންނާއި، 03 ބަންގްލަދޭޝްގެ މީހުންގެ އިތުރުން އިންޑިއާގެ މީހަކު ވަނީ ޕޮޒިޓިވްވެފަ އެވެ. އިއްޔެވެސް 68 މީހުން ވަނީ ޕޮޒިޓިވްވެފަ އެވެ.\nމިއާއެކު ރާއްޖެއިން ކޮވިޑް-19 އަށް ޕޮޒިޓިވްވި މީހުންގެ އަދަދު ވަނީ 2،913 އަށް އަރައިފައިވެ އެވެ. އޭގެ ތެރޭގައި ގިނައީ ބިދޭސީން ކަމަށްވާއިރު، އެންމެ ގިނައިން ޕޮޒިޓިވްވެފައި ވަނީ ބަންގްލަދޭޝްގެ ރައްޔިތުންނެވެ. އެގޮތުން ބަންގްލަދޭޝްގެ 1،357 މީހަކު ވަނީ މިހާތަނަށް ޕޮޒިޓިވްވެފަ އެވެ.\nމިހާތަނަށް ކޮވިޑް-19 އަށް ޓެސްޓްކުރުމަށް ޖުމްލަ 65،799 ސާމްޕަލް ނަގާފައިވާއިރު، ކޮވިޑް-19 އާއި ގުޅިގެން ރާއްޖޭގެ އެކި ހިސާބުތަކުގައި ޤާއިމްކޮށްފައިވާ ކަރަންޓީނު ފެސިލިޓީތަކުގައި 32 މީހުން ކަރަންޓީނުކޮށްފައި އެބަތިއްބެވެ. އަދި އައިސޮލޭޝަން ފެސިލިޓީތަކުގައި ތިބީ 459 މީހުންނެވެ.


"Netflix Geeked" gai aa show thakeh iulaan kohfi\n"ނެޓްފްލިކްސް ގީކްޑް" ގައި އާ ޝޯތަކެއް އިއުލާންކޮށްފި\nގީކްޑް ވީކް ގެ5ވަނަ ދުވަވހުގެ ޕޯސްޓާ --ފޮޓޯ: ނެޓްފްލިކްސް\nނެޓްފްލިކްސް އިން ސައިފައި އަދި ފެންޓަސީ ޝޯތަކެއް ނެރެން "ނެޓްފްލިކްސް ގީކްޑް" މެދުވެރިކޮށް އިއުލާން ކޮށްފި އެވެ.\nނެޓްފްލިކްސް ގީކްޑްގެ ޓްވިޓާ އެކައުންޓުން ވަނީ "ގީކްޑް ވީކް" ގެ ފަސް ވަނަ ދުވަހު، އާ ހަތް ޝޯއެއް ދައްކާލާފަ އެވެ. އަދި ދެ ޝޯއަކާއި ބެހޭ އާ މައުލޫމާތުތަކެއް ފޯރު ކޮށްދީފައިވެ އެވެ.\nމި ޝޯތަަކުގެ ތެރޭގައި ހިމެނޭ ގިނަ ޝޯ ތަކަކީ ގޭމްތަކުގެ ގޮތުގައި މަޝްހޫރު ވެފައިވާ ފްރެންޗައިސްތަކަށް ނިސްބަތްކޮށް އުފައްދާ ޝޯތަކެވެ.\nދަ ކަޕްހެޑް ޝޯ\nކާސަލްވޭނިއާ ގެ ސްޕިން އޮފް ޝޯ\nއެންމެ ފާހަގަކޮށްލެވޭ އެއް ޝޯއަކީ ކާސަލްވޭނިއާއަށް ނިސްބަތްކޮށް ނެރެން ހަމަޖެހިފައވާ ސްޕިން އޮފް ޝޯ އެވެ. މާގިނަ ތަފްސީލެއް މި ޝޯއާއި ބެހޭގޮ ތުން ހިއްސާ ކޮށްފައެއް ނުވެ އެވެ.\nނެޓްފްލިކްސްގެ ޓްވީޓްގައި ވަނީ މި ޝޯގައި ފެނިގެންދާ މައިގަނޑު ކެރެކްޓާއަކީ ކާސަލްވޭނިއާގައި އުޅުނު މައި ދެ ކެރެކްޓާ ކަމަށްވާ ޓްރެވާ އަދި ސައިފާގެ ދަރި ރިޗާ ބެލްމޮންޓް ކަމަށް ބުނެފަ އެވެ. އެނިމޭޓެޑް ޝޯއެއްގެ ގޮތުގައި ތައްޔާރުކުރާ މި ޝޯ ކުރިއަށް ދާނީ ފްރާންސް ރިވޮލިއުޝަންގެ ދުވަސްވަރު ހިނގައިދިޔަ ކަންތައްތަކެއްގެ މައްޗަަށެވެ. ކާސަލްވޭނިއާ އަކީ އެމެރިކާއިން އުފައްދާފައިވާ އެނިމޭޓެޑް ޝޯ އެކެވެ. އަދި މި ޝޯ އަކީ ކޮނާމީ އިން އުފައްދާ ކާސަލްވޭނިއާ ގޭމަށް ނިސްބަތްކޮށް އުފައްދާފައިވާ ޝޯއެކެވެ.\nވީޑިއޯ ގޭމް ޝޯތައް ގިނަވަމުންދާއިރު ނެޓްފްލިކްސް އިން ވަނީ ކުރިން ޑޯޓާ އަށް ނިސްބަތްކޮށް ޝޯއެއް ނެރެފަ އެވެ. ނަމަވެސް މިފަހަރު ވަނީ އާކޭންގެ ނަމުގައި ލީގް އޮފް ލެޖެންޑްސް ގޭމް އަށް ނިސްބަތްކޮށް އެނިމޭޓެޑް ޝޯއެއް އިއުލާންކޮށްފަ އެވެ. އަދި މިޝޯގެ ޓީޒާ މިހާރު ވަނީ އާންމު ކޮށްފަ އެވެ. މި އަހަރުގެ މާޗް މަހު ނެރެން ގަސްދު ކޮށްފައި އޮތް މި ޝޯ ވަނީ ކޮވިޑް-19ގެ ސަބަބުން މިއަހަރުގެ ފަހުކޮޅަށް ފަސްކޮށްފަ އެވެ. އެކަމަކު ނެރޭނެ ވަކި ދުވަހެއް އިއުލާނެއް ނުކުރެ އެވެ.\nގީކްޑް ވީކްގައި ދައްކާލި ޝޯ ތަކުގެ ތެރޭގައި "ދަ ކަޕްހެޑް ޝޯ" ވެސް ހިމެނެ އެވެ. މި ޝޯ އަކީ ވެސް ގޭމަކަށް ނިސްބަތް ކޮށް ހަދާ ޝޯ އެކެވެ. މި ގޭމްގެ މައިގަނޑު ކެރެކްޓާ ކަމަަށްވާ ކަޕްހެޑް އަދި އޭނާގެ ބޭބެ މަގްމޭން މި ޝޯއިން ފެނިގެންދާނެ އެވެ. މި ޝޯގެ ކާސްޓް އަދި އާ ކްލިޕްތަކެއް ދައްކާލާފައިވާއިރު ނެރޭނެ ވަކި ދުވަހެއް އަދި އިއުލާންކޮށްފައެއް ނުވެ އެވެ.\nމި އިވެންޓްގެ ތެރެއިން ފާކްރައި ގޭމް ސީރީޒަށް ބިނާކޮށް އުފައްދާ ދެ ޝޯއެއް ވެސް ވަނީ އިއުލާން ކޮށްފަ އެވެ. ޝޯތަކުގެ ތެރޭގައި ނަމެއް އަދި ދީފައި ނުވާ ފާކްރައި ސީރީޒަކާއި ކެޕްޓަން ލޭޒާހޯކްގެ ނަމުން ނަން ދީފައިވާ ޝޯއެއް ވެސް ވަނީ އިއުލާން ކޮށްފަ އެވެ. މީގެއިތުރުން ސްޕްލިންޓާސެލް އަދި ރެސިޑެންޓް އީވަލް ޝޯއެއް ވެސް ވަނީ އިއލާން ކޮށްފަ އެވެ.\nޓޮމް ކްލޭންސީގެ ސްޕްލިންޓާސެލްގެ ފުރަތަމަ އާޓްވޯކް ދައްކާލާފައިވާއިރު، ރެސިޑެންޓް އީވަލްގެ ކާސްޓް ވެސް ވަނީ ދައްކާލާފަ އެވެ.\nއާންމުންގެ މެދުގައި މަގުބޫލު ކަމެއް ހޯދާފައިވާ ވިޗާ ސީރީޒްގެ ދެވަނަ ސީޒަންގެ ޓީޒާ އެއްވެސް ވަނީ ގީކްޑް ވީކްގެ ތެރެއިން ދައްކާލާފަ އެވެ. މި ޝޯ އަކީ މަޝްހޫރު ވާހަކަ އަދި ގޭމް ސީރީޒް ވިޗާ އަށް ނިސްބަތްކޮށް ހަދާފައިވާ ޝޯ އެކެވެ. މިޝޯގެ ޓީޒާ ދައްކާލާފައިވާއިރު ޝޯއާއި ބެހޭ އިތުރު މައުލޫމާތުތައް ޖުލައި މަހުގެ ނުވަވަނަ ދުވަހު ސީޑީ ޕްރޮޖެކްޓް ރެޑް ސްޓޫޑިއޯއާއި އެކު ނެޓްފްލިކްސް އިން ވިޗާ-ކޮންގެ ނަމުގައި ބާއްވާ އިވެންޓްގައި އިއުލާން ކުރާނެ އެވެ.\nވީޑިއޯ ގޭމް ޝޯ ތަކުގެ އިތުރުން ރާއްޖޭގައި ވެސް ގިނަ ބަޔަކު ބަލަމުން ގެންދާ ޝޯއެއް ކަމުގައިވާ ސްޓްރޭންޖާ ތިންގްސްގެ ހަބަރެއްވެސް ގީކްޑް ވީކްގައި ވަނީ އިއުލާން ކޮށްފަ އެވެ. އެގޮތުން ސްޓްރޭންޖާ ތިންގްސްގެ ކްރޮސްއޯވާއެއް ވަނީ މި އިވެންޓްގެ ތެރެއިން އިއުލާން ކޮށްފަ އެވެ. މި ކްރޮސް އޯވާ އަކީ ސްޓްރޭންޖާ ތިންގްސް އާއި ސްމައިޓްގެ ކްރޮސްއޯވާ އެކެވެ. ސްމައިޓް ގޭމަށް ސްޓްރޭންޖާ ތިންގްސްގެ ކެރެކްޓާސް ގެންނަ މި ކްރޮސްއޯވާގެ ޓްރެއިލާވެސް ވަަނީ މިއިވެންޓްގައި ދައްކާލާފަ އެވެ. ސްމައިޓް ގޭމަށް ގެނެވޭ މި އަޕްޑޭޓް ގެންނަން ނިންމާފައިވަނީ ޖުލައި 13 ވަނަ ދުވަހު އެވެ.\nމި އިވެންޓްގައި ދައްކާލި ގިނަ ޝޯތަކެއް މިއަހަރުގެ ފަހުކޮޅު ނެޓްފްލިކްސް އަށް އަންނާނެ އެވެ. އަދި ބައެއް ޝޯ ތައް މިއަންނަ އަހަރު ވެސް ނެޓްފްލިކްސް އިން ފެނިގެން ދާނެ އެވެ.


Kula gadha Eid akah Hulhumale' fakkaa vefai!\nބޮޑު އީދުގައި ފެން ކުޅި ކުޅެނީ-- ފޮޓޯ: ފައިލް ފޮޓޯ\nދިވެހީންނަކީ ޒަމާނުއްސުރެ ކުލަގަދަ ގޮތެއްގައި އީދު ފާހަގަ ކުރަމުން އަންނަ ބައެކެވެ. ސަގާފީ އެކި ހަރަކާތްތަކުން އީދަށް ފުރިހަމަ ކަމެއް ގެނެސްދިނުމުގައި ދިވެހިން އަބަދުވެސް މަސައްކަތް ކުރެއެވެ. ޒަމާނަށް ބޮޑު ބަދަލުތަކެއް އައިސް ދިވެހީންގެ މެދުގައި މިވަނީ އީދު ފާހަގަ ކުރުމަށްވެސް ބޮޑު ބަދަލެއް އައިސްފަ އެވެ. ކުރީގެ ސަގާފީ ގޮތްތައް ބަދަލުވެ މިހާރުގެ ގޮތަށް އީދު ފާހަގަ ކުރުން ވަނީ ގިނަ ރަށްރަށުގައި ބަދަލުވެފަ އެވެ. ނަމަވެސް އަދިވެސް ސަގާފީ އީދުގެ ކުޅިވަރުތައް ދިވެހިންގެ މެދުގައި ފަނޑުވުމެއް ނެތި އޮވެ އެވެ.\nހުޅުމާލޭގައި ޔޫތު ސިޓީއަކީ އެންމެ ހަލުވި ދުވެލީގައި ތަރައްގީވަމުން އަންނަ ތަނެވެ. އާބާދީގެ ބޮޑު ބައެއް ޔޫތު ސިޓިއަށް ދިރިއުޅުން ބަދަލުކޮށްފައި ވެއެވެ. ތަރައްގީއާއެކު ޒަމާނީ ވަންތަކަން ޔޫތް ސިޓީގެ ދިރިއުޅޭ މީހުންގެ ގައަގާ ހަރުލަމުންދާއިރު އެ ޒަމާނީ ވަންތަކަން ނައްތާލައި ސަގާފީ އީދެއް ގެނެސްދިނުމަށް ހުޅުމާލެ ރައްޔިތުން ހިނިތުންކޮށްލާ ވަރުގެ ބޮޑު އީދަކަށް އެތަން ވަނީ ތައްޔާރުވެފަ އެވެ.\nހައުސިން ޑިވެލޮޕްމަންޓް ކޯޕަރޭޝަން (އެޗްޑީސީ) އިން މިވަނީ ޔޫތް ސިޓީއަށް ސަގާފީ އީދެއް ގެނެސްދިނުމަށް ފައްކާ ކޮށްލާފަ އެވެ. ހައްޖު ދުވަހާއި އީދު ދެދުވަހު ތަފާތު އެކި ހަރަކާތްތަކުން ހުޅުމާލެ މިވަނީ ބޮޑުއީދުގެ ސަގާފީ ކުލަވަރު ޖައްސާލުމަށް އެޗްޑީސީން އަތުކުރި އޮޅާލާފަ އެވެ. މިފަހަރު ވެގެންދާނީ އެޗްޑީސީގެ އީދު ފޯރި ހުޅުމާލެ ޔޫތް ސިޓީގައި ގަދަކޮށްލާ ފަހަރަކަށެވެ.\nއަޟްހާ އީދު ނަމާދަށްފަހު ތަހުނިޔާ ކިޔަނީ - އަހުމަދު ޝުރާއު | އަވަސް\nހައްޖު ދުވަހާއި އީދު ދެ ދުވަހު އެޗްޑިސީން ރާވާފައިވާ ހަރަކާތްތަކަށް ބަލާލާއިރު އެންމެ ފުރަތަމަ ކަމަކަށް އޮތީ ހައްޖު ދުވަހު ރޯދަހިފާ ފަރާތްތަކަށް ހާއްސަކޮށް ރޯދަ ވީއްލުމެކެވެ. ރޯދަ ވީއްލުން ހަމަޖެހިފައިވަނީ ހުޅުމާލެ ބޮޑު މިސްކިތުގައި އެވެ. ރޯދަ ވީއްލުމުގައި ބައިވެރިވުމަށް ގިނަ އަދަދެއްގެ އާންމުންނަށް ވަނީ ހުޅުވާލާފަ އެވެ.\nހައްޖު ދުވަހަށްފަހު ދެން އޮތީ އީދުގެ ފޯރި ގަދަކޮށްލުމަށް އެޗްޑީސީން ހިންގަން ރާވާފައި ހުރި ހަރަކާތްތަކެވެ. އެގޮތުން އީދު ނަމާދު ކުރުން ހުޅުމާލޭގެ ސެންޓްރަލް ޕާކުގައި އެވެ. ނަމާދަށްފަހު އެދުވަހުގެ ހެނދުނު 9:00 ގައި އުލްހިޔާ ކަތިލުމުގެ އިތުރުން އެންމެންނަށް ހާއްސަކޮށް ބޮޑު ސައެއް ދިނުމަށްވެސް ވަނީ ހަމަޖެހިފަ އެވެ. އަދި ކަތިލެވުނު އުލްހިޔާތަށް ސަދަގާތްކުރުން އެދުވަހުގެ މެންދުރު 11:00 ގައި ކުރިއަށް ގެންދިއުމަށް ހަމަ ޖެހިފައި ވެއެވެ. މި ހުރިހާ ހަރަކާތްތަކެއްވެސް ކުރިއަށް ގެންދަން ހަމަޖެހިފައިވަނީ ސެންޓްރަލް ޕާކުގަ އެވެ.\nމިދިޔަ އަހަރުގެ ސަގާފީ އީދުގެ ތެރެއިން - ފޮޓޯ: ޔޫތް މިނިސްޓްރީ\nއީދު ފޯރި އިތުރަށް ގަދަކޮށްލުމުގެ ގޮތުން އެދުވަހުގެ ހަވީރު 4:00 ގައި ސަގާފީ ހިނގާލުމެއް ރާވާފައި ވެއެވެ. ސަގާފީ ހިންގާލުން ވަރަށްެސް ތަފާތުވާނެ ކަމަށާއި އެކަން ކުރިއަށް ދާނީ ހުޅުމާލޭގެ ބޮޑެތި މަގުތަކުގައި ކަމަށް އެޗްޑީސީން ބުންޏެވެ. އީދު ދުވަހުގެ އެންމެ ފަހު ހަރަކާތަކަށް އޮތީ ބޮޑު ޝޯ އެކެވެ. ތަފާތު ފަންނާނުންނާއެކު ގެނެސްދޭ "އީދު މަޖާ މިޔުޒިކް ޝޯ" ފެށުމަށް ހަމަޖެހިފައިވަނީ އެރޭ 9:00 ގައި އެވެ. ހުޅުމާލެ އީދު ފޯރި ނިންމާލަން ހަމަޖެހިފައިވަނީ އީދުގެ ދެވަނަ ދުވަހު އޮންނަ ކުޑަކުދިންގެ ހަވީރަކުންނެވެ. އަލް ހިޖާރްގެ ފަރާތުން ހިންގާ އެ ކުޑަކުދިންގެ ހަވީރު ފެށުމަށް ހަަމަ ޖެހިފައިވަނީ އީދުގެ ދެވަނަ ދުވަހުގެ ހަވީރު 4:00 ގައި އެވެ.\nފަހަކަށް އައިސް އެޗްޑީސީން ވަނީ ސަގާފީ އެކި ކުޅިވަރުތަކާއެކު ހުޅުމާލޭގައި ވަރަށް ގިނަ ހަރަކާތްތަކެއް ހިންގާފަ އެވެ. މިދިޔަ އަހަރުގެ އީދުވެސް ވަނީ ވަރަށ ކުލަ ގަދަކޮށް ފާހަގަ ކޮށްފަ އެވެ. އަދި މިދިޔަ ކުޑައީދުގައި އެޗްޑީސީން ވަނީ ހޮޓް އެއާ ބެލޫން ފެސްެޓެއްވެސް ބާއްވާފަ އެވެ. އެޗްޑީސީން ބުނީ އެންމެ ބޮޑު އަމާޒަކީ އެއްބައިވަންތަކަން އާލާކޮށް ގުޅުން ބަދަހި ކުރުން ކަމަށެވެ.\nއީދު ފާހަގަ ކުރުން އެޗްޑީސީ ހުޅުމާލެ


8 mahahfahu rahrahrashugai Pre School kudhinnnah kiyavaidheyn fashaifi | Mihaaru\nއަށް މަހަށް ފަހު، ރަށްރަށުގައި ޕްރީ ސްކޫލުގެ ކުދިންނަށް ކިޔަވައިދޭން ފަށައިފި\nޕްރީ ސްކޫލު އުމުރުގެ ދަރިވަރުންތަކެއް، އަށް މަހަށްފަހު ސްކޫލަށް ދިއުމުން މަރުހަބާ ކިޔަނީ.-- ޓްވިޓާ ފޮޓޯ: މިނިސްޓަރު ޑރ. އައިޝަތު އަލީ\nމާލެ ސަރަހައްދު ފިޔަވައި ރާއްޖޭގެ އެހެން ސަރަހައްދުތަކުގައި އަށް މަހަށް ފަހު، ފައުންޑޭޝަން ސްޓޭޖާއި ޕްރީ ސްކޫލުގެ ދަރިވަރުންނަށް މިއަދު ކިޔަވައިދޭން ފަށައިފި އެވެ.\nކޮވިޑް-19 އިން ރައްކާތެރިވުމަށް މިދިޔަ މާޗު 12 ގައި ސްކޫލުތައް ބަންދުކުރި ގޮތަށް، ފައުންޑޭޝަން ސްޓޭޖާއި ޕްރީ ސްކޫލު އުމުރުގެ ކުދިންނަށް ކިޔަވައިދެމުން އަންނަނީ އޮންލައިންކޮށެވެ. މާލެ ސަރަހައްދުގައި ޖުލައި 1 ގައި ގްރޭޑު9އިން ފެށިގެން މައްޗަށް ކިޔަވައިދޭން ފެށުމަށް ފަހު، މިިދިޔަ މަހު ވަނީ ގްރޭޑު7އަދި 8 އަށް ވެސް ކިޔަވައިދޭން ފަށައިފަ އެވެ. ރަށްރަށުގައި ފައުންޑޭޝަން ސްޓޭޖާއި ޕްރީ ސްކޫލު އުމުރުގެ ކުދިންނަށް ކިޔަވައިދިނުމުގެ ހުއްދަ ދިންކަމުގައި ވިއަސް މާލެ އާއި ހުޅުމާލެ އަދި ވިލިމާލޭގެ ދަރިވަރުން ސްކޫލަށް ގެންގޮސް ކިޔަވައިދިނުމުގެ ހުއްދައެއް ސަރުކާރުން އަދި ނުދެ އެވެ.\nWelcome back kids 😍 Our preschoolers resume their classes at school after 8 months. pic.twitter.com/7RtXrdBajA\n— Ministry of Education (@MoEdumv) November 15, 2020\nއެޑިއުކޭޝަން މިނިސްޓަރު ޑރ. އާއިޝަތު އަލީ ކުރެއްވި ޓްވީޓެއްގައި ވިދާޅުވީ، ޕްރީ ސްކޫލު އުމުރުގެ ކުދިން އަލުން ސްކޫލަށް ދާތަން ފެނިވަޑައިގަތުމަކީ ލިބިވަޑައިގަންނަވާ އުފަލެއް ކަމަށެވެ. ދެން ތިބި ދަރިވަރުންނަށް ވެސް އަވަހަށް ސްކޫލެއް ދެވޭނެ ކަމަށް މިނިސްޓަރުގެ ޓްވީޓުގައި ވިދާޅުވި އެވެ.\nތައުލީމް އެޑިއުކޭޝަން މިނިސްޓްރީ